Z á p i s n i c a

z XXI. zasadnutia Miestneho zastupiteľstva mestskej časti Košice-Staré Mesto, konaného dňa 14.06.2018
------------------------------------------------------------------------------------------------------------------------
Prítomní: 	podľa prezenčnej listiny.

Bod č. 1
Otvorenie
p. Grega, starosta MČ: Dovoľte mi, aby som vás srdečne privítal na XXI. zasadnutí Miestneho zastupiteľstva mestskej časti Košice-Staré Mesto. Prítomných je 9 poslancov, takže sme uznášania schopní. Ospravedlnení sú poslanci pán Roland a pán Lasky. Pán Bílek príde v priebehu rokovania. Konštatujem, že sme uznášania schopní. Dovoľte mi teda, aby sme hlasovali o programe, ktorý ste dostali v písomnej forme. Hlasujeme o návrhu programu. Je to novela, je to nové. 

Hlasovanie č. 1: za – 7, proti – 0, zdržalo sa – 1, nehlasovalo – 1

p. Grega, starosta MČ: Program bol schválený. A teraz, keď sú nejaké návrhy o zmene programu, ešte nie konkrétne návrhy, ale či je niekto za zmenu programu, tu potrebujeme nadpolovičnú väčšinu všetkých poslancov. Kto je za to, aby sme doplnili program?

Hlasovanie č. 2: za – 8, proti – 0, zdržalo sa – 0, nehlasovalo – 1

p. Grega, starosta MČ: Takže poprosím predkladať jednotlivé návrhy.

p. Djordjevič, poslanec MČ: Dovoľte mi informovať vás o tom, že dňa 22.05.2018 komisia zdravotná, sociálna, školstva, kultúry a športu svojím uznesením navrhla predložiť na nasledujúce rokovanie miestneho zastupiteľstva prerokovanie žiadosti o požiadanie finančnej dotácie, osloviť mesto Košice o čiastku 250 000 eur a Košický samosprávny kraj o 50 000 eur ročne, ako dotáciu na prevádzku plavárne. Tento bod bol schválený všetkými prítomnými siedmimi poslancami a mal byť dnes v materiáli. Neviem prečo, nebudem to skúmať, nie je dnes v materiáli, keďže som si preštudoval aj štatút komisie. Toto uznesenie nebolo v rozpore so štatútom a preto navrhujem, a trvám na zaradení tohto bodu ako bod 9b. Neviem, či sa na úrade niekto zaoberal zápisnicou z komisie, ale každopádne malo to tam byť. Neriešme to. Ja tu návrh a trvám na tom, aby bol, lebo komisia jednohlasne odporučila, uzniesla sa na tom. A vlastne potom mi pripadá, že je tu komisia zbytočná.

p. Rácz, poslanec MČ: Môj návrh je presunúť bod 13. To je návrh na určenie volebných obvodov a poslancov ako bod 5b, ak sa nemýlim. Ak nie, tak ma opravte. Ja to zdôvodním. Z principiálneho dôvodu, aj z praktického dôvodu. Prosím? 4b, dobre. To je detail. Principiálny dôvod, že je to mimoriadne dôležitý bod programu, takže by sme sa s tým mali zaoberať na začiatku. Pripájam k tomu, že môj osobný názor je aj taký, že tu niekto nás má za mentálne retardovaných. Ale o tom budem hovoriť. To ma strašne uráža. Ja nebudem ani kandidovať. Ale to, že ako aj občana Starého Mesta, niekto potom považuje nás za kreténov, že prekladá takýto zmätočný návrh, tak to som ešte nevidel, a som tu už dvanásť rokov. Prakticky dôvod je to, že obidvaja s docentom Lukánom musíme odísť skúšať o dvanástej. Takže navrhujem tento bod 13. presunúť ako bod 4b.

p. Blaškovičová, poslankyňa MČ: V nadväznosti na to, čo povedal pán Rácz, by som rada zaradila bod, ktorý nemáme vôbec v materiáloch, ale je to bod týkajúci sa mestského zastupiteľstva, ktoré máme v pondelok. Je to bod Určenie počtu poslancov v jednotlivých volebných obvodoch. Takže by som chcela, aby sme to zaradili ako Stanovisko poslancov Miestneho zastupiteľstva mestskej časti Košice-Staré Mesto k počtu poslancov v mestskom zastupiteľstve. 

Grega, starosta MČ: Ako čo? Ktorý bod?

p. Blaškovičová, poslankyňa MČ: Dala by som to ako 4c. 

p. Süli, poslanec MČ: V materiáloch, v bode č. 11, pod bod 18/ firma A.Z. Košice so sídlom Štefánikova 42 berie späť stanovisko, teda súhlas k majetkovo právnemu vysporiadaniu pozemkov formou zámeny. Takže tento pod bod č. 18/ v bode č. 11 je bezpredmetný, preto navrhujem, aby sme o tom vôbec nerokovali. 

p. Petrovčik, poslanec MČ: Navrhujem ako bod 6a Prejednanie investičného zámeru výstavbu bytového bloku na Kpt. Nálepku, Košice. 

p. Grega, starosta MČ: Keďže nie sú ďalšie návrhy, tak poďme hlasovať o jednotlivých návrhoch. Ešte k tomu prvému návrhu z tej komisie, ešte pred hlasovaním pán prednosta chcel niečo k tomu vysvetliť.

p. Till, prednosta miestneho úradu: Registrujeme tú požiadavku z komisie finančnej, ale nemusí to byť uznesenie. Stačí obyčajný list, ktorý ja pripravím, pán starosta ho podpíše. Povedali sme aj B, že Košický samosprávny kraj a pán predseda nemá takú kompetenciu, aby mohol 50 000 ..., a pán Petrovčik, poslanec Košického samosprávneho kraja potvrdil, že jednoducho tento návrh je takmer neprestrielný, pretože tam je väčšina mimo košických poslancov. Takže tá druhá časť je jednoducho nerealizovateľná. Ale ten obyčajný list primátorovi pošleme. Pripravím ho starostovi. Nie je dôležité, aby to bol bod programu. 

 p. Grega, starosta MČ: Dobre. Ja v tom nevidím problém, že či sa to dá uznesením alebo ničím. Ja som v minulom roku konal bez toho, aby mi to schválilo zastupiteľstvo. Osobne som požiadal bývalého predsedu a výsledok bol 3 000 eur, ktoré šli na plaváreň v rámci jeho kompetencie.

p. Djordjevič, poslanec MČ. Faktická poznámka: Na predrečníka Mgr. Karola Tilla. Budem reagovať na obidvoch, lebo ste mi nedali slovo. Pán starosta, nehovorím požiadať predsedu Košického samosprávneho kraja, ktorý má limit 3 000 eur, ale požiadať zastupiteľstvo Košického samosprávneho kraja ako mimoriadny projekt, lebo napríklad uplynulý mesiac otvárali ihrisko v Trebišove, kde Košický samosprávny kraj tuším dal 200 000 eur. Samozrejme, že to schválilo ešte minulé zastupiteľstvo. A tu nejde o to, že či vy môžete napísať list alebo nemusíte. Keby sme to nechali v takom štádiu, že či môžete, nemusíte, tak v podstate nemusíte. A uznesením budete musieť. Čiže budeme mať záruku, že ten list odíde. A vlastne už som tým zodpovedal aj to, že tých 3 000 fajn, ale pri strate 400 000 eur ročne, ktorú Mestská krytá plaváreň vyrobí, je 3 000 eur ako kvapka v mori. Ale som aj vďačný za toto, že ste vybojovali tých 3 000, lebo to je neodškriepiteľné a hmatateľné. Ale my potrebujeme viac. Keďže je to organizácia, ktorú využívajú aj okolité obce, tak žiadam, aby sme oslovili aj Košický samosprávny kraj, lebo aj z okolia Košíc ju navštevujú. Ďakujem.

p. Grega, starosta MČ: Pán poslanec, možno že budem musieť, ale ja chcem. Pretože som to chcel, som to urobil vtedy a aj teraz to chcem. Ja len hovorím, že ja chcem. Tu nejde o nič. Čo sa ešte týka, akože k tým stratám, atď., je to vec na verejnú diskusiu. A všade vo svete sú dotované plavárne. My máme pripravený, mali sme pripravený aj návrh, aj koncept, ktorý by umožnil alebo umožní v budúcnosti, aby sa tie výdaje znížili. To znamená, transformácia na spoločnosť s ručením obmedzeným a tak isto predaj alebo prenájom časti budovy. Za to by sme získali zateplenie a parkovacie miesta. 

p. Rácz, poslanec MČ: Nepreberajme tento bod. Buď schválime alebo nie.

p. Grega, starosta MČ: Dobre, hlasujte. 

Hlasovanie č. 3: za – 8, proti – 0, zdržalo sa – 0, nehlasovalo – 2

p. Grega, starosta MČ: Presunutie bodu 13 na 4b. Kto je za? 

Hlasovanie č. 4 : za – 10, proti – 0, zdržalo sa – 0, nehlasovalo – 0

p. Grega, starosta MČ: Bod bol schválený. Ďalej je doplnenie bodu 4c Určenie počtu poslancov za Staré Mesto v meste. Prosím hlasujte. 

Hlasovanie č. 5 : za – 9, proti – 0, zdržalo sa – 1, nehlasovalo – 0

p. Grega, starosta MČ: Bod bol schválený. Potom to bol bod 6a Stanovisko mestskej časti k bytovému domu na Kpt. Nálepku. Prosím hlasujte. 

Hlasovanie č. 6 : za – 10, proti – 0, zdržalo sa – 0, nehlasovalo – 0

p. Grega, starosta MČ: Opýtam sa, lebo to robíme prvýkrát. Už to nemusíme ešte raz celé ako v minulosti? Dobre.

Bod č. 2
Overovatelia zápisnice

p. Grega, starosta MČ: Za overovateľov zápisnice určujem poslancov Petrovčika a Ondovú Reiter.

Bod č. 3
Voľba návrhovej komisie

p. Grega, starosta MČ: Prosím, aby ste navrhli členov do návrhovej komisie. 

p. Hulmečíková, zástupkyňa starostu: Pán poslanec Süli a pán poslanec Hanesz.

p. Grega, starosta MČ: Myslím si, že každý by sa mal striedať, aby sme nemali potom problém, keď niekto odíde. Kto je ZA, aby v návrhovej komisii pracovali poslanci Süli a Hanesz? 

Hlasovanie č. 7: za – 8, proti – 0, zdržalo sa – 1, nehlasovalo – 1

p. Grega, starosta MČ: V návrhovej komisii budú pracovať poslanci Süli a Hanesz. Ideme k bodu č. 4.

Bod č. 4/
Informácia o činnosti starostu mestskej časti Košice-Staré Mesto od XX. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice Staré Mesto berie na vedomie informáciu o činnosti starostu mestskej časti Košice Staré Mesto od XX. zasadnutia Miestneho zastupiteľstva mestskej časti Košice Staré Mesto v predloženom znení.

p. Grega, starosta MČ: Prosím hlasujte.

Hlasovanie č. 8: za – 10, proti – 0, zdržalo sa – 0, nehlasovalo – 0

p. Grega, starosta MČ: Bod bol schválený. 

Bod č. 4b/ (pôvodný bod č. 13)
Návrh na určenie volebných obvodov a počtu poslancov Miestneho zastupiteľstva mestskej časti Košice-Staré Mesto pre voľby do orgánov samosprávy obcí v roku 2018

p. Grega, starosta MČ: Otváram rozpravu.

p. Rácz, poslanec MČ: Vedel som, že sa chystá zmena volebných obvodov, počtu poslancov a principiálne vôbec nie som proti tomu. Vždy treba prehodnotiť predošlé obdobie a navrhnúť rozumné zmeny. Tým, že som mal nejaké zdravotné problémy, až včera večer som sa dostal k tomu bodu a bol som zhrozený. Keď niekto, kto má ..., neviem ako sa mám vyjadriť medicínsky. Navrhnúť dve, maximum tri alternatívy, tak viem, že o čom budem jednať. To, čo som videl na tom papieri, toto je zlý sen. To je „galimatiáš“, to je „kocúrkovo“. A to si zapíšte, trvám na tom, týmito slovami, lebo o tom nemožno rozhodovať. Ani neviem, že čo chceme vlastne. 6a, b..., všetko možné. Ale ja sa s tým nebudem ani zaoberať. Jednak, už vám prehlásim, ja už štvrté obdobie nebudem kandidovať za poslanca. Takže mňa to zaujíma skôr ako občana Starého Mesta. Ale tento systém, až na to, že je nás málo ... . Ja viem, že predtým nás bolo 23 alebo koľko? 23. Zníženie, tak na 17 až 18, som považoval za ..., ale tí trinásti sme tak zaťažení robotou, že už toto nie je normálne pre Staré Mesto. Ešte ďalej znižovať je absolútne abnormálne. Starý systém bol dobrý, lebo v tých jednotlivých obvodoch, ktoré máme, ľudia poznajú ..., poznajú Djordjeviča, poznajú teba, nás, atď. Takže toto je systém, ktorý má hlavu a pätu. Takže v žiadnom prípade, už nebudem ani ďalej diskutovať o žiadnej inej zmene. Ten systém, ktorý máme, je prijateľný. Nemeňme to tesne pred koncom volebného obdobia. Ja som nahnevaný preto, lebo neviem kto to vyrobil v tejto forme, v tejto zmätočnej forme. Nebudem sa ani s tým zaoberať. Ale strašne ma uráža, keď ma niekto považuje za blbca. To ma strašne uráža. 

p. Blaškovičová, poslankyňa MČ: Ja si myslím presne to isté, čo pán Rácz. Som tu poslankyňou od roku 1990 a naozaj od počtu 32, cez 23 po 13, som prešla všetkými obdobiami. Myslím si, že tento návrh nie je dobrý. Návrh na to, aby sme mali jeden volebný obvod alebo dva volebné obvody. Poviem aj prečo. Naozaj si myslím, že poslanci bývajúci na sídlisku Kuzmányho poznajú svojich obyvateľov a svoje problémy, tak ako ja poznám problémy obyvateľov žijúcich v centrálnej mestskej zóne. Presne to sa stalo napríklad na mestskom zastupiteľstve, keď sme mali problém s EEI. Pamätáte si? My sme platili sto eur a tristo eur za druhé parkovacie miesto. Nikto sa nás nezastal, občanov bývajúcich v centrálnej mestskej zóne. Ani poslanci bývajúci na sídlisku Kuzmányho, ktorí teraz vehementne kričali, keď sa to začalo týkať ich. Preto si naozaj myslím, že to rozdelenie na tie tri obvody, kde sú tí občania naozaj bližšie k tým poslancom, má svoje opodstatnenie. Pretože tie problémy v týchto lokalitách naozaj sú iné a počet trinásť. Kedy nás tu bolo trinásť? Máme už iba dve komisie. Tí poslanci sú zaťažení. Tri komisie, áno, prepáčte, na svoju som zabudla. Poslanci sú maximálne zaťažení a majú strašne veľa práce na prejednávaní v tých jednotlivých komisiách a mnohokrát, prepáčte, nechcem povedať, že sedia neodborníci, ale sedia tam preto, že niekde sedieť musia. A akonáhle znížime ten počet na ešte menší počet, koľko odborníkov, čo keď sa stane, že tam bude jedenásť lekárov poslancov? Proste stále my zužujeme možnosti pre toho občana, aby tam sedeli aspoň nejakí odborníci z rôznych oblastí. Takže ja absolútne nesúhlasím. Čo chceme ušetriť na dvoch poslancov? Vôbec tomu nerozumiem. Budem hlasovať za ten návrh, kde sú tri volebné obvody a trinásť poslancov. 

p. Grega, starosta MČ: Keď môžem do toho vstúpiť, lebo to tak nejako vyzerá, ako keby úrad chcel niečo robiť, atď. My sme povinní predložiť všetky alternatívy, ktoré sú možné. Vy ako rozhodnete, tak bude. Čiže nikto nehovorí, že to má byť tak alebo onak. Pred časom zákonodarcovia schválili, že sa znížili poslanci, teda počet poslancov. Hovorilo sa o šetrení. Jedenásť je spodná hranica, trinásť je maximálna. I tu by sa dalo ušetriť. Však to sa robilo kvôli tomu, ale je to len na vás. Tento materiál bol prerokovaný aj na finančnej komisii. Poprosím potom pána predsedu a tam sa trošku inak hovorilo. Treba schváliť to, čo si myslíte, že je najvýhodnejšie predovšetkým pre občana. Tak by sme sa mali dívať, a nie pre nás. 

p. Djordjevič, poslanec MČ. Faktická poznámka: Ďakujem pekne za slovo. Chcel by som len povedať toľko k tomu, že keďže som čítal zápisnicu, aj prípravný materiál, na komisiu finančnú ... . Vy hovoríte, že či to úrad a hovoríte, že úrad ako keby s tým nemal nič spoločné. Ja sa pýtam. Kto potom navrhol na finančnú komisiu do materiálu jeden volebný obvod? Kto tu hovoril o tom, keď sa bavíme ...? Doktor Jurčišin vypracoval materiál o umiestňovaní plagátov. Kto tam hovoril, že v prípade, že bude jeden, tak netreba tri miesta na výlep? Tak akože úrad nemá nič spoločné? Čiže bolo to potom uznesenie komisie, ktoré navrhovalo jeden? Tak si to vyriešme, že či to bol návrh úradu alebo to bol návrh komisie. Ja to chcem vedieť, keďže som nebol prítomný na jednaní komisie.

p. Grega, starosta MČ: Ja neviem, o čom sa tu znova točíme zbytočne. Znova hovorím. Sú to alternatívy a vy rozhodnete o jednej,  o ktorej si myslíte, že je najlepšia pre občana. Mne je to úplne jedno. Som povinný to rešpektovať, a aj budem.

p. Hanesz, poslanec MČ: Bol som na tej finančnej komisii a nechcem predbehnúť predsedu, takže môžem rovno povedať, že som zahlasoval za ten návrh, ktorý vlastne vychádza z tej finančnej komisie, že bude tam jeden obvod. Na druhej strane, potom som si prečítal ten, trošku rozsiahlejší text, detailnejšie. Vyrobil som si jednoduchú tabuľku, osem riadkov, tri stĺpce. Čiže nakoniec ten text sa dal pretaviť do zrozumiteľnej štruktúrovanej formy. Ja si nemyslím, že úrad nás chcel nejakým spôsobom oklamať alebo zaviesť. Proste on nám predostrel všetky možné matematické možnosti, aké v súčasnosti zákony dovoľujú. Teraz sa vrátim k tomu, prečo som si to rozmyslel, lebo ja si tiež myslím, že jeden obvod asi, nie asi, ale určite som o tom presvedčený, že nám nevyhovuje. Z viacerých dôvodov. Napísal som si pre a proti. Samozrejme, keby sme si tie obvody z troch súčasných zlúčili do jedného, tak by sme možno občanom vedeli predostrieť jednoduchšie riešenie a oni by to skôr pochopili, lebo tie hranice, myslím si, že málokto pozná. V tom by sa mohlo niečo robiť a osveta by mohla pomôcť. Bolo by aj menej poslancov, ale ušetrilo by sa niečo, čo si myslím, že to čo sa ušetrí, aj tak sa niekde stratí. Ani to neuvidíme. Ale proti je trošku viac argumentov a najmä to, že Staré Mesto nie je jednoliaty monolit. Tu je Hlavná ulica, staré sídliská, nové sídliská, iná štruktúra obyvateľov. A tak by sme si vlastne dosť skomplikovali život. Jednak by sme poslanci nestíhali, keď znížime počet z trinástich na jedenásť. Však sme v každej komisii už vlastne. Neviem kto by sobášil. Proste toto sa jednoducho nedá stihnúť. A išlo by to na úkor kvality. Toto je asi najdôležitejšie. A ešte by sme stratili aj priamy kontakt s voličmi. Veď kľudne by sa mohlo stať, že z toho jedného obvodu sa dostanú z jednej ulice alebo z Hlavnej viacerí a nakoniec tie sídliská nebudú ani zastúpené, alebo naopak, sídliská prevalcujú Hlavnú ulicu a nebude to zastúpené, čo je asi skôr pravdepodobné. Takže jednoznačne ja som za to, aby sme ostali pri tých súčasných troch obvodoch, ale je potrebné urobiť osvetu, aby naozaj voliči vedeli, že kto ich zastupuje a v ktorom obvode budú hlasovať. Však poznáme, že to môže pomôcť a tým pádom by sme aj trošku viac verbovali do tých volieb. Ďakujem pekne.

p. Süli, poslanec MČ: Na finančnej komisii tento materiál bol prerokovaný. Niektorí poslanci tvrdili, že bolo by dobré, keby bol jeden obvod, lebo ich oslovili občania, že ich chceli voliť, ale neboli na zozname. To znamená, že poslanec, ktorý je známa osoba, bola len na jednom zozname. A toto je taký handicap. Úrad nám predložil, veľmi správne, alternatívy aké sú možnosť. Bolo tam jedenásť, dvanásť, trinásť. Jeden volebný obvod, dva volebné obvody, tri volebné obvody. Osobne si myslím, že úrad pripravil materiál, kde sú možné všetky alternatívy. Našou úlohou je zvoliť tú alternatívu, ktorá pre nás najviac vyhovuje. Ale odporúčam do vašej pozornosti, že meniť počet poslancov a meniť volebný obvod, tri mesiace alebo štyri mesiace pred voľbami, nie je čestné a seriózne. Za druhé. Chcel by som z toho miesta poprosiť všetkých poslancov, že volebná kampaň ešte nezačala, aby sme vecne hovorili a konkrétne k veciam. Prečítal som si aj zmenu zákona o obecnom zriadení, aj zmenu rokovacieho poriadku, aby sme ho dodržiavali a neskákali do rečí, a dodržiavali rokovací poriadok tak ako sa sluší. To je všetko.

p. Djordjevič, poslanec MČ: Chcel by som niečo, čo som sa dočítal z histórie, že od roku 1990 boli v Starom Meste stále tri obvody. Myslím, že sa osvedčili a nie je dôvod na zmenu. Predpokladal som, lebo neviem teraz, či ste sa zaoberali na komisiách, či ste mali k dispozícii jedenásť alternatív alebo len jednu, ale nechajme to už tak. Ja som predpokladal, že bol preferovaný jeden volebný obvod z toho dôvodu, aby sa mohli znížiť počty poslancov, lebo jeden určuje maximálne dvanásť alebo jedenásť. Predpokladal som, že je to z hľadiska šetrenia a z dôvodu šetrenia. My šetriť vieme. Aj prísnejším odmeňovacím poriadkom, ktorý bude brať ohľad na neúčasti na zastupiteľstvách, poslaneckých dňoch a zasadnutiach komisií. Ešte by som chcel podotknúť, že sme členmi rady školy, kde poslanci ostatných mestských častí nie sú. Napríklad ja osobne, aj keď sám za to si môžem, som členom troch školských rád materských škôl. Máme múzeum. Máme v úlohe, vyplývajúcej z mandátu, kontrolovať činnosť plavárne, trhovisko. Čiže máme naozaj veľký rozsah prác a naozaj znížením počtu poslancov by sa ohrozilo aj to. Chcel by som ešte upovedomiť na to, že jeden volebný obvod by sťažil poslancom, ktorí sa budú uchádzať do miestneho zastupiteľstva, len do miestneho, nie do mesta, tak by sa im zvýšili aj výdavky na volebnú kampaň. Predsa doteraz, príklad, išiel by som kandidovať na Kuzmányho ... . Tri minúty, pán inžinier. K veci hovorím. Áno, je to zvýšenie výdavku kandidátov. Kandidát na Kuzmányho by doteraz hádzal do schránok iba na Kuzmányho, tak by musel po celom meste. Takže trojnásobne by sa mu zvýšili náklady na kampaň. Tým pádom nezávislé osobnosti a nezávislí kandidáti by to mali oveľa sťaženejšie, lebo politické koalície a silné združenia by mali väčšiu šancu. Čiže opäť by bol istý úder, čo sa týka demokracie. Ale budem hovoriť, keď chcete, k veci. Tak hovorím tu o tom, že tri volebné obvody sú predpokladom rôznorodého zloženia miestneho zastupiteľstva a poskytujú väčšiu šancu na zvolenie osobnostiam. To som povedal. Nebudem tu ani citovať údery na demokraciu a o tých obvodoch, ale prejdem rovno k navrhnutiu. Je tam síce v materiáli dvakrát označené alternatívna 1, lebo aj na konci je alternatíva 1. Prečítam to, aby to bolo zrejmé. 
Dávam návrh na uznesenie a zároveň aj procedurálny návrh, že:
Miestne zastupiteľstvo mestskej časti Košice-Staré Mesto určuje 
a) tri volebné obvody (variant „A3“), v ktorom budú volení poslanci Miestneho zastupiteľstva mestskej časti Košice-Staré Mesto na volebné obdobie 2018 – 2022
b) trinásť poslancov Miestneho zastupiteľstva mestskej časti Košice-Staré Mesto pre volebné obdobie 2018 – 2022 (variant „A3“).

p. Hanesz, poslanec MČ. Faktická poznámka: Len veľmi krátko. Vo väčšine argumentov súhlasím s pánom Djordjevičom. Dobre, že spomenul aj rady školy, na to som aj zabudol. Jednu vec by som ale chcel podotknúť. Žiadny úder na demokraciu by nebol, ani jeden z tých ôsmich návrhov, lebo v podstate rôzne druhy priamej, aj nepriamej demokracie stále sú demokracie. Ďakujem.

p. Bílek, poslanec MČ: Ďakujem za slovo. Už som sa musel prihlásiť. Vypočul som si viacerých z vás. Súhlasím, ako aj s pánom Sülim, tak aj s pánom Ráczom. Chcem len podotknúť. Niekedy tu tých poslancov bolo viac a je smutné na tom, že chceme niektorí, ktorí sme tu už nejaké druhé, tretie volebné obdobie, chceme to tu nejako ukončiť. A to len z toho dôvodu, že tu prakticky to nefunguje. Mali ste komisiu v pondelok. Záver je taký, že dnes tu mám pocit, ja nie som členom tej komisie, zase je iná alternatíva. Zase neviete presne určiť pravidlá, ktoré sú. Tak buď z tej komisie vyšiel materiál, ktorý bude odsúhlasený skalopevne a ja svojím hlasom, ktorým sa prikláňam na to pôvodné, čo bolo ..., pretože tak isto to považujem za trošku divné, že už to tu nie je po prvý raz, že keď sa blížia voľby, tak zrazu sa tu otvárajú obvody. To nie je prvý raz. Máš pravdu, ale mohlo sa to otvoriť, povedzme pol roka po voľbách, nech sa to plánuje do budúcna. Ale dobre. Pokiaľ mestskí poslanci nezahlasujú za zníženie počtu mestských častí, my tu koľkí chceme vlastne ostať? Traja, plus starosta so zástupcom a to bude všetko? Tak už zrušme celé zastupiteľstvo a nech tu vládnu len oni ako detašované pracovisko magistrátu. Nemáme na to vôbec vôľu ako toto urobiť? Ale vidím, že tu starí poslanci, ktorí už rozmýšľajú, že neprídu, ale prečo neprídu? Keď nás bolo viac, viac roboty sme tu urobili, ako keď je nás tu málo a my furt len chceme šetriť. Čo vlastne chcete šetriť? Šetríte kde? Tie peniaze tu nejako nevidno. A možno sa niečo urobilo, možno nie. Ale v tomto volebnom, okrem toho, že sú tu osobné ataky „ty si taký, červený, čierny“, tak viac menej tu viac toho nevidno. A koľkokrát na zastupiteľstvách sme mali materiály na stole, ktoré boli úplne zbytočné. Ja si myslím. Na stôl dostanem viac materiálov, ako visí na tom webe.

p. Grega, starosta: Pán Bílek, ešte raz len chcem zopakovať. Nikto nechce, aby bol jeden obvod a bolo jedenásť poslancov. Mne je to naozaj jedno. My sme skutočne povinní predložiť vám všetky alternatívy, lebo by sa mohlo stať, že potom by niekto povedal: „A prečo ste nám nepovedali, že je aj taká možnosť?“. To ste tam dali úmyselne? Atď. To by tak bolo. Čiže, to čo chcete, to schválite a mne je to také smiešne. Ja si to ..., tak ako to tu padlo. Pred každými voľbami to je tak. Jedni chcú jeden obvod, druhí dva, tri. Ja si to pamätám tak trošku dozadu. Takže je to niekedy aj o takých osobných kalkuláciách. Naozaj padli tu rozumné argumenty, takže treba naozaj ... . Tiež by som navrhol, aby si niekto osvojil, aby sme ukončili túto diskusiu a aby sa schválil nejaký rozumný návrh, ktorý bude najlepší pre občana.

p. Djordjevič, poslanec MČ. Faktická poznámka: Povedal som, že dávam procedurálny návrh. Mal som povedať ešte dve zázračné slovká na ukončenie diskusie a dávam to teraz. Takže dávam procedurálny návrh na ... . Ale dal som to v predchádzajúcom návrhu. Povedal som procedurálny návrh, že poďme hlasovať o variante a ukončme diskusiu. Naozaj, keď sa kolegovia ponáhľajú, tak naozaj sa tu neodbavujme na tých volebných obvodoch polhodinu alebo hodinu.

p. Grega, starosta MČ: Som rád, že ste si to osvojili. 

p. Süli, poslanec MČ: Sedel som tu a vypočul som si tu všetky diskusné príspevky, ako aj faktické poznámky. Nikto tu nehovoril o variante 1,2,3. Každý chce variant 3. Keď si pozriete materiál, návrh na uznesenie alternatíva 1. Je to tam napísané celkom na konci materiálu. Určuje tri volebné obvody (variant „A3“) a trinásť poslancov. Takže celá diskusia o tom, že niekto chcel toto a tamto, je úplne zbytočná. Tu je alternatíva 1, variant „A3“. Poďme o tom hlasovať. Rokovací poriadok viete o čom hovorí, pán poslanec? Že neskáčeme si do rečí. To si už osvojte konečne. Dobre? Komisia je poradným orgánom zastupiteľstva a nie rozhodujúcim. O veciach rozhoduje zastupiteľstvo. To si tiež prečítajte. Alternatívy sú tu. Každý tu chce tri volebné obvody a trinásť poslancov. Pán starosta, ja tiež navrhujem ukončiť diskusiu.

p. Grega, starosta MČ: Kto je ZA, aby sme ukončili diskusiu po poslednej faktickej ešte?

Hlasovanie č. 9: za – 10, proti – 0, zdržalo sa – 0, nehlasovalo – 0

p. Grega, starosta MČ: Takže ukončujem. Chcel by som aj pri tých ďalších bodoch, aby sme naozaj rokovali vecne, aj keď niektorí už sa dívajú smerom k novembru, ale to ešte príde ten novembrový dážď veľký. Chcel by som povedať, aby sme sa aj počúvali a tie návrhy, ktoré tu sú, treba normálne prerokovať. Je to štandardný postup. Komisia môže, má právo niečo odporučiť zastupiteľstvu, ale rozhoduje o tom zastupiteľstvo. Na druhej strane. Aj keď tak schváli komisia, veď tu aj padli tie reči, potom po nejakej hlbšej analýze bolo, že by to možno tak nebolo dobré. A potom je tam ešte ďalšia možnosť, ktorú mám ja, že to nepodpíšem. Aj to je možné. Musíte prísť znova. To je všetko normálny, štandardný postup, takže o nič nejde. Pán Bílek ešte nejaká faktická tam bola.

p. Bílek, poslanec MČ. Faktická poznámka: Chcem ešte povedať, že stačí materiál otvoriť, je tam predkladateľ. Si to ty, starosta. Neviem, čo sa tu diskutuje. Komisia, nie komisia. Ty to predkladáš, máš na to právo, si štatutár, bodka. Toľko na vysvetlenie tu kolegovi oproti.

p. Grega, starosta MČ: Ja predkladám, keď už je to tak, lebo to dáva úrad. Ja to predkladám a som povinný to predkladať aj so všetkými alternatívami a vy to schvaľujete a potom sme to povinní všetci dodržiavať. Je to jednoduché. Poprosím návrhovú komisiu. 

p. Süli, poslanec MČ a člen návrhovej komisie: Budem čítať najprv ten návrh, kde sú tri volebné obvody a počet poslancov trinásť. Keď toto neprejde, budeme môcť hlasovať o ostatných. Dúfam, že tým nič neporuším. 
Návrh na uznesenie:
Miestne zastupiteľstvo mestskej časti Košice-Staré Mesto
určuje
a) tri volebné obvody (variant „A3“), v ktorom budú volení poslanci Miestneho zastupiteľstva mestskej časti Košice-Staré Mesto na volebné obdobie 2018 – 2022,
b) trinásť poslancov Miestneho zastupiteľstva mestskej časti Košice-Staré Mesto pre volebné obdobie 2018 – 2022 (variant „A3“).
 p. Grega, starosta MČ: Prosím hlasujte.

Hlasovanie č. 10: za – 10, proti – 0, zdržalo sa – 1, nehlasovalo – 0

p. Grega, starosta MČ: Bolo to schválené.

Bod č. 4c
Stanovisko poslancov Miestneho zastupiteľstva mestskej časti Košice-Staré Mesto k počtu poslancov v Mestskom zastupiteľstve v Košiciach

p. Grega, starosta MČ: Otváram rozpravu k tomuto bodu.
p. Blaškovičová, poslankyňa MČ: Myslím, že všetci už máte pred sebou tú tabuľku, ktorá bude v pondelok v mestskom zastupiteľstve. Pred štyrmi rokmi sa zmenil počet poslancov Starého Mesta v mestskom zastupiteľstve z piatich na troch. Bolo to vyslovene účelové. Bola to dohoda vtedajšej koalície, bývalej, pred ostatným mestským zastupiteľstvom. Ja som hlboko presvedčená, tak ako sme tam všetci traja, ktorí tu sedíme, mestskí poslanci, pán starosta, Otto Brixi a ja. Ešte sme mali vtedy štvrtého poslanca. To bol vtedy Števo Lasky. Všetci sme boli proti. Vehementne proti tomu, aby sa takto radikálne z piatich na troch znížil počet poslancov, pretože Staré Mesto je najdôležitejšou mestskou časťou, nech si hovorí kto chce, čo chce. Nech je Terasa väčšia, nech sú Ťahanovce väčšie, väčšina aktivít sa odohráva v Starom Meste. Je to ťažiskové miesto. Prijímajú sa špeciálne všeobecne záväzné nariadenia pre Staré Mesto. Je nesmierne ťažké obhájiť akúkoľvek pozíciu Starého Mesta v mestskom zastupiteľstve, pretože nás tie ďalšie mestské časti jednoducho prevalcujú. Naozaj, potrebujeme tam podporu aj kvôli plavárni, aj kvôli múzeu. Kvôli tomu, že táto mestská časť žije iným životom. Naozaj je to srdce tohto mesta. Je to absolútne nefér, keď si porovnáte tie počty občanov. Ja som to tu zakrúžkovala. Takže tu vidíte. Naozaj, najviac občanov pripadá na jedného poslanca v Starom Meste a malo by to byť naopak. Veď v Starom Meste, okrem občanov, kriste pane, koľko je tu turistov, koľko sa tu zdržiava ľudí, koľko je tu firiem. Takže toto je absolútne nekorektné voči Starému Mestu. Ten počet piatich poslancov bol v poriadku. Myslím si, že mali by sme prijať uznesenie, ktorým žiadame poslancov mestského zastupiteľstva prehodnotiť navrhované určenie počtu poslancov v jednotlivých volebných obvodoch a žiadať, aby Staré Mesto malo minimálne štyroch poslancov. A prečo by muselo byť 41 poslancov? Prečo nemôže byť 42, keď už majú s tým taký obrovský problém? Tak nech je 42 poslancov a z toho sú štyria zo Starého Mesta. Môj návrh uznesenia: Miestne zastupiteľstvo mestskej časti Košice-Staré Mesto žiada mestské zastupiteľstvo o prehodnotenie počtu poslancov za mestskú časť Staré Mesto na počet 4.

p. Rácz, poslanec MČ: 3,55 je tam, zaokrúhľuje sa štyri, to je jasné, takže toto je účelové. Ale otázka. Máme šance? Ja som jednoznačne ZA.

p. Brixi, poslanec MČ. Faktická poznámka: Dobre sa pýta pán doktor Rácz, či máme šance. Ja si myslím, že šance nemáme, aj keď si myslím, že je to naozaj vrcholne nefér. Ja som to povedal aj pred štyrmi rokmi. Prijali sme v parlamente novelu zákona o meste Košice, ktorá stanovila, že počet poslancov mestského zastupiteľstva je taxatívne 41, nie 39, ani 42, je to 41, ktoré sa pomerným hlasom a pomernou matematikou rozdelilo medzi jednotlivé mestské časti. Ja považujem za absolútne neprijateľné to, že mestská časť, od ktorej sa tu v meste očakáva absolútne najviac, do ktorej chodia nielen turisti, ale ja návštevníci z celého kraja, z celého Slovenska, aby mala najmenší pomer zastupiteľov, ktorí rozhodujú o živote mesta. Naozaj, ja som to povedal aj v mestskom zastupiteľstve. Nevidím dôvod, prečo by mala mať Furča, Terasa, ktokoľvek, v pomere k zodpovednosti a v pomere k aktivitám viac poslancov ako má mestská časť. Toto je, podľa mňa, otázka nie na mesto, ale na nás všetkých, aby sme tu prijali také uznesenie, ktoré tomu .... . 

p. Grega, starosta: Povedal by som ešte k tomu, že neviem presne kto ako hlasoval. Myslím si, že sa k tomu aj vrátim. Bolo by treba, aby občania vedeli, aj tá diskusia, ktorá prebehla vtedy k tomu. Jednoznačne ja budem presadzovať, nie štyria, piati aby boli, pretože sme najdôležitejšia mestská časť. Ale viete, to je proste politické rozhodnutie. Možno teraz niekto povie, že to je od veci. Hovorí sa, že treba zmenu. Ja hovorím. Áno, treba konečne zmeny, ale v tom systéme vzťahu mesta k mestským častiam. A toto musí byť alfa omega aj do budúcna. V tomto zastupiteľstve, teda mestskom, ja veľmi nevidím nejaký priestor na to, aby sa to schválilo, pretože tí ľudia by schvaľovali to, že bude ich zase kdesi menej a sú to taká strana, hentaká, onaká a každý si stráži, aby tam mal nejakého toho ... . Čiže to sa musí potom nejako inak vyriešiť a myslím si, že ... . Bude to veľmi ťažké, ale povinní sme to urobiť, robili sme to, takže ... .
p. Djordjevič, poslanec MČ: Ja som mal síce z matematiky dvojku, ale u mňa 3,55 nikdy nebude 5, ale len štyri. Ja by som bol skromnejší, ale to nechám na vaše zváženie, že koľko budeme pýtať, lebo kto pýta veľa, nedostane nič. Ale bol by som rád, ak by jeden z vás troch navrhol mestu konkrétnu alternatívu a buď to bude úbytkom.  Lebo to, že budeme hovoriť, že potrebujeme troch, štyroch, piatich, šiestich, len sa to minie účinku. Vy by ste mali navrhnúť mestu konkrétnu alternatívu, a to znížením počtu poslancov buď zo Západu alebo z Dargovských hrdinov. Ale predpokladám, že vládna garnitúra tam má najviac poslancov, hlavne na Západe. Takže nebude tomu naklonená. Ale ponúkam vám aj nejaké materiály, ktoré by ste vedeli využiť a nejaké čísla. Ja som aj tieto materiály posielal poslancom. Odpísali mi začiatkom roka. Tuším 6. januára mi odpísal len pán Brixi, aj pani Blaškovičová. Navrhoval som tento materiál aj do komisie, ale nikdy mi nedošla ani odpoveď. Dokonca som písal aj dotaz na mestskú časť, že prečo to nebolo zaradené na komisiu výstavby a verejného poriadku, lebo myslím, že tam to viac patrilo, ako do našej kultúrnej. Nikdy sa mi nedostala žiadna odpoveď, ale budiš. Tak chcem aspoň niečo prečítať, ak mi dovolíte. Čo sa týka štatistiky, je tu jeden príklad. Mestská časť má 20 391 obyvateľov a mestská časť Západ 40 567. Čiže Západ je takmer dvakrát väčší. Presnejšie 1,99 krát väčší. Prečo má potom Západ 7 poslancov v mestskom zastupiteľstve a Staré Mesto 3? Neviem, či si každý Košičan uvedomuje, že v strednom meste je o 50 percent vyššia daň za nehnuteľnosť a tieto argumenty môžete používať. V Starom Meste sa vyzbiera cca 90 percent príjmov z mesta za parkovné. Potrebné je spomenúť aj príjmy mesta z letných terás, ktoré sú prevažne v centre. Drvivá väčšina letných terás je v centre, čiže aj odtiaľ má mesto príjmy. Preukázateľne napĺňame najviac mestskú kasu. Aj z hľadiska počtu obyvateľov máme nárok na štyri miesta v poslaneckom zbore mestského zastupiteľstva. A to ani nespomínam históriu, kde vlastne vznikalo toto mesto. Tak isto som spracoval tabuľku, kde v mestskej časti na jeden mandát pripadá 6 797, čo je najviac zo všetkých mestských častí a na konci je Lorinčík, Pereš, Myslava, kde majú na jedného poslanca 4 244 obyvateľov. Čiže aj tu nejaké prerozdelenie, že Lorinčík by išiel k Myslave alebo k Poľovu. Aj takú alternatívu zvážte. Možno by bolo prechodnejšie z hľadiska zloženia. Už budem končiť. Je preukázateľné, že Staré Mesto je najviac znevýhodnené oproti všetkým mestským častiam, napriek tomu, že práve v centre žijú rodiny, ktoré sú v Košiciach už stovky rokov. Apelujem na poslancov mestskej časti Košice-Staré Mesto, aby túto tému znova otvorili, urobili maximum pre to, aby Staré Mesto malo štyroch poslancov. V tomto spojme sily kolegovia, lebo viac poslancov v mestskom zastupiteľstve ... .

p. Grega, starosta MČ: Pekne sa to počúva. Myslím si, že minimálne ja, ale aj ostatní podaktorí, sa o to usilujú, ale nie je to jednoducho v našej moci. Čiže jednáme ... . Chcem sa niektorým veciam vyhnúť, ale možno mi nedá. No tak, jednáme s istými ..., proste tá zmena aj tak príde. S možnými nositeľmi zmien jednáme o tom, aby to bolo férové pre každú mestskú časť, aby to nebolo politické, ale nechcem o tom hovoriť. Poprosil by som, aby si to niekto osvojil, o ukončenie diskusie, aby sme to schválili a išli ďalej.

p. Hanesz, poslanec MČ: Nebudem určite naťahovať túto diskusiu, lebo ja sa vlastne stotožňujem ..., a myslím že sme všetci za to, aby sme Staré Mesto trošku viac vedeli presadiť v rámci celého mesta. Chcem len toľko povedať, že možno to bude len výkrik do tmy, ako ste to už naznačili. Takže budeme musieť pravdepodobne pôsobiť aj trošku v rámci lobingu, lebo to proste takto nejde. Stále nás tu bude menej v Starom Meste a okolité sídliská samozrejme že sú početnejšie. Takže musíme presvedčiť verejnosť. Čiže keď žiadnym politickým marketingom nevystúpime aktívne, tak nemáme šancu. Môžeme mať hocijaké argumenty, keď nepresvedčíme voličov, a nie vlastných zo Starého Mesta, ale tých ostatných. Takže, podľa mňa, z toho vychádzajme.

p. Grega, starosta MČ: Takže ja môžem len sľúbiť, že ani mi to nemusíte dávať uznesením, že teda v najbližších dňoch, pri každom stretnutí s kompetentnými, ale predovšetkým s občanmi, budem presadzovať túto alternatívu. 
p. Süli, poslanec MČ: Kde bol ten začiatok? Bol som pri tom a bol som ešte poslancom mesta, keď v slovenskom parlamente traja poslanci navrhli zmenu zákona o meste Košice a navrhli túto zmenu tak, že sa nepýtali ani miestneho zastupiteľstva, ani mestského zastupiteľstva. Nikoho sa nepýtali, jednoducho bol to poslanecký návrh. Žiaľbohu, z tých troch poslancov, ktorí to navrhli, je tu už len pán poslanec Brixi, ktorý s pánom nebohým Paškom, pánom bývalým primátorom Rašim a on sa pripojil k tomu poslaneckému návrhu a znížili počet poslancov mestského zastupiteľstva na 41. bol som pri tom, keď došlo k politickému rozhodnutiu. Tam, kde bolo silné zastúpenie strany SMER-sociálna demokracia, tam to dostali v plnej výške a tam, kde sme trošku reptali a namietali proti niektorým rozhodnutiam, tak sme dostali do najmenej a bolo to vybavené, a hlasovali o tom. Iróniou osudu je, že poslanci z KVP alebo z Jazera, alebo z Terasy, rozhodujú o tom, aké bude parkovné v Starom Meste, a pritom tu nežijú. A to urobili bez nášho súhlasu, bez našich vyjadrení. Ďalšia vec, ktorá ma tak trošku rozčuľuje, to isté o dani z nehnuteľnosti. Rozhodovali o tom takí, čo tu nebývajú. Nám nasolili plnú dávku čo najvyššiu a sebe pomenej. Že áno? V súčasnej dobe, upozorňujem vás všetkých, že nie je šanca na to, aby na sídlisku Dargovských hrdinov znížili o jedného poslanca, na Terase o ďalšieho a pridali Starému Mestu. Je šanca ale, keď budú voľby a ľudia prídu k urnám a budú voliť politické strany a poslancov mesta, aby sa zmenil štatút mesta. Tam je potom možnosť rozhodovať o tom, kto o čom bude rozhodovať. Čo ma ešte stále rozčuľuje? My sa tu vyjadrujeme k rôznym veciam, lebo sa nás pýtajú, ale napriek tomu, že sa postavíme k niektorým veciam negatívne, rozhodnú sa celkom inak zaujímavým spôsobom. A prečo je treba najviac poslancov? Preto, lebo v prvom rade, keď je veľa poslancov, ťažko ich ovplyvniť morálne, hmotne alebo nejakými funkciami, alebo nejakými korytami. Navrhujem ukončenie diskusie.

p. Grega, starosta MČ: Kto je ZA, aby sme po príspevku pána Petrovčika ukončili diskusiu?

Hlasovanie č. 11: za – 10, proti – 0, zdržalo sa – 0, nehlasovalo – 1

 p. Grega, starosta MČ: Nech sa páči, pán Petrovčik.

p. Petrovčik, poslanec MČ: Ďakujem kolegyni za materiály a predloženú tabuľku. Myslím si, že takto vážne môžeme každý z tejto tabuľky vyčítať, kde je pravda a aká je pravda. Ako bolo povedané, máme troch zastupiteľov v meste. Ja samozrejme sa prikláňam, aby sme požadovali túto zmenu. Samozrejme, zákon o meste Košice nás limituje a možno len žiadať. Ale myslím si, že je našou povinnosťou vyvinúť maximálny tlak na to, aby sa to zmenilo v prospech našej mestskej časti. Keď sa na to pozerám, nie je predsa normálne, ako tu už bolo povedané, čiže sa nebudem  opakovať, aby tu z niektorých iných mestských častí bol nepomerne väčšie zastúpenie v mestskom zastupiteľstve, ako našej mestskej časti. A potom, ozaj, o háklivých témach, ako bolo napríklad aj to parkovanie, rozhodovali poslanci z Furče, Jazera, KVP alebo z nejakej malej mestskej časti, ktoré tu v meste máme. Takže ja navrhujem ozaj aj nejaké konkrétne riešenie, keď sa budeme aj vlastne v  rôznych kruhoch každý o tom baviť, a aj s kompetentnými, aby sme prišli aj s návrhom. Konečný počet neviem meniť. Navrhoval by som. Keď chceme navýšiť jedno miesto pre našu mestskú časť, musíme niekde ubrať. Bol tu spomínaný Západ. To je samozrejme všeobecne známe, že tam je to prehnané. Ale musím povedať, že aj pri nejakých nomináciách kandidátov, aj teraz, keď sa tomu venujeme, na Západe je veľký pretlak aj kandidátov. Čiže tam celkovo to vidím menej reálne. Viac reálne to vidím ubrať napríklad z Dargovských hrdinov. To znamená, päť zástupcov z Furče v meste sa mi zdá absolútny nezmysel, pretože tak isto, keď teraz riešim nominácie kandidátov do mestských častí, napríklad ..., a to bolo aj v minulosti, v rámci mestskej časti Dargovských hrdinov je večný problém, že tam ani nie sú kandidáti. Tak sa potom pýtam, na čo im tam toľko miest v meste, keď tam v podstate nie je taký pretlak a nie je taký záujem vlastne nominovať týchto svojich kandidátov. Čiže tam je niekde to riešenie. Alebo potom, ako tu bolo povedané, ubrať z malých mestských častí alebo združiť trebárs ten Lorinčík, Pereš spolu s Košickou Novou Vsou a Vyšné Opátske. Tak isto nevidím dôvod, prečo by mali mať Vyšné Opátske, Košická Nová Ves, len oni. Prečo by sme k nim nemohli priradiť malé okrajové mestské časti? Toľko z mojej strany. Určite sa prikláňam k takému návrhu. Ďakujem.

p. Grega, starosta MČ: Aj ja ďakujem, poprosím prečítať návrh na uznesenie.

p. Süli poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto žiada Mestské zastupiteľstvo v Košiciach o prehodnotenie počtu poslancov za mestskú časť Košice-Staré Mesto na počet 4. 

p. Grega, starosta MČ: Prosím hlasujte.

Hlasovanie č. 12: za – 11, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený. 

Bod č. 5
Informatívna správa o činnosti Komisie na ochranu verejného záujmu pri výkone funkcií verejných funkcionárov pri Miestnom zastupiteľstve mestskej časti Košice-Staré Mesto

p. Grega, starosta MČ: Otváram rozpravu k tomuto bodu.

p. Blaškovičová, poslankyňa MČ: Chcem len konštatovať, tak ako máte v správe, že všetci poslanci, vrátane starostu, si svoju zákonnú povinnosť splnili a v termíne, ktorý je daný zákonom, dodali všetky materiály o majetkových pomeroch. Nemáme dôvod čokoľvek riešiť.

p. Grega, starosta MČ: Ďakujem. Keďže sa nikto nehlási, uzatváram rozpravu, poprosím prečítať návrh na uznesenie. 
 
p. Süli poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie informatívnu správu o činnosti Komisie na ochranu verejného záujmu pri výkone funkcií verejných funkcionárov pri Miestnom zastupiteľstve mestskej časti Košice-Staré Mesto v predloženom znení.
p. Grega, starosta MČ: Prosím hlasujte.

Hlasovanie č. 13: za – 10, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

Bod č. 6
Informácia o plnení úloh vyplývajúcich z uznesení od XX. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu.

p. Djordjevič, poslanec MČ: Chcel by som sa opýtať pána kontrolóra, keďže úrad momentálne nemá právnika, on je asi jediný kompetentný odpovedať na tú otázku. Nie je to od posledného uznesenia, ale činnosť kontrolóra, resp. kontrola uznesení s termínom „stály“, lebo to nie je v programe, ani v materiáli. Chcel by som sa opýtať, keďže máme platné uznesenie, že nás má úrad mestskej časti Staré Mesto informovať o akciách organizovaných úradom, či pod tieto akcie spadajú aj akcie, ktoré organizuje úrad pre členov denného centra. To je jedna otázka. Druhá otázka. Včera alebo predvčerom som zachytil v tlači, myslím že v Košice Dnes to bolo, s pánom prednostom, kde hovoril, že bude problém s organizovaním akcií Jubilanti, či narodenie deti. Tak to vyplývalo z tej tlače. Ja nehovorím nič, ja vám nevkladám slová. Ja hovorím, čo som čítal v médiách. Budú sa môcť uskutočňovať akcie Jubilanti a narodenie detí? Bude mať úrad prístup k matrike, k osobným údajom, teda o narodení? Bude môcť oslovovať listom jubilantom alebo bude musieť hľadať iné cesty, že dá oznam, aby sa sami prihlásili. Nesťaží sa? Lebo napríklad ja ..., možno to bude vyzerať akože by som mal záujem, ale v žiadnom prípade nie. Podľa mňa sú to veľmi pekné akcie. Ale na druhej strane samozrejme musíme reagovať na zmeny v zákone. Ja by som vlastne chcel aj týmto spôsobom chrániť mestskú časť.

p. Till, prednosta miestneho úradu: K tomu zákonu o ochrane osobných údajov chcem povedať toľko, že úrad má v takých troch líniách svoju povinnosť a plní si ju. Jedna je informačná. To znamená to, čo máme v informačných technológiách, cez počítače. Druhá je manuálna, to čo príde cez poštu. A tretia sú tie ceremónie. Ceremónie sú problémom iba vtedy, ak sa verejne zverejňujú na webovej stránke, rozhlasom, v Staromestských listoch. My to nerobíme ani v prvom, ani v druhom, ani v treťom prípade. My jednoducho máme, je to legálne, je to v poriadku. Nie je v tom žiadny problém. Ako noviny napísali, priznám sa neviem, nečítal som noviny ešte. Je to tak ako vám vravím. Toľko k tej mojej téme.

p. Pillár, hlavný kontrolór MČ: Čo sa týka tých uznesení, tak vlastne máme na mestskej časti uznesenia s termínom plnenia „stály“ a máme tie, ktoré vyhodnocujeme resp. vyhodnocujem na každé jedno zastupiteľstvo, t. j., ktoré vyplynuli z predchádzajúceho. Tie, čo sú stále, tie sa vyhodnocujú raz za rok a áno, medzi tieto patrí aj uznesenie, že mestská časť má informovať poslancov o všetkých akciách, t. j. všetky akcie sú všetky, ktoré mestská časť organizuje.

p. Süli, poslanec MČ: Na XVI. zasadnutí miestneho zastupiteľstva sme mali jeden projekt Dovoz ťažkých nákupov pre seniorov. Rád by som vedieť, ako sa plní toto uznesenie, lebo odvtedy o tom niet reči. V koľkých prípadoch to bolo uskutočnené, požiadané. Robí sa táto služba alebo nerobí? Za druhé. Na tom istom zastupiteľstve, pán hlavný kontrolór, sme sa uzniesli pod bodom uznesenia 244, teda Literárna spoločnosť Pravé orechové, Staromestské poviedky. Odsúhlasili sme nejaký finančný prostriedok. Bolo to realizované, nebolo to realizované? Bolo vyplatené, nebolo vyplatené? Aký je stav? Lebo to tu nikde nečítam.

p. Pillár, hlavný kontrolór MČ: Dovoz ťažkých nákupov – táto akcia sa nestretla s veľkým záujmom, ale bola vyhodnocovaná určite na nasledujúcom zastupiteľstve. Ona je vlastne vyhodnotená, a potom sa k nej nevraciame. Keď hovoríte, že je zo XVI., tak určite na XVII. bola vyhodnocovaná. Nebola ani jedna odozva, ani jeden záujemca o nejaký dovoz nákupu na neozval. Čo sa týka tej Literárnej spoločnosti Pravé orechové, tam tiež bolo vyhodnotené, či to bolo splnené, alebo nebolo splnené na nasledujúcom zastupiteľstve. 

p. Grega, starosta MČ: Áno, bolo. Bol dodaný text, časť bola vyplatená a má sa to v najbližších týždňoch vytlačiť. Pokiaľ sa nikto nehlási, uzatváram rozpravu. Poprosím prečítať návrh na uznesenie.

p. Süli poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie informáciu o plnení úloh vyplývajúcich z uznesení od XX. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Prosím hlasujte.
Hlasovanie č. 14: za – 8, proti – 0, zdržalo sa – 2, nehlasovalo – 1

p. Grega, starosta MČ: Materiál bol schválený. 

Bod č. 6a
Prejednanie investičného zámeru výstavby bytového domu na ul. Kpt. Nálepku, Košice

p. Grega, starosta MČ: Poprosím pána poslanca Petrovčika o stručné uvedenie. 

p. Petrovčik, poslanec MČ: Pokúsim sa byť stručný. Mali sme to vlastne aj na poslednom zasadnutí komisie, takže kto je členom, vie o čo sa jedná. Dovolil som si to tu predložiť len kvôli ostatným, ktorí nie sú členovia tejto komisie. Chcem len poukázať, že hrozí nám tu zase v rámci neúmerného zahusťovania, ktoré vidíme, ktoré sa práve odohráva v celom meste Košice, že sa nám to rozširuje aj na Kuzmányho sídlisko. Budem uvádzať vlastne len fakty a potom prípadne, keď bude mať niekto otázky, môžeme sa ešte o tom pobaviť. Jedná sa konkrétne o lokalitu, je to posledný starý rodinný dom v rámci Kpt. Nálepku, ktorý tam zostal ešte vlastne po starej zástavbe, vlastne starých domov z čias, keď tam boli len rodinné domy v lokalite Huštáky. Teraz samozrejme logicky došlo k predaju tejto nehnuteľnosti. Chápem, že ju kupuje nejaký developer za účelom nejakého zhodnotenia. Problém je len v tom, že vždy treba mať mieru. Opäť sme tu svedkami, že tu niekomu chýba miera a vlastne ja chápem, že všetko sa robí za účelom zisku, ale opäť v tomto prípade sa to preháňa. A nielen preháňa, čo sa týka kapacity počtu bytových jednotiek a celkovo zastavanosti, ale aj celkovo, uvediem presné fakty, kde sa v podstate aj, neviem či zámerne alebo nezámerne, narába s faktami vlastne. Čiže máme tu rôzne technické údaje. Mám tu pred sebou vyjadrenie kompetentných z mesta z roku 2015, kde sa občan, alebo tiež potenciálny investor obrátil na mesto s požiadavkou, aby sa vyjadrili aké sú možnosti v rámci útvaru hlavného architekta s predmetnou lokalitou. Stručne poviem, že v tej dobe, v tom roku 2015, dole podpísaný Ing. Lazúr píše: existujúci rodinný dom tu môže byť ako doplnková funkcia, podobne ako vybavenosť s nerušivým v zeleni, ktorá ozvláštňuje ...tá zeleň ozvláštňuje. Proste celkovo na záver píše, že maximálne sa môže uvažovať s maximálnou výškou objektu do štyroch nadzemných podlaží. To znamená, limituje to do štyroch nadzemných podlaží. Má to prispôsobiť investor historickým architektonickým danostiam existujúcej zástavby, atď. Teraz, v roku 2018, opäť pán Lazúr otočil, zmenil názor. Je tiež dole podpísaný. Už píše síce dlhšie to, sa tuto opisuje, všetko možné sa tu píše a hlavné body, ktoré chcem poukazovať. Už hovorí o deväť poschodovom obytnom dome. Čiže zrazu môže byť aj deväť poschodový. Zastavanosť, sa píše, že musí byť dodržaná, ten regulatív, že 60 percent celkovej plochy a 40 percent zeleň. Podľa mojich výpočtov došlo k porušeniu tohto ustanovenia, lebo tá zastavanosť bude vyššia a zároveň chcem poukázať, že inžinierska spoločnosť, vlastne Investconsul, ktorá zaslala všetkým kompetentným na vyjadrenie sa vlastne k tomuto zámeru, ktorá robí inžiniering pre developera, zaslala iné materiály na mestskú časť, kde hovorí o iných hodnotách, metroch štvorcových pozemku a zastavanosti ako poslala na iné inštitúcie. Takže opäť sme tu svedkami, že niekto poza chrbát občanov sa tu zase hrá a len aby sa dosiahlo to, že aby nám tam do roka vyrástla jedna mega stavba. Vrátim sa do minulosti, rok, dva, tri dozadu. Aj mestskí poslanci tu sedia, musia o tom samozrejme vedieť. Boli sme svedkami, hlavne na mestskej časti Sever, kde sa zrazu z rodinných domov stavali štvor, šesť bytové domy. Bol z toho veľký cirkus a veľká nevôľa občanov. No, ale samozrejme sa to nejako utíšilo, ľudia si zvykli a každý je samozrejme spokojný. Predpokladám, hlavne kompetentní, ktorí to schvaľovali. Ja sa nestačím diviť, že keby sme ... . Hovorím, ja chápem každého investora, ale tu už tá drzosť, že už nie šesť bytovku, už ideme tam postaviť štyridsať bytovku. Takto toto ma šokuje vyslovene, že kam až toto vedenie mesta je schopné až dôjsť. Takže ja apelujem na tu sediacich mestských poslancov, aby si to zobrali za svoje, túto moju tému a povenovali sa tomu na rokovaní mestského zastupiteľstva.

p. Grega, starosta MČ: Aj ja ďakujem. No, keby možno prišiel tretí list, tak tam budeme mať možno do budúcna nejaký malý Manhattan. Takže ja plne s tým súhlasím. Bol som aj ja na tom stretnutí s tými občanmi a ja už tiež, ja už nechápem kam až môžu niektorí ľudia dôjsť pri svojich rozhodnutiach a hlavne, čo ich pri tom ovplyvňuje. To si môžem len domýšľať a napokon to tí ľudia, ktorí tu boli, povedali priamo a na plné ústa. Musíme všetci teraz, bez rozdielu na to, kto akú stranu reprezentuje, alebo koho, lebo všetci tu reprezentujeme predovšetkým občanov Starého Mesta a musíme už zásadne a rázne povedať STOP ďalšiemu zahusťovaniu. Pretože to tak už naozaj ďalej sa nedá a môže to spôsobiť nedozierné následky a tí, ktorí aj v doprave, aj vo všetkom, a tí, ktorí o tom rozhodujú, si bývajú úplne kdesi inde.

p. Djordjevič, poslanec MČ. Faktická poznámka: Keďže som aj ja bol prítomný ako hosť na tejto komisii a videl som aj reakcie ľudí, samozrejme, že na takéto ohlásené stretnutia väčšinou chodia nespokojní, to je nám všetkým jasné. A samozrejme, že sa stotožňujem s obyvateľmi Kuzmányho, ktorí sú proti zahusťovaniu, ale pozeral by som sa na to trochu aj ináč. Nie z hľadiska pohľadu developera, lebo nikto nekázal tým novým majiteľom. Inak, trochu zavádzali ich stavebníci, že hovorili, že firma je evidovaná v Košiciach, ale konatelia, keďže som si to preveril, majú trvalé pobyty v Prešove. Takže nebavili sme sa o žiadnych košických investoroch, ale na druhej strane, mohli sme tam trochu vecnejšiu diskusiu rozvinúť, lebo my sme ten projekt absolútne povedali, že nie, ale oni majú, musíme si uvedomiť, vlastnícke práva a možno nejaké podlažia tam im budú povolené. A diskusiou s občanmi sa mohlo dospieť k nejakému návrhu, možno aj jedno podlažie. Keď raz niekto má starú, tak chce novú budovu.

p. Süli, poslanec MČ. Faktická poznámka: Je to typický príklad toho, že rozhodujú o území mestskej časti Košice-Staré Mesto úplne iní ľudia, ktorým je úplne jedno čo tu bude, či bude dosť parkovacích miest, či tu budú zápchy, či sa tu pokazí životné prostredie. Pred chvíľou sme hovorili o počte poslancov a že o živote v Starom Meste rozhodujú takí ľudia, čo tu možno ani neboli. A to je typický príklad, vďaka pánovi Briximu, že ten košický zákon sa zmenil a dospeli sme k tomuto stavu, ktorý tu je.

p. Grega, starosta MČ: Ja sa tiež k tomu prikláňam, lebo v poslednej dobe sa cítim ako to bolo v Mníchove kedysi, že o nás bez nás. Naozaj to platí v množstve prípadov, že ani nemáme možnosť sa vyjadriť. A keď sa vyjadríme, už je to dávno všetko dopredu schválené. Tak naozaj. Jednoznačne sa musíme v prvom rade postaviť na stranu občanov. My tu reprezentujeme občana, a nie developera. To je po prvé. Po druhé. Tieto veci by mali byť nejako ošetrené, nejakou dlhodobou výstavbou a predovšetkým by mal byť posilnený útvar hlavného architekta, ktorý by odborne, a nie politicky, ako je to teraz a nezávisle rozhodol o tom, čo kde môže byť. Pretože teraz je to bábka, je to vlastne nejaký podriadený primátora, nemá proste takú výšku ako v iných mestách. Aj toto by sa malo v najbližšej dobe zmeniť, pretože tie následky budú nedozierné. 

p. Brixi, poslanec MČ: Ja by som tú diskusiu možno viedol trošku iným smerom, lebo ja si myslím, na rozdiel možno od mnohých, že teda našou úlohou, teda ja už kandidovať nemienim nikde, ale úlohou samosprávy ako takej nie je hájiť záujem ako taký výlučne občanov, ale záujem mesta ako takého, mestskej časti a to s tým súvisí život občanov, s tým súvisia ľudia, ktorí tu chcú prísť podnikať, ktorí tu chcú prísť niečo tvoriť. Lebo to nie je len o tom, že sa postaví päť ľudí a povie, že my tu nechceme bytovku. To je možnože o ďalších sto ľuďoch, ktorí si v tej bytovke byt chcú kúpiť a niekto im má povedať, či takáto bytovka spĺňa nejaký regulatív a nejaký parameter na to, aby tam mohla vzniknúť, lebo dnes je synonymum každého úspešného mesta v prvom rade rozvoj. To nie je o tom ..., a to je aj debata k územnému plánu Košíc. Ja vnímam tie aktivity aj občianskych aktivistov, aj kdejakých iných subjektov, ktoré hovoria len o tom, že prečo nie a prečo nie tam. Ale pani zástupkyňa Hulmečíková je stavbárka, ja si myslím, že sa treba o tom baviť, že keď nie tam, tak kde sa to mesto má rozvíjať a akými funkciami a čo to má priniesť? Lebo to, že na Kuzmányho sídlisku nemá stáť dvanásť poschodový vežiak, s tým ja súhlasím. Ale sa pýtam. Potom kde má stáť? Lebo už som počul za posledný polrok, že nemá stáť na KVP, nemá stáť na Terase, nemá stáť v Starom Meste. Tak má stáť kde? Kde mesto vytvorilo regulatív na to, aby sa stavať mohlo, aby mnohé mladé rodiny, ktoré aj majú peniaze a chcú si kúpiť komfortné bývanie, lebo na to robia, hypotéky sú lacné, tak kde dovoľuje tá obec alebo tá samospráva, aby sa stavalo? Lebo počujem tu len o verejnom záujme a o tom ako chránime ľudí. Ale ja sa pýtam. Tí, ktorí majú peniaze a chcú investovať, tí ktorí majú peniaze, chcú kúpiť. To nie sú ľudia? To nie sú naši občania? Na zhromaždení, kde som ja nebol, ale bol tam pán poslanec Djordjevič, pán poslanec Petrovčik, možno pán starosta, odznelo, že tu investor ani nie je z Košíc. A investor musí byť z Košíc, aby tu investoval? Veď podnikanie je o tom, že kúpim, predám, zarobím alebo nezarobím. Tak, ako povedal správne pán Petrovčik. Áno, je rozpor asi v tom, že pred troma rokmi tam bol regulatív štyri podlažia, teraz je regulatív deväť podlaží. Iná miera zastavanosti. Ale pýtam sa teraz. Keď ľudia a priori nesúhlasia, tak nesúhlasia asi s regulatívom ani štyri, ani deväť, ani nula. Tak potom asi je problém v územnom pláne, alebo je problém na úrovni mesta, ktoré jednoducho tu nejakú funkciu povoľuje, ale občiansky tlak má na to úplne iný názor, aby tu niečo stálo. Potom sa pýtam. Keď do budúcna chcete kandidovať mnohí tu, aj na starostov, ako chcete priniesť to, aby sa mestská časť rozvíjala? Len tým, že budeme stále hovoriť, že sa nedá? Alebo tým, že povieme, že tu sa toto dá a tu sa mestská časť bude rozvíjať. Lebo to nie je len na úrovni výstavby. To je na úrovni športovej, sociálnej a x iných vecí. Musí niekto zadefinovať, kde ako mestská časť o desať rokov chceme byť a čo na tomto kúsku pozemku má stáť. Lebo ak je to raz súkromný dom a územný plán povoľuje tam zastavanosť, nemôže prísť mestská časť a nemôžu prísť ani ľudia povedať, že tuto nebude stáť, lebo ja som ten dom mal možnosť kúpiť pred štyrmi rokmi, len sa mi zdala byť vysoká cena. 

p. Grega, starosta MČ: Ja chcem jednu, inú vec povedať. Všetko má svoje hranice. Aj v NHL je platový strop. Čiže my nemôžeme donekonečna nafukovať v Starom Meste. Staré Mesto bolo kedysi ohraničené hradbami a potom sa rozširovalo ďalej, aj sa rozširuje. Čiže to je odpoveď na otázku. Kde stavať ďalej? Mimo, nie tu. Naozaj je to tak zahustené, že bude taký problém o niekoľko týždňov, keď sa skolaudujú tieto byty dookola. Statická, dynamická doprava. Ja si to ani nechcem nejako predstaviť. Nedivme sa tým ľuďom, ktorí tam roky žijú, bývajú. Majú tam kus zelene a teraz tam vyrastie nejaká opacha. Neviem, nechcem byť osobný, ale keby vyrástlo niečo na, neviem, Škultétyho, Štefánikove, Braniskovej, tiež by človek nebol rád. Tomu by mala predchádzať nejaká verejná diskusia aj s tými občanmi. A mal by sa aj prehodnotiť ten plán výstavby. V prvom rade občan by sa mal k tomu vyjadriť. My sme tu naozaj pre tých ľudí.

p. Djordjevič, poslanec MČ. Faktická poznámka: Chcem upozorniť, že v súlade s našim rokovacím poriadkom budem mať faktickú poznámku na pána Brixiho. Keďže svieti aj pán Brixi, on bude mať faktickú poznámku na vás, takže neberte mu slovo, ako sa tu už v minulosti stalo. Ja mu nemám za zlé, že tu použil alebo predniesol pohľad z druhej strany mince, z iného pohľadu. V tomto má pravdu, že každé jedno stretnutie pri zástavbe keby ste urobili a vylepili po blokoch, prídu tam psičkári, ľudia milujúci zeleň, väčšinou takí, čo nemajú autá alebo jednoducho prestarlé  obyvateľstvo, ktoré je faktom, že je. A hlavne aj na Kuzmányho, v celom Starom Meste. Možno aj viac ako polovica sú seniori, alebo tretina. Tak jednoducho, potom sa nebude nič robiť. Je zase otázke, že či sú pre nás podstatní naši voliči, ktorí nám dali mandát alebo developeri. Nieže developeri z toho hľadiska, ale podstatný je pre nás momentálne občan Starého Mesta a niekto si príde kúpiť byt. Čiže tí, ktorí nás zvolili, ich záujmy ... .

p. Grega, starosta MČ: Veď to som hovoril a v Starom Meste je to, mimochodom, je to jedna štvrtina, čo sa týka tých seniorov. Asi 5 tisíc ľudí.

p. Hanesz, poslanec MČ: Vážený pán starosta, ja by som len chcel navrhnúť, aby sme sa vrátili z toho širokého obzoru, z toho filozofického, čo myslím si, že bolo veľmi dobré, že pán Brixi povedal aj z celkového pohľadu. Ale my tu nie sme od toho momentálne, aby vymýšľali desať, dvadsať, tridsať ročnú perspektívu Košíc. To budú robiť tí poslanci, ktorí sa dostanú v najbližších voľbách, ale aj terajší poslanci na magistráte. Dobre. Podnety môžu od nás ísť. Ale rozhodnime sa teraz, či chceme deväť poschodovú budovu namiesto starej budovy. Či ten developer navrhol niečo, s čím súhlasíme alebo nie. A to už tie ostatné argumenty, ktoré tu odzneli, ja beriem, aj s mnohými súhlasím. Ale neodďaľujme sa až tak od toho základu, o čom musíme rozhodnúť.

p. Brixi, poslanec MČ. Faktická poznámka: Treba rešpektovať tie pravidlá a ten záujem ľudí, ktorý tu je. Ale potom do budúcna, pán starosta, budeš kandidovať, aj pán Petrovčik bude asi kandidovať na starostu, treba si povedať jasne, či chceme zo Starého Mesta skanzen, kde sa nebudú realizovať žiadne investície, lebo sme v centrálnej mestskej zóne, alebo sa bude rešpektovať platný právny stav. To znamená územný plán, to znamená územný plán zóny, územný plán obce a či teda, ako pán Petrovčik tu predniesol a sú tu nejaké stanoviská, či bude mestská časť prihliadať na územný plán ako taký, alebo si vytvorí v spolupráci s mestom vlastný územný plán, kde si povie, že tu áno a tu nie. Aj taká možnosť je. Môžu sa zmeniť kompetencie mestskej časti, môžu sa posilniť a zrazu môže mestská časť byť tá, ktorá bude tým vlajkonosičom celej investičnej zástavby, lebo sa to môže stať, keď bude mať dostatočne silnú reprezentáciu v mestskom zastupiteľstve. Keď sa tu bavíme o tom, čo povedal pán poslanec Hanesz, áno, však povedzme si dnes áno alebo nie. Ale povedzme si aj za akého stavu. Lebo keď povieme nie a máme tu nejaké stanoviská, povedzme, že prečo sme odmietli platný právny stav a z akého titulu. 

p. Petrovčik, poslanec MČ. Faktická poznámka: Ja nie som vyslovene človek, ktorý všetko nové odmieta. Uvedomujem si, aj konkrétne na túto investičnú akciu, myslím si, že ono sa tam výstavba tak či tak, predpokladám, pôjde. Ale len ide, ako som sa vyjadril už vo svojom vstupu, o to, o tú mieru. Veď preboha, akože 7,6 metra, či koľko, má byť ten bytový dom od bytového domu na Kpt. Nálepku. Veď je to porušenie všetkých ustanovení v rámci príslušných zákonov a hlavne čo sa týka kultúry bývania. Dôjde tam k úplnému obmedzeniu, zatieneniu občanov bývajúcich na Čsl. armády 1 – 6. Ale samozrejme oni sa v rámci územného konania určite k tomu budú vyjadrovať ako účastníci konania. Ale veď majme zdravý rozum. Samozrejme vítajme všetkých investorov, skrášľujme. Buďme radi, že teraz je tu taká šanca, že investori ... .

p. Djordjevič, poslanec MČ: V prvom rade si je treba uvedomiť, že v tomto prípade je investor majiteľom pozemku. Je krok vpred. Ako v obdobnom prípade, ktorý sme riešili uplynulé dni. Možno bude priestor aj k tomu sa vrátiť, ale nepokladám to v tomto bode za dôležité, kde sa jednalo o zámenu pozemkov. Čiže tu je už krok potom. Tento investor to kúpil, predpokladám od súkromnej osoby, čiže má vlastnícky vzťah, nielen k stave, ale aj k pozemku. Z môjho pohľadu sa mi zdá najrozumnejšie urobiť z pozície úradu ešte jedno stretnutie, aspoň jedno, nech tam prídu obyvatelia, aj investor, aj poslanci, aj ktokoľvek koho to zaujíma a nech je tá diskusia. Táto diskusia, v poriadku, bolo to vybičované, ani my poslanci sme tomuto nepomohli, lebo každý ..., možno aj pán starosta, teraz hovorím len čo sa stalo, povedal, že bude na strane občanov až do takej miery, že aj by išiel na ulicu. V poriadku, veď povedal len to, čo cítil. Len hovorím. Niesla sa tá diskusia vecne a opýtajme sa tých ľudí, akú vysokú budovu by boli ochotní akceptovať. Dve podlažia, tri podlažia? Pán Petrovčik má pravdu, čo sa týka tienenia. Možno by tam bola vhodná jednopodlažná budova. Možno napríklad potraviny Klas. Počul som, že oni zháňajú pozemky po Starom Meste. Tak isto Labaš snorí kade tade, pozerá mapy (na Fresh). Čiže vlastne to je len nápad, návod spýtať sa obyvateľov, či tam nechcú inú občiansku vybavenosť. Predpokladám, že pod balkónmi nikto nechce ihrisko, lebo boli sťažnosti na Park Angelinum atď., keď sa driblovalo s loptou. Čiže komunikujme s ľuďmi, lebo tu je investor krok pred nami z hľadiska majetku. A skôr, či neskôr, nejaký stavebný zámer sa mu podarí. Fér k občanom je áno, postaviť sa na ich stranu, ale fér k občanom je aj to, od komunikovať s nimi, čo by boli ochotní. Lebo niekto to kúpil za nejakým zámerom. Nikto tam v tom 80-ročnom dome, ktorý vraj ostal len kvôli tomu stáť, lebo tam raz prespal Klement Gottwald. Nikto tam predsa nebude bývať, iba rodina Adamsovcov. Poďme komunikovať s občanmi. Ešte posledná vec. 16. júla sa dajú dať pripomienky, čo sa týka územného plánu a rozvoja mesta. Tak poprosím pána Ing. Süliho, čo sa toho týka, má dobré návrhy, aj vecné a sú tu aj stavbári. Zapojme do toho aj verejnosť a vyzvime aj architektov, nielen mestských, alebo nejakých najatých, ale aj z radov staromešťanov a urobme pracovnú skupinu a napíšme hromadný list poslanci a naša pracovná skupina ako by sme si predstavovali my vývoj. To, čo pán Brixi povedal, je pravda. Skanzen, či výstavba?

p. Grega, starosta MČ: Ja by som i tak navrhoval všetkých zainteresovaných obyvateľov, to znamená nielen ..., všetci, čo sú dookola, pozvať na to stretnutie a urobiť normálne nejakú anketu alebo nejaké mini referendum koľkí sú ZA, koľkí sú PROTI, do akej výšky by vedeli akceptovať? Aby bola k dispozícii normálna vizualizácia, aby si to tí ľudia vedeli predstaviť. A potom z toho vzíde ..., ale stále to bude, podľa mňa, vždycky sa pohybovať okolo pol na pol. Ja to viem už, odkedy som vo funkcii, že je len jedna možnosť. Že sa budem usmievať na vás tam vľavo, žmurkať na vás a vám sa vpravo otočím chrbtom. Čiže vy budete proti mne, vy budete za. Alebo urobím to isté napravo. Nedá sa proste vyjsť v ústrety všetkým. Takto to je. Tam potom treba zobrať tú zodpovednosť, lebo sa to tak bude nejako pohybovať a rozhodnúť so všetkými dôsledkami, následkami.

p. Brixi, poslanec MČ. Faktická poznámka: Mestská časť má vstupovať do nejakej aktivity vo vzťahu k investorom? Keď si niekto kúpil pozemok, kúpil si budovu, kúpil si ju za nejakého platného právneho stavu, v prvom rade. Nie je možné meniť územný plán danej lokality v neprospech investora, ktorý si ho kupoval za nejakého právneho stavu. To je vopred prehratý súdny spor. Čiže, keď ten človek kúpil, tak tam bude stavať to, čo mu stavebné konanie povolí a čo mu povolí územné konanie. Otázka dnes stojí tak, že či investor nájde v sebe takú vôľu a či v sebe nájde takú empatiu, aby pochopil pripomienky občanov a aby zapracoval pripomienky mestskej časti ako takej, a aby znížil náročnosť samotnej stavby tak, aby bola spoločensky prijateľná. Ale my nemôžeme robiť a netreba sa stavať k tomu nejakým spôsobom alibisticky, lebo už taký problém na mestskej časti Západ prednedávnom bol, keď chcel investor stavať bytovku na Grote, ktorú kúpil za nejakého územného stavu, s čím obyvatelia nesúhlasili. 

p. Grega, starosta MČ: Ešte by som zareagoval. Jednu vec by som chcel povedať, že tam je ten problém a to treba zase zmeniť v meste, aby sa nám vrátili časti daní za fyzické a právnické osoby, pretože teraz to dostáva mesto. V Bratislave je to 50 percent. My by sme sa možno uskromnili aj s 35-timi percentami. Ale keby sme mali tie peniaze, možno by sme vedeli niečo kompenzovať tým občanom v lokalite, kde sa takýto zásah uskutoční. Vedeli by sme, ale tak nevieme nič, pretože tie financie má mesto a nedá nám z toho úplne nič.

p. Petrovčik, poslanec MČ. Faktická poznámka: Chcel som len reagovať, ide mi teraz o to informovanie občanov. Som rád, pán starosta, že ste sa aj vy pridal k tomu, aby sme o tom diskutovali s občanmi, len nepáčia sa mi veci typu – deň pred zasadnutím komisie sa niečo doplní do programu. A to vôbec, nechcem teraz obviňovať. Proste také zásadné veci sa takto nerobia. Po historickej skúsenosti v rámci celého mesta, čo sa tu všetko už ako postavilo, je logické, že my poslanci mestských častí, ale aj občania sú už hákliví na takéto veci. Tak isto aj zo strany developera. Prečo sa o tom nerozprával najprv s občanmi? Prečo nezvolal nejaké zhromaždenie. Prečo zase sa tu robí poza chrbát ľudí, v tichosti sa tu niečo strká do programov a potom narýchlo sa tu skúsi, či to neprejde. Veľmi dobre vieme o bytoch na plavárni. Tú kauzu všetci poznáme. 

p. Ondová Reiter, poslankyňa MČ. Faktická poznámka: Chcela som vám povedať, že na konci toho stretnutia som sa opýtala toho investora, že keď náhodou napríklad rentabilná je tá stavba pri troch poschodiach, či by súhlas s tým, že tá budova by bola štvorposchodová. On to odmietol. A ďalšou mojou otázkou bola, že či v Košiciach už funguje auto výťah. Lebo tí, ktorí ste ešte neboli, nepočuli ste, že tam sú tri poschodia parkovacích miest riešených auto výťahom, žiadna precedensia na blízku nie je. To znamená, že keď náhodou sa to pokazí, prvý servis je vo Viedni. Plus, mínus. To znamená, že tých 40 áut ostane buď dnu alebo vonku na dva dni. 

p. Brixi, poslanec MČ. Faktická poznámka: Celé auto výťahy v historickom jadre považujem za hlúposť. Ale k tomu, čo povedal pán starosta. My nie sme povinní kompenzovať občanom nič, pán starosta. Tu existuje tzv. zákon o poplatku za rozvoj, platný od 1.1.2006, kedy je každý investor, ktorý postaví na území obce, kedy je každý investor, ktorý postaví na území obce byty,  povinný znášať akékoľvek vyvolané investície vo vzťahu k obci. To znamená, že keď tam postaví investor bytovku, tak by mal zaplatiť do obecnej kasy poplatok, z ktorého bude mestská časť financovať pridružené a vyvolané investície do spoločenskej infraštruktúry a do občianskej vybavenosti. Čiže tu sa len ten zákon v Košiciach asi neuplatňuje, ale ten zákon platí a investor, ktorý stavia, je povinný zo zákona platiť obci za to, že postaví čo i len jeden byt. 

p. Grega, starosta MČ: Ja som len hovoril, že by sme mohli. 

p. Süli poslanec MČ: Cítim sa tak trošku zle. Na jednej strane som za rozvoj mesta, na strane druhej cítim také vydieranie zo strany developerov, že najprv kúpim pozemok a potom sa pýtam cez kompetentných na územný plán čo tam môžem postaviť, čo nemôžem postaviť. Ja vám poviem jednu takú vec. Navrhovaná budova má stáť od ďalšieho domu 7,5 metrov. Zákon hovorí 12. Prvá vec. Zákon hovorí o tom, že na jeden byt koľko má pripadnúť parkovacích miest, lebo chvalabohu ľudia už pomaly aj na záchod by išli autom. Automobilizmus dnes je už normálnou vecou. Ja sa pozerám na ulicu Kpt. Nálepku. Je to jednosmerka, keď dobre viem. Keď tam prechádzam náhodou autom, tak je to preplnené do nemoty. Tam sa zaparkovať jednoducho nedá. A teraz tam pribudne koľko áut? 45? 37 bytom, vraj 60 áut. Viete si to predstaviť? Ja nie. A čo sa týka rozvoja, pán kolega Brixi, toto mesto bolo postavené, keď autá prakticky neboli. Každý jeden developer ide stavať, stavia byty. Viď. Strojárenská 270 bytov, ale ulica ostáva tá istá, ktorá bola v 19. storočí. To znamená, že úzka. Tu, keď sa ráno vyroja autá, pôjdu do práce autami z tohto komplexu, to bude minimálne 150 áut. Viete si to predstaviť? Bude tu zápcha. Pozrite sa na Továrenskú  ulicu, na ten komplex, to isté. Tam ten kruhový objazd je tak preplnený, že až. Pozerám sa ako idú ľudia z Ťahanoviec, od Prešova po diaľnici, po Watsonovej. Postavil sa tam jeden úžasný komplex pri Aničke. Viete aká je tam ráno zápcha? Stoja až pri križovatke na Furči. Toto nie je o tom, že my nechceme rozvoj tohto mesta, ale chceme chrániť životné prostredie, čo nebude, lebo tie výfukové plyny či chceme, či nechceme ..., falšujú sa všelijaké výsledky. Výfukové plyny pôjdu a ľudia budú otrávení a budú namietať životné prostredie. Povedzte mi. Developeri koľko stromov, koľko zelene postavili okolo svojich domov? Ani jedno. A my sa k tomu prikláňame, my znižujeme počet poslancov, aby čo najmenej ľudí bolo treba zainteresovať pri odsúhlasení územného plánu. Je to cesta do záhuby. Či mi veríte, či nie. Vy sa možno sťažujete, že už neviete pomaly kde zaparkovať na Kuzmányho, lebo tam bývate. Uvidíte, keď vám tam 60 áut príde, bude veľký problém. Ale potom sa nesťažujte na nás. 

Grega, starosta MČ: Napadá mi tiež jedna myšlienka, že ako by sa tomu dalo predchádzať. Viete, ako som spomínal tie poplatky, tie dane. My ročne prichádzame o milión eur. Ešte v roku 2006 sme ako mestská časť mali, už ich nemáme. Čiže odvtedy je to asi 12 miliónov korún. Keby sme my mali tieto financie, a teraz ich má mesto, tak pokiaľ by chcelo dodržiavať, aby tu bola zeleň, a nie aby tu vyrastali veci, tak mesto mohlo kúpiť, alebo my by sme mohli kúpiť od toho súkromníka, lebo 280 tisíc to je kvapka v mori pri takých rozpočtoch. V niektorých obciach sa tak robí, že keď chcú predať nejakým neprispôsobivým domy, tak to kúpi obec. A čaká, predá to nejakému, ktorý vyhovuje a ktorý sa o to bude starať. Tu ja vidím riešenie, že by sa to kúpilo a neboli by tam žiadne problémy. 

p. Brixi, poslanec MČ. Faktická poznámka: Kupovaním majetku od právnických osôb vytvárame veľmi nebezpečný precedens už vôbec úvahou o tom, čo sa kúpi, od koho sa kúpi a s akou motiváciou sa kúpi. Ja s tým osobne nesúhlasím, aby mestská časť pôsobila ako podnikateľský subjekt, lebo dneska kúpite od Jožka, zajtra môže to byť Djordjevič, pozajtra vám to predám ja, lebo sa zmení politická garnitúra a ja to budem vedieť jednoducho s mestskou časťou vydeelovať. Podstatné je ale to, pán Süli tu žiaľbohu nie je, lebo odišiel. Dnes hovorí jasne aj stavebné konanie, aj útvar hlavného architekta, koľko má byť zastavanosť zelene v rámci jednotlivých developerských projektov. Ja súhlasím s tým, čo povedal pán Süli, že tu jednoducho už nie je kde tie autá dávať, ale hovorí o tom, že na Strojárenskej vznikne 200 bytov. Na Strojárenskej vzniká nové podnikateľské centrum, na Alvinczyho je naprojektovaných 450 bytov. A môžeme ísť len po vonkajšom okruhu mestskej časti, kde v horizonte piatich, šiestich rokov je naprojektovaných niekoľko tisíc bytov, ktoré sa tam postavia. My s tým neurobíme nič. To je proste rozvoj. A čo budeme robiť? Budeme sa biť do hrude, že my sme nechceli? Veď tie veci sú v procese. 

p. Djordjevič, poslanec MČ. Faktická poznámka: Chcel by som vás všetkých poprosiť, aby sme sa vrátili k návrhu pána poslanca Petrovčika a všetky tieto debaty o ďalšom rozvoji Košíc a ako by sa malo postupovať si nechajme na to pracovné stretnutie, ktoré som navrhol. A ak to pán inžinier, ako predseda komisie, neurobí, urobím to ja, ako poslanec mestskej časti a ako človek, ktorý má záujem o budúcnosť Starého Mesta. A poďme sa baviť návrhom, resp. buď uznesením, ktoré navrhne pán Petrovčik. Poprosím, keďže nemôžem vo faktickej poznámke navrhnúť procedurálny návrh na ukončenie diskusie, tak aby to ďalší rečník urobil. Aby sme sa pohli ďalej, lebo máme ešte ďalšie dôležité body.

p. Hanesz, poslanec MČ: Musím sa priznať, že ja som sa preto prihlásil do diskusie už pred neviem koľkými minútami, aby som navrhol ukončenie diskusie, lebo pomaly tu už rozprávame o apokalypse ľudstva, nie iba o apokalypse Košíc, ale o záhube. Takže sa vráťme k tomu, či chceme mať deväť poschodovú budovu. Podporujeme – nepodporujeme, aj napriek tomu, že tie zákony sú také, aké by to aj umožnili.

p. Hulmečíková, zástupkyňa starostu MČ: Každý, kto vystúpil, mal nejaký kus pravdy. Ja chodievam už dva a pol mesiaca na jedno stretnutie s developerom, ktorý plánuje výstavbu v Starom Meste viac ako 350 bytov. Volali ma k tomu občania, samozrejme, nie developer. Tie stretnutia prebiehajú tak, že občania povedia, čo by tam prijali, čo nie. Developer zváži a príde sa na ďalšie stretnutie. Na tom ďalšom stretnutí zase sa vedie diskusia, že či áno – nie, a či ešte sa nedá niečo znížiť. A poslednú správu mám, že opäť znížili. Čiže tu je len vec o rokovaní, ale nie mestskej časti, ale toho developera s obyvateľmi. To je prvé. My môžeme byť nápomocní, my môžeme poskytnúť miestnosti, my môžeme neviem čo všetko urobiť, ale to rozhodujúce musí povedať developer a obyvateľ, že čo tam znesie - neznesie. Sú tam nejaké ústupky, čiže vidím, že je nejaká možnosť a presne aj to, čo tu bolo povedané, že ihriská alebo niečo. Presne tí obyvatelia povedali, v tejto lokalite my to nemáme a zvážte, aby sa to tam dostalo. Čiže to je len vec o rokovaní. Som veľmi rada, že pán poslanec Petrovčik už prišiel k tomu záveru, že sa treba vrátiť na to stretnutie s občanmi, a nielen povedať nie, pretože mestská časť je účastníkom územného konania, bude dávať stanovisko. Ale stanovisko musí byť fundované. Nemôže tam byť napísané, že mestská časť nesúhlasí. To nerieši situáciu. Situáciu bude riešiť to, keď tam bude napísané, nie, lebo ... . A to nás čaká v najbližších dňoch na mestskej časti napísať. Bude sa to písať veľmi ťažko, pretože je len to, že nie. Obyvatelia mali možnosť do stredy nahliadnuť do dokladov, prísť si to pozrieť k pánovi Chytráčkovi. Mám informáciu, že nebol nikto. Čiže to stretnutie bude musieť prebehnúť medzi tým developerom, lebo samozrejme budeme hájiť záujmy občanov. To je nám proste jasné. A už len posledná vec, čo tu odznela. Územný plán. Pán kolega Djordjevič, územný plán bol bodom rokovania poslednej komisie. Žiadne otázky neprišli od poslancov. Čiže zase mestská časť bude písať len tak, že vyvinie svoju aktivitu a stretne sa zase s tými lokalitami, ktoré sú uvažované na zástavbu a bude diskutovať a tak dá do toho 16. júla stanovisko. 

p. Brixi, poslanec MČ. Faktická poznámka: Ja budem hlasovať. To je jedno, že ... . Sme tu preto, aby sme to nejako pohli. Keďže pán Petrovčik asi predloží nejaké uznesenie, tak ja len chcem apelovať na neho, aby to uznesenie naozaj zohľadňovalo všetky tie pragmatické fakty, ktoré tu odzneli a nebolo teraz vyslovene rigidné, lenže poďme povedať STOP výstavbe ako takej, ale ... . Keď je tu nejaká pripomienka z terénu, zo strany ľudí, vidím že tie rokovania sa nejako posúvajú. Ja toho developera nepoznám, čiže ja neviem ani o koho sa jedná, ale aby sme dali minimálne šancu tomu, aby tie rokovania bežali ďalej a aby celý ten proces bežal na pozadí magistrátu, stavebného úradu, developer a občania, a aby sme ako mestská časť neboli vyslovene nejakí antagonistickí, že teraz povieme každému, že nie, ďakujeme pekne. Lebo myslím si, že minimálne zo slušnosti, už aj ten kto tu príde podnikať a ten kto by mal v zmysle zákona platiť ten poplatok za rozvoj, už aj tomu treba poďakovať, že vôbec prišiel. 

p. Petrovčik, poslanec MČ: Predložím uznesenie, hneď ho prečítam, ale chcel som len ďalšie fakty uviesť. Vážne, nikto tu nechce brániť investorom v podnikaní. Sú tu všetci vítaní v mestskej časti, ale všetko, hovorím, musí byť s mierou. Tak isto, myslím si, že tu keď sa nájde spoločná reč, keď sa vypočujú hlasy občanov a budú sa hľadať nejaké kompromisy, aby to bolo v duchu aj tých pôvodných vyjadrení mesta z roku, kde sa hovorí o maximálnom štvorpodlažnom bytovom dome. Veď je prirodzené, že nikto nechce, aby tam ďalších 30 rokov bol tento starý dom, ktorý aj tak potom možno raz spadne. Čiže chceme skrášliť aj túto časť a skultúrniť, ale držme sa ozaj v nejakej rovine. Tam len chcem povedať, že som zaregistroval informáciu, že sa investor vyjadril, že neakceptuje, pani kolegyňa Reiter hovorila, že investor sa vyjadril, že v žiadnom prípade neakceptuje požiadavku na zníženie počtu bytov a poschodí. Tak toto tiež hovorí o niečom, aký prístup, alebo ako sa asi bude hľadať kompromis s týmto investorom, keď už na začiatku takto sa jeden investor vyjadrí. Ja chápem, že tam ekonomika vychádza pri štvorposchodovom bytovom dome inak ako pri deväť poschodovom, ale myslím si, že ... . Ja som si trošku aj pozrel, čo to je za investor a kto je to. V rámci svojich iných podnikateľských aktivít som si našiel, vyhľadal verejne dostupnú zmluvu o budúcej zmluve, kde prostredníctvom inej spoločnosti tento investor ide kúpiť, tu je oficiálne cena 839 tisíc, bývalý dom československo sovietskeho priateľstva na Moyzesovej 16. Určite to všetci poznáte, ktorý je vážnou pamiatkou. Predpokladám, a je to tu uvedené, že to pôjde tiež na byty. Tak sa pýtam. Takže tu máme ďalšie témy do budúcna. Len informujem občanov, aj vás poslancov, aj pána starostu, že čo sa tu deje v mestskej časti. Tak sa pýtam, keď fandím tomuto investorovi, keď má taký investičný apetít a som rád, že máme takých silných a bohatých investorov, len potom sa pýtam, prečo je taký problém trošku upustiť zo svojich chúťok. A keď vidíme, že na to má, tak prečo potrebuje za každú cenu španovať a ísť do extrémov. Prečo by nemohol ozaj zostať štvorposchodový bytový dom. Takže toľko k tomu.
Návrh uznesenia: Miestne zastupiteľstvo mestskej časti Košice-Staré Mesto poveruje starostu mestskej časti Košice-Staré Mesto k zvolaniu verejného zhromaždenia občanov Kuzmányho sídliska za účelom vypočutia pripomienok a podnetov za prítomnosti developera k zamýšľanej výstavbe bytového domu Kpt. Nálepku.

Grega, starosta MČ: Ďakujem. Prosím hlasujte.

Hlasovanie č. 15: za – 11, proti – 0, zdržalo sa – 0, nehlasovalo – 0

Grega, starosta MČ: Materiál bol schválený. 

Bod č. 7
Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XX. rokovania Miestneho zastupiteľstva mestskej časti Košice-Staré Mesto

Grega, starosta MČ: Otváram rozpravu.

p. Süli, poslanec MČ: Chcel by som sa spýtať, kedy dostanem ten chronologicky posudok ako bolo rozhodnuté, čo sa týka dvoch parkovacích domov na Jilemnického a Kpt. Nálepku. Máme uznesenie, kde bol povinný pripraviť nám jeden chronologicky postup, lebo to sa prelína z minulého zastupiteľstva na terajšie zastupiteľstvo. Bolo by dobré, keby sme vedeli na čom sme, lebo je koniec volebného obdobia za chvíľku a my zisťujeme, že tento bod, že to uznesenie z vašej strany nie je splnené. 

p. Pillar, hlavný kontrolór MČ: O tom už správa bola predložená do zastupiteľstva. Určite bolo. Bola prejednávaná. Áno, aj o tom druhom. 

Grega, starosta MČ: Pokiaľ sa nikto nehlási,  poprosím prečítať návrh na uznesenie.

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o kontrolnej činnosti hlavného kontrolóra mestskej časti Košice-Staré Mesto za obdobie od konania XX. rokovania Miestneho zastupiteľstva mestskej časti Košice-Staré Mesto.

Grega, starosta MČ: Prosím hlasujte.

Hlasovanie č. 16: za – 8, proti – 0, zdržalo sa – 2, nehlasovalo – 1

Grega, starosta MČ: Materiál bol schválený. 

Bod č. 8
Návrh plánu kontrolnej činnosti hlavného kontrolóra mestskej časti Košice-Staré Mesto na obdobie II. polroka 2018

Grega, starosta MČ: Otváram rozpravu. Keďže sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto 1/ schvaľuje plán kontrolnej činnosti hlavného kontrolóra mestskej časti Košice-Staré Mesto na obdobie II. polroka 2018, 2/ poveruje hlavného kontrolóra mestskej časti Košice-Staré Mesto vykonaním kontrol v zmysle schváleného plánu kontrolnej činnosti na II. polrok 2018. 

Grega, starosta MČ: Prosím hlasujte.
Hlasovanie č. 17: za – 9, proti – 0, zdržalo sa – 0, nehlasovalo – 2

Grega, starosta MČ: Materiál bol schválený. 

Bod č. 9
Záverečný účet mestskej časti Košice-Staré Mesto za rok 2017

Grega, starosta MČ: K tomu máme k dispozícii aj správu nezávislého audítora, ktorá je tu k dispozícii. Pokiaľ niekto chce, môže si to pozrieť. Otváram rozpravu. 

p. Djordjevič, poslanec MČ: Chcel by som k tomu niečo povedať, keďže som navrhol, aby aj ďalší bod bola plaváreň ako 9b. Keďže som tento materiál ešte o jednej v noci čítal poctivo, lebo som si preštudoval všetkých 52 strán, lebo ešte večer som preberal petičné hárky ohľadom inej záležitosti. Takže chcel by som povedať zopár faktov, čo sa týka záverečného účtu, súvisiacich s plavárňou. Možno trochu pridám. Rozhodnutie starostu z roku 2017, október alebo september, účelový transfér mesta Košice 50 000 eur, to bolo z predaja KOSIT-u, bolo presunutých na plaváreň. To nekomentujem, ani pozitívne, ani negatívne. Myslím, že aj predchádzala tomu diskusia v miestnom zastupiteľstve, že starosta mal aj podporu poslancov. Nehovorím na to nič negatívne, to hovorím fakt. Všetko z predaja KOSIT-u na plaváreň, účelový transfér. Všeobecne prospešné služby, to je tiež účelová dotácia z mesta Košice, ktorá sa má využívať buď na opravu komunikácií, chodníkov v správe alebo vo vlastníctve mestskej časti, obnova priechodov pre chodcov, atď. sa čerpalo 1 721 a zvyšok 19 279 bola poskytnutá čiastka na úhradu elektrickej energie a na bežnú údržbu. Zase na Mestskú krytú plaváreň (ďalej len „MKP“). Z rezervného fondu sa čerpalo na MKP, hlavne na tú prerábku 127 530 eura a ešte v roku 2017 sa bral aj úver vo výške 250 000. Koniec koncov, tam sa vyšplhali  cez milión a pol eur obrat. Nehovorím o strate alebo o potrebnej dotácii. Milión a pol obrat plavárne. Veľmi podstatná časť nášho rozpočtu. Čo sa týka príjmov plavárne, je to 955 000 a výdavky, nie kapitálové, ale bežné, to sú platy zamestnancov, ako aj pán prednosta na komisii povedal správne, pravdivo, že je valorizácia miezd, atď., že tam tie položky, energie, stúpajú. Tam sa najviac dvíha. Bolo 480 000. Čiže rozdiel bol 475 000 eur, ktoré je potrebné do plavárne dotovať. Mesto dáva účelovo viazanú dotáciu spolu s Múzeom Vojtecha Löfflera 200 000 eur. Čiže na plaváreň zhruba 150 000, keď mám správne informácie. Zvyšok dáva mestská časť. Čiže to je skoro 300 000 z rozpočtu malej mestskej časti, kde príjmy z automatov, z výherných automatov, z lotérií, atď., klesajú. Čiže naozaj, to nie je o tom, že ja chcem previesť alebo predať nejakému súkromníkovi alebo silou mocou previesť na mesto. To je o tom, že ten záverečný účet jasne ukazuje, že tú plaváreň skôr, či neskôr nezvládneme a je potrebné urobiť kroky a to je ten ďalší bod, ktorý navrhujem, žiadať mesto a Košický samosprávny kraj. 

p. Brixi, poslanec MČ. Faktická poznámka: Treba zvážiť naozaj. Ja nie som zástanca ..., ja viem aké bolo ťažké, pán Süli si to asi pamätá najlepšie, aké bolo ťažké zachrániť plaváreň za oného času a aké bolo ťažké zabrániť tomu, aby sa z plavárne nestalo niečo iné. Ale rovnako, podľa mňa sa treba dívať, keďže je úplne zrejmé, že tá doba ekonomická lepšia nebude. Treba sa pýtať, že či ..., naozaj, za akých okolností a podmienok my vieme, ako mestská časť, dotovať plaváreň pri takomto hospodárskom výsledku, tak aby neboli ohrozené ďalšie vitálne funkcie mestskej časti. Buď si potom povedzme, že plaváreň je nejaká všeobecná mestská príspevková organizácia, ktorú bude dotovať mesto, mestská časť, hoci aj Košický samosprávny kraj, lebo plní nejaký všeobecný záujem. Ale potom prestaňme sa hrať na to, že plaváreň je nejaký samostatný hospodáriaci subjekt, lebo ho nezvládame a tým pádom sami sebe znižujeme renomé, lebo na to doplácame. 

Grega, starosta MČ: Ja sa vrátim, nie dlho, krátko k tej plavárni. Pán poslanec Djordjevič to presadzuje, chce aby sme to zrejme dali mestu, atď. Jedno len chcem povedať. To by bolo úplne nezodpovedné. Kto z vás by dal do správy vlastný majetok, do ktorého investuje, na ktorý si zobral úver, len tak niekomu? My máme pripravené kroky a keď už sa o tom bavíme, tak áno, ja toto budem presadzovať, teda aj v nejakých programových tézach, aj keď sa nechcem dotýkať volieb, že tá plaváreň ..., a mali sme možnosť urobiť spoločnosť s ručením obmedzeným, kde sa ušetrí dosť peňazí. Bol tam minule ďalší návrh na komisii, kde by sme dostali dosť peňazí. Kedysi bol problém predať McDonald´s-u. Potom to už nechceli kúpiť. To sme všetko chceli robiť preto, aby sme mali tie financie. Odvtedy je asi sedem rokov, nikto si to tam neprenajal. My môžeme na tom zarobiť, ale musíme do toho investovať. Tu je jediná cesta a toto budeme presadzovať, a v tom aj budem mobilizovať občanov, aby nám mesto dávalo tie financie, ktoré máme, ktoré si zaslúžime, lebo my sme tú plaváreň vtedy, teda mestská časť, zachránila. Nebola by tu. A pýtam sa teraz. Aký je problém, keby sme to odovzdali mestu? Vtedy nevadí, vtedy môže mesto dávať do toho peniaze? Prečo nemôže dávať teraz? Čiže to je zase len otázka politická, atď. Vieme prečo to je. Sme tu traja, ktorí ..., dvaja, jeden už tu nie je, ktorý možno sme to spôsobili. Plaváreň. Nie my by sme mali, alebo nie vy by ste o tom mali rozhodnúť, ale keď, tak už nové zastupiteľstvo. To jednoznačne. Po druhé. Keď hovoríme, že na niečo doplácame, tak ja sa potom pýtam a to tu viackrát padlo. A na škôlky nedoplácame? Potom prečo neodovzdáme škôlky mestu? Tak isto nie je problém nafotiť a povedať. No, tak už sme dali 100 000, tak tu by som vám urobil chodník asfaltový. Tam a tam. To sú proste také populistické veci, ktoré sa robia. Tak isto aj do múzea dávame financie. Máme ten trh. Viete, tam ide o to, že to by mala byť samozrejmosť mesta a dúfam, že nové vedenie alebo noví poslanci to konečne pochopia, že tie peniaze by tu mali byť, pretože my sa o to staráme a robíme to. Tá cesta je v tom, spoločnosť s ručením obmedzeným. Samozrejme, že plný počet má mestská časť a ... .

p. Djordjevič, poslanec MČ. Faktická poznámka: V prvom rade opravím. Celkovo je 475 000 mínus 150 000 dotácia od mesta, takže okolo 320 000 mestská časť financovala, alebo dotovala, nazvime to, ako chcete, chod plavárne. Ale ja som svoje úmysly prehodnotil. Ja práve tým, čo nasleduje 9b, je to, že žiadam peniaze od mesta. Ja tu nehovorím o prevode. Ja tu hovorím o tom, že pýtajme viac peňazí. Ja som navrhol konkrétne sumy, konkrétny krok, konkrétne uznesenie, kde budete mať mandát miestneho zastupiteľstva. Dobre, to sú moje úmysly. Nie prevod na mesto, ale skúsiť to potiahnuť, ale s vyššou účasťou. To vysvetlím aj prečo, to bude samostatný bod. Ale k tomu návrhu, ktorý bol prejednaný na komisii, pán starosta, nie je to celkom tak pravda, že by sme dostali peniaze nejaké od investora, s ktorým ste ..., samozrejme ako štatutár, vôbec vás neobviňujem, alebo riaditeľ plavárne, nejaké konania mali. Oni len o fasáde rozprávali. 

p. Grega, starosta MČ: Investor nehovoril o fasáde, pretože sa tam jedná aj o dvadsať parkovacích miest. Jedná sa tam o strechu. Keď začne pretekať, bude ju treba robiť. Nezavádzajte v tomto smere, a plaváreň a škôlky, to je to isté. Viete, koľko tam chodí plávať malých detí a koľko tam trénuje? Tak sa tam choďte pozrieť niekedy a uvidíte. To je to isté. 

p. Brixi, poslanec MČ. Faktická poznámka: Rovnako o budúcnosti národa hovorí aj dobre vzdelané dieťa, aj ... . Poprosím vás, dajte mi to ešte raz, lebo ma tu prerušujú. Dobre, si mi zobral sedemnásť sekúnd času zo života. Neprepáčim. Hovorím o tom, že o zdravom národe hovorí nielen to, že je vzdelané dieťa, ale že je aj zdravý človek. To nie je vôbec pravda, že plaváreň je záľuba. Plaváreň je služba k tomu, aby ľudia športovali, čo je dnes svetový trend. Áno, ja si nemyslím, že aj škôlky nemajú byť stratové. Ak sa dá možnosť, ak je možnosť nastaviť financovanie, ekonomiku, tak aj škôlky by mali byť na nule. Ale nemyslím si, že plaváreň prehodiť na nejakú spoločnosť s ručením obmedzeným je rozumný nápad už len z toho dôvodu, že majetok spoločnosti s ručením obmedzeným je v zmysle obchodného zákona, kedykoľvek sa môže stať účasťou konkurznej podstaty. A keďže plaváreň generuje pol milióna dlh, ja byť ako investor, veriteľ, prvé si nezaplatím zaplatiť hocijakú faktúru a prvé hodím plaváreň do konkurzu ako takú, aby som ju kúpil následne v dobrovoľnej dražbe, alebo v exekúcii. Čiže toto nie je riešenie hodiť majetok do firmy. Riešenie je buď plaváreň alebo časť plavárne, alebo väčšinový podiel plavárne, menšinový, to je jedno, predať investorovi, ktorý do toho vrazí, spraví z toho naozaj reprezentatívne športové centrum, alebo to môže dotovať mesto, mestská časť nejakým ..., ale nie tak, aby plaváreň celomestského charakteru využívali všetci v meste a doplácala iba mestská časť. 

p. Süli, poslanec MČ: Pán starosta, pozerám sa na záverečný účet mestskej časti. Chcem vám povedať, po hlbšej analýze je hotový zázrak, že vôbec existujeme. A to je preto, lebo úradným spôsobom zmenil sa štatút mesta, hlasovali v mestskom zastupiteľstve poslanci. Samozrejme zo Starého Mesta pomenej. Keď sa na to pozerám, že v akom pomere sú príjmy z mestskej časti, dane z nehnuteľnosti, sedenie, parkovacie miesta, my zisťujeme, že podstatná časť rozpočtu mesta je príjem daň z nehnuteľnosti z mestskej časti. Koľko dostávame my späť od mesta? Nepatrnú čiastku. To znamená, že nie je to celkom tak, že my hospodárime zle. My len dostávame omrvinky, aby sme prežili, ale nič viac. Keď chcete vedieť môj názor, v žiadnom prípade mestu plaváreň nedoporučujem nikdy predať, lebo dopadneme tak ako s lokomotívou, že stavajú sa byty na štadióne. Pozrite sa na všešportový areál ako vyzerá, pozrite ako skončil basketbal, kde je zápasenie, kde je box, kde je pingpong, kde sú tie športové aktivity, keď mesto tvrdilo, že sme hlavné mesto športu Európy. Viete čo? Sme žobráci. Sme úplne na dne, a to ešte nie je všetko. Ale keď chcete ešte vedieť, tak doplním vám. Toto mesto v súčasnej dobe nemá ani víziu o tom, čo má byť v budúcnosti. Ako to chce riešiť. Len schňapnúť všetko, predať. Cestou územného plánu pozemky nejako pustiť. Pustí všelijaké výstavy, developerov a vôbec ich nezaujíma ako to dopadne. Ja stále hovorím. Momentálne nemáme inú možnosť, len teraz ten záverečný účet odsúhlasiť a dúfať v novembri, že budú voľby a zmení sa to. Nakoľko ja už som v tej politike komunálnej, snaha mesta je stále centralizovať, centralizovať a zobrať všetky kompetencie. Tu otvoriť nejaké úradovne a potom z centra rozhodovať o tom, čo bude v Kavečanoch, čo bude v Barci, čo bude v Starom Meste a samozrejme dať si to odsúhlasiť v zastupiteľstve s nekompetentnými poslancami, ktorým je úplne jedno, čo bude v Starom Meste. 

p. Djordjevič,  poslanec MČ: V prvom rade sa ospravedlňujem, pán starosta, v tej rýchlosti a v tej jedno minútovej záťaži faktickej poznámky som zabudol, že áno, investor hovoril o svojom projekte, ktorý mal 42 strán o svojom zámere, aj o parkoviskách. Možno aj o streche. To som sa ani nestihol dočítať. Ale uvedomte si, že komisia bola v pondelok o 14:00 hod. a ešte v nedeľu o 23:59 hod. ten materiál tam nebol nahratý. Vy ako úrad ste totálne zlyhali, lebo ste materiál nahrali v pondelok doobeda. Poslanci, ktorí nie sú nonstop a nemajú satelity v ušiach, a nie sú nonstop na mobile, nemajú emailovú notifikáciu, nemali sa ako dostať k materiálu. Čiže, neskoro poskytnutý materiál. Ten zámer tu dnes kľudne mohol byť a kľudne sme ho mohli schváliť, keby bol kvalitne prezentovaný. Čiže na web bol zavesený jednoznačne neskoro. Riaditeľ to mal buď kvalitne od prezentovať, lebo parkovisko vôbec nespomenul. Tu ostatní členovia sú mi svedkom. Hovoril len o fasáde, ktorá je nevyhnutná pre vzhľad penziónu. Čiže pán riaditeľ to kvalitne neodprezentoval. Nech mi to nemá za zlé, ale je to tak. Nepovedal o tom nič. Záujem poslancov nebol, každý sa ponáhľal, lebo to bol posledný bod. Pritom je to obrovská investícia, 3 a pol milióna, atď. Potom povedať aj takú informáciu, že by musel byť tento developer spolumajiteľom, čo sa mne napríklad nepáčilo. Lebo keď raz by sme to fakt chceli prevádzať a museli sme to prevádzať, buď súkromník alebo mesto, to hovorím o tej krajnej možnosti, tak spoluvlastník by nám svojím podpisom mohol blokovať. Lenže faktom je, že v materiáli bola reč o vecnom bremene, ktoré nie je záväzné, ktoré sa dedí predajom. To mi to advokáti a právnici vedia potvrdiť. Čiže toto nebol by blok. Čiže názor aj pána Laskyho, ako člena komisie, by bol možno iný na tento podnikateľský zámer a nemusel sa vôbec zavrhnúť, a mohol sa dnes rokovať a v septembri sme mohli schvaľovať konkrétne veci. No ale teraz keď to neurobil pán starosta, ten pán riaditeľ a nepredstavil ten zámer, prečo ste, keď viete o tom projekte dosť, odišiel päť minút predtým a neodprezentoval ste to vy v komisii? 
Grega, starosta MČ: Ale pán poslanec, však ja vám normálne odpovedám. Prečo ja to mám odprezentovať? Je to samostatný subjekt, oni o tom jednali a problém bol v tom, že ten investor to nestihol spracovať načas. Však je to veľká investícia. Tak nie hneď útočte na úrad. Úrad, si myslím, že funguje celkom dobre, o čom svedčí aj ten záverečný účet, ako bolo povedané. Tak nerobme už stále ... . Čo sa týka tých parkovacích miest, to bolo v materiáli. A nebolo to zamietnuté. Pokiaľ viem, treba rokovať s nimi ďalej. Nič sa nestalo. 

p. Süli, poslanec MČ: Chcel by som vás upozorniť na rokovací poriadok. To nie je trhovisko, kde si ... . Keď si dobre pozriete názov tohto materiálu, je to záverečný účet mestskej časti Košice-Staré Mesto za rok 2017. To je za prvé. Môžeme komunikovať a môžeme diskutovať k tomuto materiálu, a nie k budúcnosti a čo bolo, a čo nebolo, atď. To je materiál, o ktorom budeme hlasovať. Ja, ako predseda komisie, doporučujem tento materiál bez výhrad prijať a v ďalšej budúcnosti môžeme o budúcnosti rozprávať, ale teraz nie. A ďalšia vec je, navrhujem ukončiť diskusiu k tomuto materiálu. 

Grega, starosta MČ: Keďže sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MČ a člen návrhovej komisie. 
Návrh na uznesenie: 
Miestne zastupiteľstvo mestskej časti Košice-Staré Mesto
1/ berie na vedomie
stanovisko hlavného kontrolóra mestskej časti Košice-Staré Mesto k záverečnému účtu mestskej časti Košice-Staré Mesto za rok 2017
2/ schvaľuje
a) 	celoročné hospodárenie mestskej časti Košice-Staré Mesto za rok 2017 bez výhrad
b) celoročné hospodárenie rozpočtových organizácií Materská škola Hrnčiarska, Materská škola Jarná, Materská škola Park Angelinum, Materská škola Rumanova, Materská škola Tatranská 23, Materská škola Zádielska, Mestská krytá plaváreň za rok 2017 bez výhrad
c) celoročné hospodárenie príspevkovej organizácie Múzeum Vojtecha Löfflera za rok 2017 bez výhrad
3/ schvaľuje
a) usporiadanie prebytku hospodárenia mestskej časti Košice-Staré Mesto vo výške 27 062,31 € nasledovne:
	27 062,31 € previesť do rezervného fondu MČ KE-SM
b) usporiadanie prebytku hospodárenia Múzea Vojtecha Löfflera vo výške 9 345,07 € nasledovne:
        934,51 €, t. j. 10 % previesť do rezervného fondu Múzea Vojtecha Löfflera
     8 410,56 € ponechať Múzeu Vojtecha Löfflera na údržbu a opravy a na realizáciu výstav.

Grega, starosta MČ: Prosím hlasujte.

Hlasovanie č. 18: za – 11, proti – 0, zdržalo sa – 0, nehlasovalo – 0

Grega, starosta MČ: Materiál bol schválený. 

Bod č. 9b
Žiadosť o každoročnú účelovú dotáciu na prevádzku Mestskej krytej plavárne v Košiciach

p. Grega, starosta MČ: Prosím predkladateľa.

p. Djordjevič, poslanec MČ: Dosť podstatnú prípravu a nosnú myšlienku som obsiahol v predošlom bode, čo sa týka výpočtov, čiže nemá zmysel k tomu vracať. Pri nejakej dotácii 400 000 eur, ak by mesto dalo 250 000, to len teoreticky, a kraj 50 000, Staré Mesto dávalo dotáciu 100 000 eur. Samozrejme oproti 300 000 je to podstatne menej, čiže určite by sa nám ľahšie dýchalo a nemuseli by sme iba 11 000 eur dávať na opravy chodníkov, ale 100 alebo  200 000. Nebudem tu teraz populisticky robiť nejakú kampaň, alebo nejaké námety druhým kandidátom dávať. Ale poďme k návrhu uznesenia. Mestská plaváreň je organizácia s celomestským významom. Jednoznačne ju využívajú všetci Košičania. Povedal by som, v žiadnom prípade staromešťania nie sú nejako extra zvýhodňovaní alebo nie je ich tam podstatne viac. Zákazníci sú rozložení. Čiže opodstatnenie dotácie od mesta je na mieste. V ďalšom prípade si treba uvedomiť, že byť staromešťanom v tomto ohľade, kde ..., ja neviem, pol milióna ide na dotáciu a nehovorím ešte o ďalších výdavkoch ako sú mzdy a vlastne. Ide len pol milióna, lebo plaváreň na seba aj zarobí niečo zo vstupného. Aj keď ja mám výhrady, že by sa dalo viac zarobiť a menej prenajímať dráhy, ale potom by sa už nepodporovali kluby a zase by sme sa zamotávali v diskusii. Jednoducho ju využívajú všetci Košičania. Treba to požiadať. Staromešťania nie sú zvýhodňovaní ani zníženým vstupným. Čiže obrovské peniaze z rozpočtu mestskej časti idú, ale staromešťania nemajú lacnejšie vstupné. Čiže vlastne nevidím žiadnu výhodu pre staromešťanov. Aj keď česť vašej myšlienke, že ste ju možno zachránil od straty. Dobre. Čo sa týka Košického samosprávneho kraja, Valaliky, Geča, Čaňa, ostatné obce, je ich tu v Košickom kraji xy. Je to jediná plaváreň s takým veľkým bazénom. Chodia sem, využívajú ju. Teraz vidím, pán Petrovčik povedal na komisii ... . Dobre, on hovoril o príspevku samotného predsedu, čo aj pánovi Gregovi podarilo vybaviť od pána Trebuľu 3 000 eur. Ale ja sa tu bavím o väčších peniazoch, dotácii samotného krajského zastupiteľstva, lebo sa spúšťa pre mňa doslova nezmyselný projekt krajskej futbalovej ligy, ktorá fungovala od roku 2000 do 2009 a na to peniaze sú, čo vlastne ani nie je nová liga, ale sú to prípravné zápasy pre aktuálne futbalové tímy a ich, ktoré budú mať zvýšené výdavky na cestovanie, lebo sa to bude hrať po umelých trávach, len aby si župan splnil jeden z tých desiatich bodov. A na plaváreň nebude mať peniaze? 

p. Grega, starosta MČ: Pokiaľ sa nikto nehlási, uzatváram rozpravu a poprosím prečítať návrh na uznesenie.  

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto 
žiada
starostu mestskej časti Košice-Staré Mesto:
a) aby v mene mestskej časti listom požiadal mesto Košice o účelovú dotáciu 250 000 €/ročne na prevádzku krytej plavárne, so začiatkom v roku 2019,
b) aby v mene mestskej časti listom požiadal Košický samosprávny kraj o účelovú dotáciu 50 000 €/ročne na prevádzku krytej plavárne, so začiatkom v roku 2019.
Grega, starosta MČ: Prosím hlasujte.

Hlasovanie č. 19: za – 10, proti – 0, zdržalo sa – 1, nehlasovalo – 0

Grega, starosta MČ: Materiál bol schválený. 

Bod č. 10
Návrh na zmenu programového rozpočtu mestskej časti Košice-Staré Mesto na rok 2018

p. Grega, starosta MČ: Otváram diskusiu, ale ešte k tomu by som chcel povedať, že zase medzi tým ako je materiál sa zmenila situácia. Dostali sme nejaké financie, s ktorými sme. Je to cez 4 000, plus ja z toho svojho repre fondu, pretože to takmer vôbec nevyužívam, presuniem nejakú čiastku. Takže tam si treba potom v tom návrhu doplniť, že k tým kontajnerom vrátime 5 000. Dobre? Pani Gáspárová, potom to povedzte. 

p. Djordjevič, poslanec MČ: Vložil som toľko času a energie do tej plavárne v predchádzajúcom bode, až som zabudol, lebo som sa chcel vtedy spýtať kontrolóra, že tie peniaze, ktoré sme presúvali do rezervného fondu, či sme mohli vrátiť na kontajnery, lebo naozaj je to najpálčivejšia téma. Či už polo podzemné alebo nadzemné uzamykateľné kontajnery. Chcem sa teraz opýtať, buď pána starostu alebo kontrolóra, alebo kohokoľvek kompetentného, pani zástupkyne, že či vieme na ďalšom zastupiteľstve naspäť vrátiť, keď dnes pán starosta tých 5 000, jeho návrh, či ešte v septembrovom zastupiteľstve, či z rezervného fondu vieme vrátiť tak, aby naozaj bolo čerpaných tých 30. Nechcem tu teraz ukazovať letáky spred štyroch rokov, ale skoro všetci tu hovorili o uzamykateľných kontajneroch a reálne kroky zatiaľ urobila pani zástupkyňa. A seba nebudem chváliť. Takže treba pre to aj niečo urobiť, pre tie kontajnery. A čím viac peňazí sa urobí, aby sme aspoň vo všetkých troch volebných obvodoch urobili po jednom novom uzamykateľnom kontajnerovisku, lebo teraz koncom roka sme len dorábali pôvodné klietky, teda nie ja. Ja som vôbec nebol iniciatívny. To je hlavne zásluha pani Hulmečíkovej a úradu, že sa dorábali vstupné brány, ale že by sme do každého volebného obvodu, do konca obdobia, urobili aspoň jedno na to najpotrebnejšie miesto. Tu pán Petrovčik dúfam, že bude so mnou súhlasiť, že pri pravoslávnom kostole na Braniskovej ulici je extrém. Tam si to pýta ako soľ, ale tak isto aj na Tatranskej, kde bývam ja, na trojke, je to tiež katastrofa. Viem vytypovať za Kuzmányho plochy. Ostatní poslanci sa pridajú. A čím viac peňazí nalejme do tých kontajnerov, tak naozaj, mnohí z nás tu už nebudú. Môže sa to tak samozrejme týkať aj mňa, ako ostatných. A aby sme naozaj po sebe niečo zanechali, okrem tých šarvátok, čo ma niekedy aj mrzí, ako sa schyľuje ku koncu obdobia, keď sa človek tak na to pozerá. Aby tu boli reálne, hmatateľné výsledky práce, lebo preto nás ľudia volili. 

p. Grega, starosta MČ: Ja nevidím dôvod, keď vznikne potreba, aby sme zase našli v rámci rozpočtu tých 5 000. Doposiaľ nebola taká požiadavka. Nerealizovalo sa to. Keby sa to realizovalo, tak nemáme z čoho brať. Tak isto aj ja som ZA, pretože ma žiadali občania z Tajovského ulice, aby sme tam dali aspoň tie kryty na tie smetné bedne, pretože sa tam proste posúvajú tie kontajnery kvôli parkovaniu. Boli sme sa tam pozrieť. Je to hrozné. Raz je to vpredu, raz je to vzadu, a je to centrum.

p. Hulmečíková, zástupkyňa starostu MČ. Faktická poznámka: Ja budem reagovať aj na predrečníka, pána starostu, ale v tej téme pokračoval aj pán poslanec Djordjevič. My máme z minulého roku schválený zámer, kde máme vytypované aj lokality tam máme uzamykanie, buď nové a polo zapustené,  a zapustené zvláštnu kapitolu. Tá situácia ozaj je zlá. Stále hovoríme len o tých polo zapustených alebo zapustených, že treba. V súčasnosti mestská časť zisťuje lokality, kde je možné. Sú vytypované tri lokality na Kuzmányho sídlisku, pretože tá situácia, musím povedať, pre mňa nepochopiteľná, ale najhoršia je na Kuzmányho sídlisku. A takto aj bol stavaný ten program, že tie prvé by mali byť podzemné alebo polo zapustené na Kuzmányho sídlisku. Zisťujú sa siete a potom budeme pokračovať. Zadefinujeme, ktorá je vhodná. 

p. Süli, poslanec MČ: Zásadne som proti tomu, aby sme my financovali kontajnery a všelijaké zapustené, polo zapustené kontajnery. V procese financovania, zberu, likvidácie tuhého komunálneho odpadu, nie sme účastníkmi konania. Občania platia za túto službu mestu Košice a mesto Košice túto službu platí za túto službu firme KOSIT. My nemáme príjem za túto službu v mestskej časti Košice-Staré Mesto ani cent. Takže to nie je naša úloha. To si treba uvedomiť a nerobiť z toho volebný program. Lebo je to tak. Ja by som rád upozornil na to, že zase je návrh na zmenu programového rozpočtu mestskej časti Košice-Staré Mesto, a nie voľby do samosprávy v roku 2018 – 2022. Tomu sa venujte, prosím.

p. Djordjevič, poslanec MČ. Faktická poznámka: Súhlasím. Nikto tu nerobí voľby. Možno nás teraz online sleduje 10 – 15 ľudí. Verte mi. Poznám aj schopnejšie marketingové nástroje, keby som to chcel povedať ľuďom a prezentovať sa. Čiže toto kľudne puste z hlavy, ale ide tu o to, že nemáme to s čím porovnávať, lebo iba Košice a Bratislava majú mestské časti, ak poznáte zloženia členenia miest. Čiže len Košice a Bratislava. Všimnite si a pozrite aké vkusné kontajnery používajú mestské časti v Bratislave, konkrétne Ružinov, ktoré sú obložené drevom. Je tam okolo toho nádherná výsadba okolo toho. Inšpirujte sa. A tu hovoríte o tom, že nemá nič s tým spoločné. Tak vy na jednej strane niekedy ste urazení, že ..., teraz poviem príklad, dajaký punč, teraz nemierim vôbec na starostu, alebo nejaké kultúrne podujatie, že mesto s nami neparticipuje. A my teraz sa ideme takto stavať k mestu, že ani v tom nepomôžeme a občan nech naďalej trpí. 

p. Hulmečíková, zástupkyňa starostu MČ. Faktická poznámka: Chcem upriamiť vašu pozornosť, že mestská časť určuje stanovištia kontajnerovísk. Pokiaľ nebudeme mať relevantné údaje, tak nebudeme vedieť ani rozhodnúť. A ďalšia vec. KOSIT je ochotný stavať v spolupráci s mestskou časťou, prejavil to. Čiže nie je to o tom, že všetko bude hradiť mestská časť.

p. Grega, starosta MČ: Nedá mi povedať, že áno, v tej Bratislave to majú, ale majú 50 percent z tých daní. To je zbytočné toto hovoriť. Treba vytvoriť tlak na mesto, na budúcich poslancov, na budúceho primátora, aby nám prinavrátili tie poplatky a potom sme schopní naozaj urobiť všetko. Zatiaľ je to len na politických a priateľských vzťahoch. A keď sa zmení garde, ono sa vždy časom mení, tak potom tí, ktorí mali, nebudú mať a naopak, a tomu treba predísť, aby mal každý rovnako. Keby sme dostali tých 35 percent alebo 50 percent z daní z nehnuteľností, tak môžeme rozprávať o tejto službe. Ale dovtedy, keď dostávame omrvinky, aby sme prežili, nemôžeme sa toho zúčastniť, lebo nemáme na to finančné prostriedky. A toto si treba uvedomiť. 

p. Djordjevič, poslanec MČ. Faktická poznámka: Tejto téme sa venujem a uisťujem vás, že mestská časť Západ, ktorá prvá sa pustila a behom štyroch rokov postavila viac ako 60 kontajnerovísk, využívala aj, teraz nechcem trepnúť, či to boli enviro fondy alebo dotácie z nejakého ministerstva, ale jednoducho našli spôsob ako sa to dá. Vy tu teraz budete a priori hovoriť, že mestská časť nemá financovať. V poriadku. Možno máte pravdu. Ale momentálne v rozpočte mesta nie sú. Dostane šesť mestských častí toho roku. Nebudem to spájať so žiadnymi voľbami. To nech vyhodnotí občan, volič a rozumný človek. Šesť mestských častí dostane jedno uzamykateľné kontajnerovisko a naša už dostala, lebo som prvý požiadal ešte v roku 2016 v júli a prvý som prejavil oficiálny záujem o uzamykateľné kontajnerovisko ešte v roku 2013 uznesením zo schôdze. Čiže preto sme dostali. Nebolo to zo žiadneho rodinkárstva, ale boli sme prví, ktorí sme požiadali.

p. Grega, starosta MČ: Pán poslanec, len už ja, ja, ja prvý som urobil. Keby som mal hovoriť všetko, čo som za tých dvanásť rokov urobil ... . Možno si to napíšem, lebo už si neviem spomenúť, koľko toho bolo veľa. Ja vám len hovorím. Je to samozrejmosť. Veď od toho tu sme. Len to už nemôžem počúvať, že ja, ja, ja. Keďže sa nikto nehlási, uzatváram rozpravu, poprosím prečítať návrh na uznesenie.

p. Süli, poslanec MČ a člen návrhovej komisie: Návrhová komisia nedostala žiadny pozmeňujúci návrh, ale na základe nových informácií, ktoré máme k dispozícii, čo sa týka príjmov a zmien, dovolím si vás upozorniť, že prečítam vám poslednú alternatívu zmien programového rozpočtu mestskej časti Košice-Staré Mesto, aby ste boli v obraze. Návrh na uznesenie: Miestne zastupiteľstvo mestskej časti Košice-Staré Mesto
schvaľuje
zmenu programového rozpočtu mestskej časti Košice-Staré Mesto na rok 2018 v predloženom znení:
Bežné príjmy	
Administratívne a iné poplatky a platby	- 30 000 €
Bežné výdavky
Podprogram 4.1. Múzeum V. Löfflera	- 5 000 €
Podprogram 6.2. Podporná činnosť	- 15 000 €
Kapitálové výdavky
Podprogram 1.5. Spoločenské a občianske obrady	- 5 000 €
Podprogram 1.8. Zveľaďovanie verejných priestranstiev	- 5 000 €

p. Grega, starosta MČ: Prosím hlasujte.

Hlasovanie č. 20: za – 10, proti – 0, zdržalo sa – 0, nehlasovalo – 0

Grega, starosta MČ: Materiál bol schválený. Dovolím si vyhlásiť prestávku. 

Bod č. 10
Žiadosti o zmenu vzťahov k nehnuteľnostiam

p. Grega, starosta MČ: Otváram diskusiu.

p. Djordjevič, poslanec MČ: Vzhľadom na to, že materiály sú doručované tak, ako sú doručované. Napríklad, ja som mal problém s bodom pozemku pri Staničnom námestí, kde som dostal len mapu, kde sú nakreslené parcely. V poriadku. Poslanec si môže vyhľadať, veď je za funkciu platený, buď cez GIS plán alebo cez katasterportál, o akú ulicu presne ide. Ja by som privítal, možno do budúcna, v novom volebnom období, lepšie vizualizácie, aby sme vedeli hneď o čo ide a vedeli sme sa zorientovať. Dávam taký návrh. Kto má nejaké sporné, resp. body, ktoré chce vyňať z celku, aby sme nešli každý zvlášť, lebo zase tu budeme dve hodiny. Povedzte ich teraz, ktoré chcete prerokovať zvlášť a ostatné môžeme prerokovať vcelku, okrem tých, ktoré vyjmeme na základe odporúčaní komisie. Čiže kto z poslancov nesúhlasí alebo má nejaké otázky na bod, tak nech ho povie. Tie sa vyjmú a budú sa diskutovať samostatne. 

p. Brixi, poslanec MČ: Poprosila ma pani doktorka Hadovská, tu za mnou sediaca spoločníčka spoločnosti EUROGOLD PLUS, ktorej sa týka myslím bod č. 13/, o to, či by sme jej mohli udeliť slovo vo veci žiadosti o odkúpenie pozemku na Staničnom námestí. Takže, pokiaľ by, pán starosta, bol všeobecný súhlas, alebo by sa zastupiteľstvo vedelo uzniesť, tak by som poprosil dať jej slovo. Ďakujem.

p. Grega, starosta MČ: Je súhlas k tomu? Tak nech sa páči. 

p. Hadovská, zástupca EUROGOLD PLUS, s. r. o.: Dobrý deň, ja som Adriana Hadovská. Vlastne som tu za spoločnosť EUROGOLD PLUS, ktorá požiadala mesto o odkúpenie pozemkov, ktoré sa nachádzajú na Staničnom námestí, teda v blízkosti nehnuteľnosti budovy Parku, ktorá je v našom vlastníctve. My tieto pozemky už niekoľko rokov užívame vlastne v dlhodobom prenájme. V minulosti sme vlastne požiadali o odkúpenie týchto pozemkov, nakoľko išli do týchto pozemkov z našej strany nejaké investície a radi by sme v tomto smere pokračovali. Ak si dobre pamätáte, myslím si, že túto budovu každý pozná a vie, ako v minulosti vyzerala, a hlavne jej okolie, a čo sa tam dialo. Myslím si, že momentálne sme nastúpili dobrú cestu, že vlastne je tam poriadok, vybudovali sme tam parkovisko. Tieto pozemky slúžia ako prístupová cesta k tejto budove a samozrejme ako parkovanie pre, jednak občanov mesta, a jednak návštevníkov týchto prevádzok. K tejto našej žiadosti máme kladné stanoviská, ako od útvaru hlavného architekta, aj od mestskej zelene. Taktiež, podotýkam, čo sa týka toho pozemku, ohľadom toho nádherného stromu, ktorý stoji vedľa tejto budovy, tak nám nejde o tento pozemok. To znamená, o tento pozemok sme nežiadali odkúpenie, ale máme aj od štátnej ochrany prírody kladné stanovisko. Nemajú voči tomuto žiadne námietky. Z našej strany sa jedná hlavne o to, že by sme radi investovali ešte ďalšie finančné prostriedky do týchto pozemkov. Je tam stále čo robiť. A z pohľadu môjho, povedala by som, rodenej Košičanky, si myslím, že táto budova, aj celé jej okolie, si zaslúži našu pozornosť. A to, čo sme nastúpili, tak by sme radi v tom pokračovať, lebo je to budova, ktorá sa nachádza v blízkosti železničnej stanice a každý, kto príde do nášho mesta, nielen naši občania, ale aj turisti alebo pracujúci, ktorí sem chodia, je to priestor alebo taká nehnuteľnosť, ktorá vlastne robí prvý dojem o našom meste. My by sme radi pokračovali v tom nastúpenom smere a nejaké investície ešte do toho dali, preto sme vlastne požiadali o odkúpenie týchto pozemkov. Ďakujem.

p. Grega, starosta MČ: Ďakujem. Pán poslanec Djordjevič. K tomu? Lebo ona vystúpila k tomu bodu a teraz by sme mali ... . Mali by sme najprv ten návrh riešiť, že ktoré vyjmeme, ktoré idú en bloc. Dobre? A k tomu sa dostaneme potom. Ešte sme nepovedali, ktoré vyjmeme. 

V poriadku. Potom len k trinástke. Chcem sa opýtať. Prečo komisia dala neodporúčacie stanovisko k tomuto projektu? 

p. Süli, poslanec MČ: Lebo má na to právny nárok.

p. Djordjevič, poslanec MČ: Ježišmária, bože môj. 

p. Grega, starosta MČ: Poprosím, aby sme sa neurážali a rešpektovali. Dobre? Komisia má poradné slovo. Zastupiteľstvo tak isto, rozhoduje mesto. Tak sa tu neurážajme a rešpektujme sa. 

p. Hulmečíková, zástupkyňa starostu MČ: Keďže na tej komisii som bola, tak pri rozhodovaní nebola tá žiadosť taká úplná, aby sme sa vedeli rozhodnúť, že áno. Bola tam aj otázka toho stromu, že či sa nezasiahne do toho. Či to nebude veľmi blízko, či nebudú mať ochranári ... . To bol dôvod, prečo bol v komisii neodporúčací charakter. Ale ešte by som poprosila, keďže vystúpila pani doktorka. Čo tam plánujú? To sme sa nedozvedeli ani tam, ani tu teraz z vystúpenia. 

p. Hadovská, zástupca EUROGOLD PLUS, s. r. o.: V podstate tam teraz ešte je priestor na dobudovanie ďalších parkovacích miest samozrejme, lebo nie je to celkom dokončené, takže hlavne o to nám tam ide, lebo je tam časť pozemku, ktorý nebol ešte spracovaný, ale vlastne aj štátna ochrana sa vyjadrila, že ten strom nebude ohrozený, pokiaľ to bude tak ako sme my navrhovali. 

p. Grega, starosta MČ: A garantujete nám, že tam nebude nejaký mrakodrap deväť poschodový?

p. Hadovská, zástupca EUROGOLD PLUS, s. r. o.: Určite nie, pretože ten mrakodrap by tej našej budove určite nepomohol. Samozrejme, že nie. Tam ide o to dobudovanie tej infraštruktúry okolo toho a pre nás je podstatné, aby tá budova, keďže sama potrebuje veľa investícií, nám záleží na tom, aby vyzerala tak, ako vyzerá a ešte lepšie. Aj to okolie, samozrejme. Všetci si asi pamätáte, ako to vyzeralo pred rokmi. My sa snažíme aj v rámci spolupráce. Máme tam strážnu službu, dohliada aj na ten poriadok máme trošku problém s bezdomovcami, samozrejme, ale snažíme sa to riešiť. Momentálne je situácia taká, že si myslím, že každý kto tam príde, tak ten rozdiel vidí a myslím si, že aj o polnoci sa nemusíte už obávať okolo tej budovy pohybovať, atď. 

p. Grega, starosta MČ: Ďakujem. 

p. Brixi, poslanec MČ. Faktická poznámka: Sme v mestskej pamiatkovej zóne a v mestskom parku, kde je prísny regulatív aj z pohľadu štátnej ochrany prírody, čiže tu podľa mňa nie je možné, aby vzniklo čokoľvek, okrem parkovacích miest. Tam ani búdka na hotdogy nemôže vzniknúť, podľa toho ako je dnes nastavený územný plán. Ale chcem povedať iné, lebo v podstate, či to bude tak alebo tak, rozhodnú poslanci. Budúci rok, a vy si pamätáte, lebo pán starosta ty si bol pri tom, a asi aj viacerí. Budú rok sú tu majstrovstvá sveta v ľadovom hokeji. Ja som bol pri tom pred siedmimi rokmi, kedy sme riešili Staničné námestie. A mnohí tam bývate v blízkom okolí, vy viete, čo sa tam dialo. Museli sme bezdomovcov zvážať autobusmi, a kadejaké živly, mimo mesta, len aby nešpatili prostredie. Naozaj treba povedať, že k predstaničnému námestiu pristupovať veľmi zodpovedne, lebo je to vstupná brána do Košíc. Čokoľvek prispeje k tomu, aby sa tam tá situácia zlepšila, či z pohľadu stanice, autobusovej stanice, okolitých podnikateľských prevádzok, prispeje to len k tomu, aby na stanici neboli objekty a ľudia, ktorí tam nemajú byť.

p. Djordjevič, poslanec MČ. Faktická poznámka: Chcel som sa opýtať najprv, ale pán Brixi, keď hovorí, že sú tam prísne regulatívy, chcel som sa spýtať kontrolóra, keďže právnika tu nemáme, že aké je stanovisko k tomu. To sa bude týkať každých ďalších žiadostí, že tieto zámery nakoľko sú právne záväzné, že či ich potom môžu prehodnotiť. To si povieme a budeme vedieť aj nabudúce. Dvakrát sa nebudem pýtať to isté, že či investori budú vedieť prehodnotiť zámer. Či tie zámery sú právne záväzné. Ja si myslím, že nie. Pani sa chcem opýtať, že či to parkovisko je na úkor zelene? (pozn.: p. Hadovská odpovedala, že nie) V poriadku. Ja vám len poviem prečo. Lebo my máme ešte platné uznesenie, ktoré ja som nepodporil, ani kolega Brixi, ale vyšlo to z druhej strany, že mestská časť nesúhlasí s výstavbou parkovísk. Dokonca tvrdila mestská časť uznesením, treba si ho naštudovať, ktoré to je, že na území mestskej časti, dali sme stanovisko, nie je ani jedno voľné miesto na pozemné parkovacie státie. Takže, ak by sme podporili, čo teraz nemám problém, je potrebné zrušiť aj to uznesenie. Takže pozor na to, že s takými si robíte aj problémy do budúcna. 

p. Süli, poslanec MČ: Na komisii sme o tom pomerne dlho hovorili. Treba povedať, že zase ubrať časť z mestského parku a privatizovať časť mestského parku, nie je to najšťastnejšie riešenie. Pred chvíľkou sme hovorili o Kpt. Nálepku a o výstavbe toho rodinného domu. Tam bolo štyri podlažné, už teraz je deväť. Je možné, že tam nie je možné postaviť, ale je možné urobiť nadstavbu na pôvodnom objekte a keď to bude v súkromnom vlastníctve, bude mať obrovské ťažkosti zabrániť tomu, aby sa tam niečo robilo. Treba ešte povedať, že to parkovisko pre koho? Pre návštevníkov parku? Keď dobre viem, je tam jedna záhradkárska predajňa a záložňa. Je tam herňa? Herňa. Takže ja musím rešpektovať, ako predseda komisie, že nemali by sme s tým súhlasiť, lebo až tak dôležité to pre nás nie je. Privatizovať časť mestského parku. Nie je to najšťastnejšie riešenie. A ten platan, ktorý tam je, to je chránený strom. Nielen ten strom chránime, ale aj blízke okolie by sme mali chrániť, aby tam náhodou ten strom polievaním niečím alebo ..., nejdem teraz nikoho obviňovať, aby náhodou neskapal. Lebo je tam to dosť veľká prekážka, ten veľký strom to je kus stromu. Len toľko.

p. Brixi, poslanec MČ. Faktická poznámka: Keďže pán Süli poukázal na skutočnosti, pani doktorka, keď ste vraveli, že máte stanovisko od štátnej ochrany prírody a krajiny, to vychádza z toho, že by tento strom týmto majetkovo právnym usporiadaním ohrozený byť nemal? Rozumiem tomu správne? (pozn.: p. Hadovská odpovedala, že áno) A rovnako sa chcem opýtať, keďže hovoril pán predseda Süli o tom, že sa zužuje hranica mestského parku. Tieto pozemky, ktoré žiadate odkúpiť, sú už dnes zastavané? Slúžia ako vaša prístupová komunikácia. To znamená, že tá prístupová komunikácia slúži tak, či onak, ako prístupová komunikácia k prevádzke. Logicky sa na to dívajme. Keď chcú vybudovať parkovacie miesta, tak, či onak, musia niekde stáť a tak, či onak, musia slúžiť na niečo. 
	
p. Pillár, hlavný kontrolór MČ: Chcem sa spýtať pána Djordjeviča, že aké stanovisko mal na mysli? Či je záväzné. 

p. Djordjevič, poslanec MČ: Príklad. Čo mal pán Petrovčik vec, že, ja neviem, povedali by, že budú robiť potraviny a zrazu by to bola bytovka. Či takýto prvotný zámer investorov je právne záväzný alebo oni môžu potom neskôr povedať, netýka sa to teraz tejto pani, to všeobecne, že potom povedia. Prepočítali sme si, nie je to výhodné, postavíme tam 14 poschodí. Či tie zámery sú právne záväzné alebo my dáme na nejaký zámer a potom oni ten pozemok predajú a papa. Nie som právne vzdelaný. Preto sa pýtam vás právnikov. A dúfam, že mi nebudete účtovať za to, 

p. Brixi, poslanec MČ. Faktická poznámka: Poslancovi Djordjevičovi by som rád povedal, ako právnik, že súkromné vlastníctvo je ústavou garantované. To znamená, že keď si kúpite čokoľvek, tak si s tým budete robiť čokoľvek, čo vám platné zákony a všeobecne záväzné nariadenia umožňujú s tým robiť. Raz keď vám zákon umožní postaviť si niekde bytovku, si ju tam postaviť môžete. Pokiaľ vám to zákon neumožní, nemáte na to právo. Ďakuje pekne. Dal som procedurálny návrh. 

p. Djordjevič, poslanec MČ: Veľmi krátko. Fajn, budem vedieť, že budem s rezervou, absolútne sa netýka tejto pani, lebo to je naozaj park a tu pochopím, že nič iné tam nemôže byť. Pozrel som sa na obrázok. Budem vedieť do budúcna, že akýkoľvek zámer, ktorý bude nám prezentovaný, ako poslancom, budem hodnotiť aj ako možné riziko iného projektu. Čiže budem tieto zámery brať s rezervou. Bol som sa pozrieť na obrázok. Dnes táto plocha slúži ako parkovisko pre tých, ktorí sa chcú vyhnúť spoplatnenému parkovaniu. A dúfam, že takých nepodporujeme, lebo keď prídu turisti a chcú prísť až do centra, až do parku, tak nech za to platia. A či mestu, či EEI, komukoľvek, je nepodstatné v tejto chvíli. Majú tam síce tabuľku, že len pre zákazníkov, alebo čo. Ale keďže tento pozemok nie je vysporiadaný, možno to ani nerešpektujú a oni nevedia odťahovať autá. Čiže absolútne mením názor, čo som tu hovoril, že uznesenia. Toto nie je ani zeleň, lebo som sa bavil o zeleni. Inak by zeleň ani nedala stanovisko, inak by nedala ani štátna ochrana prírody. Toto je v súčasnosti vyjazdená pôvodná zeleň pred dvadsiatimi rokmi. Poďte sa pozrieť na Jiskrovú, ako tam sa zaberá zeleň. A je to akútnejšie a čerstvé. To len do pozornosti. Toto tu už dvadsať rokov neplní funkciu zelene, slúži to ako parkovisko. Keď to má byť majetkovo vysporiadané a bude tam poriadok, tak jednoznačne, tak jednoznačne sa prikláňam k alternatíve, ja osobne budem odporúčať predaj. 

p. Pillár, hlavný kontrolór MČ. Faktická poznámka: Treba ale tiež povedať, že tie naše stanoviská, ktoré dávame, oni nie sú tak záväzné, že vlastne keď my teraz dáme, že nesúhlasíme, takže by nemohli ten zámer robiť. V podstate tieto naše stanoviská sú formálne. Mesto dáva len v podstate z formálneho hľadiska, aby bolo kryté, že aj mestská časť súhlasila, tak dáva tieto žiadosti nám. V podstate, v žiadnom zákone nie je podporené, že by sa mestská časť mala vyjadrovať vôbec k takýmto zmenám nehnuteľnosti a účelu. 

p. Grega, starosta MČ: Aj k tým ostatným bodom. Tak ako bolo povedané, je to len poradný ..., nezáväzné rozhodnutie a bolo by dobré, keby ste sa medzi sebou nie toto ..., pretože keď to raz mesto chce predať, tak to predá, lebo tam na to majú hlasy. A keď nechce, tak to nepredá. A keď chce, a my nechceme, i tak môžu urobiť alebo naopak. Vždycky si nájdu a povedia, veď oni vtedy nechceli, vtedy chceli, atď. Takže hlasujte ako hlasujte. A toto by som chcel, ten návrh, ktorý povedal pán poslanec Djordjevič, lebo je fakt veľa týchto bodov, aby sme sa okolo toho netočili. Či si niekto neosvojí, aby sme rozdelili to, čo odporúčate, to čo neodporúčate, aby išlo en bloc. A tam, kde máte nejaké pochybnosti a máte potrebu sa vyhovoriť, alebo niečo povedať, tak povedzte, že ten bod vynímame z toho a pôjde to rýchlo. Dobre? Dajte niekto taký návrh. Diskutujeme ku všetkým teraz? Kto je teda ZA, aby sme ukončili tú diskusiu k bodu 13/?

Hlasovanie č. 21: za – 9, proti – 0, zdržalo sa – 1, nehlasovalo – 0

p. Grega, starosta MČ: Ešte nech dôjde diskusia.

p. Brixi, poslanec MČ: Navrhujem vyňať tento bod na osobitné hlasovanie ako prvý a o ostatných bodoch hlasovať en bloc. Dobre. Tak môže.

p. Hulmečíková, zástupkyňa starostu MČ: Nie. Máme ešte ďalšie. 

p. Brixi, poslanec MČ: Pýtam sa. Pokiaľ sú aj iné body, ktoré ... . Tento dávam vyňať. 

p. Petrovčik, poslanec MČ: Pokiaľ som dobre pozeral, tak sme ukončili diskusiu. Bol som tam posledný, tak neviem, čo tam vlastne ešte robia ostatné mená. 

p. Brixi, poslanec MČ: To bola len trinástka.

p. Petrovčik, poslanec MČ: Navrhujem, dávam tiež procedurálny návrh v rámci bodu 11., aby sme tiež vyňali pod bod 17/. Takže toto tiež dajme nabok. O tom sa nám treba porozprávať. A chcem sa opýtať. Vy to teraz máte v nájme? Od mesta? Čiže tú značku, ktorú tam máte, máte na základe nájmu s mestom alebo s firmou EEI? Asi nie. Dobre. My sme vlastne na finančnej komisii toto už riešili raz. Vy ste už mali jednu žiadosť, kde ste chceli de facto raz také priestranstvo odkúpiť. Nie je to tak? Nehovorím pravdu? 

p. Hadovská, zástupca EUROGOLD PLUS, s. r. o.: Pozemok pod budovou a teda určitá časť pred budovu je ešte naše a zvyšnú časť vlastne obhospodarujeme. To znamená, je tam to parkovisko momentálne a časť je taká ešte nespevnená plocha, povedala by som, kamienková. Tak o to máme záujem, aby sme odkúpili tie pozemky, ktoré momentálne aj užívame. 

p. Petrovčik, poslanec MČ: Dobre. Len ten zámer mi nie je jasné, lebo viem, že predtým ste dali žiadosť, ktorú ..., toto je už vlastne druhá žiadosť skorigovaná. A tam bola aj tá trávnatá plocha ... .

p. Hadovská, zástupca EUROGOLD PLUS, s. r. o.: Áno, týkalo sa to aj toho pozemku, kde je ten strom a toto teraz nežiadame, to sa vyňalo. 

p. Petrovčik, poslanec MČ: Čiže aký tam máte vlastne zámer skutočný? Lebo predpokladám, že tam je nejaký zámer, s ktorým by nás bolo dobre oboznámiť.

p. Hadovská, zástupca EUROGOLD PLUS, s. r. o.: Tak aj ten zvyšok, ktorý tam je, vlastne tá vykamienkovaná plocha, dať do poriadku. To znamená vybetónovať, zabezpečiť, asi zrejme počítame s tým, že nejako riešiť to parkovanie. Neviem už akým spôsobom by sme zabezpečili, aby tam neparkoval niekto.
 
p. Petrovčik, poslanec MČ: A budete to aj oplocovať? Dáte plot? 

p. Hadovská, zástupca EUROGOLD PLUS, s. r. o.: To vám neviem, zatiaľ nemáme konkrétne ... . 
p. Grega, starosta MČ: Treba dať hlasovať. Po prvé. Povedal pán poslanec Brixi, aby sa o tomto bode zvlášť hlasovalo. To je jedno. Čiže hlasujeme, aby sa ten bod vybral. (pozn.: neriadená diskusia, v ktorej sa navrhlo, aby sa hlasovalo o bode č. 13) Dobre. Prečítajte návrh na uznesenie. 

p. Süli, poslanec MČ a člen návrhovej komisie:  Návrh na uznesenie: Miestne zastupiteľstvo mestskej časti Košice-Staré Mesto neodporúča mestu Košice odpredaj pozemkov nachádzajúcich sa v k. ú. Stredné mesto, jedná sa o pozemky registra C KN parc. č.2058/2, 2058/12, 2058/11, ktoré sú vo vlastníctve mesta Košice, pre spoločnosť  EUROGOLD  PLUS s. r. o., Staničné námestie č. 13 v Košiciach.

p. Grega, starosta MČ: Prosím hlasujte.

Hlasovanie č. 22: za – 5, proti – 3, zdržalo sa – 2, nehlasovalo – 0

Grega, starosta MČ: Neprešlo to. 

(pozn.: neriadená diskusia)

p. Grega, starosta MČ: Poprosím prečítať ten návrh, aby sme vyňali bod č. 17/ a samostatne o tom hlasovali.

p. Süli, poslanec MČ a člen návrhovej komisie: Návrh na vyňatie bodu č. 17 na osobitné hlasovanie. 

Hlasovanie č. 23: za – 8, proti – 0, zdržalo sa – 0, nehlasovalo – 1

p. Grega, starosta MČ: Tento bod bol vyňatý. 

p. Djordjevič, poslanec MČ: Ja by som chcel okrem 17/ vyňať aj 19/, ale nemusí to byť. Dobre. Keď sa bavíme o bode 17/, tak v poriadku. Aj k tomu mám čo povedať. 

p. Grega, starosta MČ: Prosím vás, veď sa raz už dohodnime. Schváľte, čo vyjmeme a čo nie,  a ideme ďalej potom. Chcete, aby sme to vyňali teraz? 

p. Djordjevič, poslanec MČ: Vie mi niekto povedať, kedy sa stali majiteľmi budovy? Ale potom, neskôr, aby som neprišiel o svoj čas. Sú tu majitelia budovy. Občania, čo tu boli na stretnutí, jednoznačne ... . Čo je? No tak mne tu niekto iný pripadá ako sólista. Už naozaj stratím nervy. Ide tu o to, že títo majitelia ... . Ľudia povedali, že nechcú mesto tých 20 parkovísk predalo. Len na druhej strane, keď poviem príklad, keď sú majitelia budovy od roku 1990,  to je príklad,  a vtedy ešte ani nebolo poňatia, že raz v lokalite Kuzmányho bude rezidentský systém, nemajú právo ...? Nehovorím 20, ja hovorím 3, 4, 5. Koľko sa dohodneme opäť na diskusii s občanmi. Nemajú právo dve parkovacie miesta odkúpiť do vlastníctva, ale musia platiť EEI? To poviem na rovinu, nepoviem, že výpalné, ale predraženú rezervačku 1 000 eur, čo je vyššie ako jeden mesačný plat? Tisíc eur musia platiť? Čiže aj majiteľ budovy má nejaké nároky, nielen ten obyvateľov oproti. Súhlasím, že nie v počte 20. Ale my ideme dať stanovisko, že nesúhlasíme s dvadsiatimi. A prečo nedáme stanovisko, nesúhlasíme s dvadsiatimi, ale súhlasíme maximálne s päť. To nemôžeme byť trochu kreatívni? 

p. Brixi, poslanec MČ. Faktická poznámka: Pán Djordjevič, mne zobralo mesto, bez právneho titulu, tri vyhradené parkovacie miesta tohto roku. Odpílilo mi značku, za ktoré som zaplatil 1 800 eur. Nikto mi nevrátil peniaze a nikto mi nedal značku na každé auto, lebo neexistuje dnes všeobecne záväzné nariadenie. Dnes neexistuje právny titul na vyberanie akýchkoľvek peňazí za vyhradené parkovacie státie, sni pre invalida, ani pre komerčné státie, okrem centrálnej mestskej zóny. To znamená, že zóny 1 až 10, si nemôže nikto uplatňovať žiadny nárok voči občanovi. Nevidím jeden dôvod dnes, pri dnešnom právnom stave, aby sme dnes predávali tieto parkovacie miesta a hlavne, aby sme handlovali s nejakým týmto, že či 20 alebo 5. Veď, keď chcel 20, komisia dala stanovisko k dvadsiatim. Keď bude chcieť päť, tak nech dá stanovisko k piatim a komisia sa tým bude zaoberať, a nebudeme na trhu dávať žiadateľom, že keď nie 20, tak im dáme 5. 

p. Petrovčik, poslanec MČ: Vlastne my sme na tej komisii dostali túto žiadosť. Tá žiadosť celkovo je, neviem prečo tak šalamúnsky napísaná, ako je. Pretože v prvom odstavci sa hovorí o subjekte, ktorý žiada odkúpenie týchto 20 miest a v druhom odstavci sa hovorí: „Uvedené parkovacie plochy sa nachádzajú v zásobovacom dvore. Sú verejne evidované v majetku mesta a správe spoločnosti EEI a časť parcely 8 parkovacích miest využíva Veterinary bodybuilding club na základe nájomnej zmluvy zo dňa 12.11.2009. To znamená, nerozumiem, prečo sa tu vôbec spomína tento Veterinary bodybuilding club. Dobre, potom asi povieš ty. Takže samozrejme, že tá požiadavka 20 parkovacích miest je neúmerne vysoká. Vôbec sa, myslím si, netreba baviť, že či to schváliť alebo nie. Myslím si, že všetkým je jasné. Občania tiež vyjadrili svoj názor. Ale chcem poukázať aj na ten fitness bodybuilding club, že vlastne on má nájomnú zmluvu na 8 parkovacích miest a bude, myslím budúci rok, tá nájomná zmluva končiť. Čiže tam sa rovnako aj my, ako mestská časť, by sme sa mali na to pozrieť, aby sme, keď je tu šanca, získať ďalšie parkovacie miesta pre našich občanov a rezidentov, aby sme nie, že ešte im uberali, 20 im zobrali, ale skôr naopak, ešte im pridali týchto 8. Pretože my, ktorí tam sme, vieme, že je tam problém s týmito parkovacími miestami. A zvlášť, keď potom sa nám tu na konci tej ulice, a neviem čo ešte, takéto všelijaké bytové domy snažia postaviť, kde bude ďalší nápor na dopravu. Takže ja chápem, rozumiem investorovi, vlastne majiteľovi nebytových priestorov, ale vážne táto požiadavka je prehnaná. 

p. Brixi, poslanec MČ: Chcem povedať, že som v konflikte záujmov, lebo sa jedná o rodinu mojej manželky. Takže poznám túto situáciu naozaj dôverne. A myslím si, že keď bola žiadosť, ja som ju nevidel, aj napriek tomu, že je to jej blízky rodinný príslušník. Nevidel som žiadosť, že je na 20 parkovacích miest. Ja by som to odmietol. Tak, či onak. 20 parkovacích miest je absolútny nepomer k tomu, čo potrebuje človek, ktorý tam má aj prevádzku. Tu sa bavíme o tom ... . Ja som bol v tejto veci aj na Magistráte mesta Košice s ním na referáte dopravy. Zásobovací dvor nemá čo slúžiť obyvateľom bytovky. Pozor. My tu ideme hlasovať. V zmysle zákona my ani nemáme čo hlasovať, či súhlasíme, či nesúhlasíme. Zásobovací dvor je príslušenstvo k budove, ktorej slúži na zásobovanie, na státie pre zákazníkov a na účely v zmysle stavebného zákona. Tu nemá, Igor, ani jeden občan čo parkovať. To, že tu dvadsať rokov sa to umožnilo a ľudia si zvykli, je v poriadku. Je to chyba mesta, ktorá sa udiala niekedy veľmi dávno. A pán docent Čížek z Veterinary bodybuilding club, sme mu pred x rokmi prenajali parkovacie miesta na 10 rokov, ak sa nemýlim, v počte kusov 10, lebo si dal žiadosť. Nám to vtedy zákon umožňoval. Dnes nám to už zákon neumožňuje prenajať parkovacie miesto. Nikomu. Pokiaľ nebude prijaté nové všeobecne záväzné nariadenie na úrovni mesta. Ale ak by sa teraz títo ľudia rozhodli, že si tam dajú rampu a nepustia tam nikoho, chcel by som vidieť ten súdny spor, že kto by uspel, lebo tí ľudia, ktorí bývajú, rezidenti, tam nemajú čo parkovať dnes. Lebo v prvom rade, v zmysle stavebného zákona, tieto parkovacie miesta prislúchajú k budove. Pán predseda Süli, je to tak. Pani inžinierka vám to povie. Je to stanovisko krajského dopravného inšpektorátu a dopravného dispečingu na magistráte. Čiže ja nesúhlasím s odpredajom 20-tich parkovacích miest, ale hovorím o tom, že stanovisko mesta, ktoré vzišlo, je také, aby ľudia, ktorí tam mali prevádzku, si odkúpili ten dvor všetci. To znamená, Sabadošom počnúc a Čížekom končiac, lebo ten dvor patrí im. A pokiaľ nebudú schopní si ho odkúpiť, že nepristúpia na súdnoznaleckú cenu, ktorá by im bola určená, v taký čas môže mesto pristúpiť, po dohode s mestskou časťou, k rokovaniu s rezidentmi, či by im mestská časť vyšla v ústrety. Vytvorila by tam parkovanie s osobitným režimom. Ale dnes my nemôžeme brániť. Je problém s parkovacími miestami na Kuzmánke všade, lebo na Kuzmányho sídlisku sa nevytvorilo ani jedno parkovacie miesto, čo prišla EEI. A ktorí tam bývate, to veľmi dobre viete. Ale toto je hospodársky dvor. Toto nie je dvor pre ľudí, ktorí tam bývajú, ktorí tam zvykli parkovať zadarmo. Tu situácia i tak dôjde do stavu, či bude nové vedenie, staré vedenie, raz to niekto vyriešiť bude musieť. A pánovi docentovi Čížekovi za chvíľu expiruje zmluva. Ktorý tam má prevádzku, kde chodí cvičiť polka mesta, veľa ľudí. Chcem vidieť, ako sa vysporiadame, ako mestská časť, s tým, že mu niekto príde a z večera do rána odpíli značku, lebo my už mu nemôžeme uzavrieť, ani prolongovať nájomnú zmluvu, ktorú dnes máme. Keď by to prišlo do krajnosti, majú pozemok, minimálne pán docent Čížek má pozemok, kde má to street workoutové ihrisko pred týmto, že si môže vytvoriť parkovacie miesta naozaj na zeleni zo strany Laca Novomeského. A povie, že neumožnili ste mi parkovať v hospodárskom dvore, ktorý patrí našim prevádzkam, využijem a budem parkovať ..., lebo on niekde parkovať musí. Aj jeho klienti niekde parkovať musia, v zmysle zákona. Tak kde majú tí ľudia parkovať? Ja sa pýtam tak všeobecne, lebo pán starosta to tam celkom dobre pozná, aj Igor tam býva. 

p. Grega, starosta MČ: Áno, je to tak, že to v minulosti patrilo všetkým tým prevádzkam. Bola tam reštaurácia, drogéria, neviem čo, naše kultúrne centrum, čiže tam sa zásobovalo a stálo. Oni keď si to, ten Veterinary bodybuilding prenajali, tak tam to strašne vyzeralo predtým, pretože tam bolo toľko špiny. Boli tam bezdomovci, atď. To sa všetko vyčistilo. Aj ja som za, aby sa tá zmluva pre ten klub jednoducho predĺžila, pretože keď chceme podporovať ten šport, a hovoríme že šport do Košíc, tak aby tí ľudia mali kde zaparkovať. V tejto súvislosti ma mrzí, že podobný prípad bol pri nás fitness SAN VAN. Tak isto sa to neschválilo a na vlastné náklady to chceli vybudovať s tým, že to tam bude do deviatej a potom tam môžu parkovať občania. A vrátim sa spätne. Kde majú ľudia parkovať, ktorí chodia športovať? Veď my sami máme taký problém  na plavárni, lebo nezmyselne sa zobrali parkoviská, dali sa McDonald´s a neviem komu, a my nemáme absolútne kde parkovať.

p. Hulmečíková, zástupkyňa starostu MČ: Nechcem sa už opakovať, lebo to povedal pán kolega Brixi, že tie miesta patria k objektom, nie pre obyvateľov. Je to tvrdé, ale je to tak. 

p. Petrovčik, poslanec MČ. Faktická poznámka: Trošku sa nestotožňujem s týmto názorom predrečníčky, pretože áno, Sabadošovci odkúpili prednú časť a urobili si parkovisko z tej prednej časti, z južnej strany, ale si to v podstate vybudovali. Proste bol to úplne iný proces. Tuná sa bavíme o dvore, vlastne o asfaltovej ploche, ktorá tam už je od začiatku, roky rokúce, ktorú nevybudoval nikto z týchto potencionálnych záujemcov. Áno, môžeme sa baviť, že je to zásobovací dvor, ale potom sa bavme, že v akom pomere. A všetci, ktorí tam sú, majú nárok na toto vlastníctvo. Nie, že jeden dá žiadosť a odkúpi celý dvor, lebo toto tu také známky javí. Takže to je dôležitý fakt, ktorý si treba uvedomiť. Ešte k Ottovi. Ja neviem, ale keď začínala EEI, vtedy zaujímavé, že problém nebol, že celý dvor sa spoplatnil. 

p. Brixi, poslanec MČ. Faktická poznámka: Áno, spoplatnil sa, lebo aj podľa stanoviska referátu dopravy tento dvor tam ani nemal čo patriť, lebo je to hospodársky dvor. Niekto odovzdal hospodársky dvor EEI minimálne v rozpore s dobrými mravmi. Nechcem použiť, že v rozpore so zákonom. Pán starosta povedal, že ľudia majú právo cvičiť. Áno, ľudia musia cvičiť. Ale právny stav je taký, že nemôžem dať bodybuildingu desať a týmto nula, lebo ten dvor patrí v pomere ku každému, kto tam má prevádzku. Dobre hovoríš. Áno, ale to je na úrovni mestskej časti, alebo na úrovni mesta, keď na tom ..., aby vyzvala všetkých, ktorí tam majú prevádzky. Buď si kúpite všetci, v pomere čo tu vlastníte, alebo nepredáme nikomu. Samozrejme, že ja som povedal aj tomu žiadateľovi, že nemôže mesto predať jednému. Musí predať všetkým, aby ten jeden neobmedzoval ten zvyšok. Ale my nevieme ich dotlačiť k tomu a ich dať dokopy. Však ich vyzve starosta alebo pán prednosta, nech si prídu sadnúť na úrad a im povedia: „chlapci, matematika je taká, buď všetci alebo dvor slúži ďalej ľuďom“. Ale sme v stave právneho vákua ... .

p. Djordjevič, poslanec MČ. Faktická poznámka: Dospeli sme k tomu, čo som hovoril na začiatku, že my vieme koľko je tam prevádzok, vieme koľko je počet parkovacích miest. Päť som strelil z hlavy. Mohli to byť dve. A v podstate ste tam dospeli. Ale už keď mám slovo, na stretnutí s občanmi sme sa dozvedeli, že prevádzka GES alebo ..., teraz toto si nedovolím tvrdiť, možno je to aj v zmysle zákona, vysypáva celé vrecia fliaš ráno o piatej do kontajnera, ktorý je vzadu za GES-kom. Nie je to veľmi príjemné pre obyvateľov, ktorí majú dole na prízemí okná a v lete majú otvorené vetračky. Čiže, samozrejme, my zákonne nevieme vstúpiť do toho, ale bolo by potrebné, ak je ten hospodársky dvor, ako ho nazývate, tak blízko k obyvateľom ... . Už keď ..., nech tam sypú z tých ktorých prevádzok, ale nech sa upraví čas. Tie sklá počuť naozaj na tristo metrov. A nech z iných prevádzok rovnakí majitelia neznášajú, aj keď možno z hľadiska zákona na to právo majú.

p. Hulmečíková, zástupkyňa starostu MČ. Faktická poznámka: Ja už len odpoviem faktickou poznámkou na pána Djordjeviča, aj keď odbočil. Na základe podnetu občanov z pondelka, z tej komisie, dohodli sme sa s mestom, že 22-ého sa bude táto vec riešiť. 

p. Brixi, poslanec MČ: Ja chcem dať procedurálny návrh, buď si ho osvojím ja alebo pani poslankyňa Hulmečíková naznačila. Chcem sa opýtať. Bude sa táto vec riešiť spôsobom, že si zavoláte aj ostatných majiteľov prevádzok?

p. Hulmečíková, zástupkyňa starostu MČ: Odpady.

p. Brixi, poslanec MČ: Dobre. Ja by som dal taký procedurálny návrh, keď teda môžem. Nemám ho napísaný, ale skúsim ho odcitovať. Dávam procedurálny návrh, aby Miestne zastupiteľstvo mestskej časti Košice-Staré Mesto odporučilo prednostovi Miestneho úradu mestskej časti Košice-Staré Mesto, alebo starostovi alebo prednostovi, vyvolať rokovanie so všetkými vlastníkmi predmetnej budovy, ako aj referátu dopravy Magistrátu mesta Košice, za účelom diskusie o majetkovo právnom vysporiadaní dvora a prípadnom umožnení parkovania v ňom pre obyvateľov v rezidentných lokalitách po ukončení činnosti jednotlivých prevádzok počas pracovného dňa. Malo by to byť v zápise, tak nie je problém potom to nejakým spôsobom prepísať. 

p. Süli, poslanec MČ: Keď si prečítate dôvodovú správu k tomuto bodu, je napísané: „parcela nie je v správe mestskej časti Košice-Staré Mesto“. Je to vo vlastníctve mesta. My hocičo tu dáme, hocičo odsúhlasíme, pre mesto to nie je záväzné. Práve preto miestne zastupiteľstvo malo by také doporučenie, čo pán poslanec Brixi dal, mestu Košice. Nie nám. Mestu Košice. Lebo starosta síce môže, ale zase to nie je záväzné, ale mesto je majiteľom týchto pozemkov. Už mesto môže rozhodnúť, že pre GES toľko, pre bodybuilding a pre bohvie koho ešte tam, kto tam je. Áno, musia medzi sebou ..., a musí byť písomná dohoda na deľbe parkovacích miest. Skôr to nemá zmysel. Doporučujem takéto uznesenie. Miestne zastupiteľstvo k bodu 17/ doporučuje upozorniť mesto na zvolanie jednania majiteľov budov na rozdelenie a odkúpenie parkovísk. Dajte o tom hlasovať, pán starosta.
 
p. Brixi, poslanec MČ. Faktická poznámka: Ja sa stotožňujem s návrhom pána poslanca Süliho. Nech potom zvolá na meste rokovanie. 

p. Grega, starosta MČ: Ideme hlasovať.

p. Süli, poslanec MČ: Miestne zastupiteľstvo doporučuje mestu zvolať jednanie ohľadom deľby a odkúpenia parkovísk v uvedenom objekte. A to je všetko.

 p. Grega, starosta MČ: Prosím hlasujte.

Hlasovanie č. 24: za – 7, proti – 0, zdržalo sa – 1, nehlasovalo – 1

p. Grega, starosta MČ: Bolo to schválené.

p. Hulmečíková, zástupkyňa starostu MČ: Ešte som bola v poradí ja. Bod č. 10/ sme neodporučili mestu Košice odpredaj pozemkov pre Ing. Kobanovú a arch. Kobana. Ja som sa náhodne stretla s pánom architektom na jednom stretnutí a pýtala som sa ho čo plánuje v tejto lokalite. Má tam pozemky vedľa svoje a plánuje na tejto ploche vybudovať, povedala by som, takú pamiatku  po sebe a nebohom sochárovi Scerankovi. Takže za týmto účelom on to chce. Nechce tam žiadne byty, lebo som povedala, že to je nemožné. Tam nie je ani prístup autami. Tam je možné len peši. Má dohodu s CASSOVAR-om, že by sa tam dostal. Takže on tie pozemky, ktoré už vlastní, tak to ešte kúpil od pivovaru. Povedal, že má 62 rokov, hodlá už ukončiť svoju činnosť, takže chce niečo také ako svoj pamätný dom a nebohého sochára Sceranku. Takto mi to upresnil, takže ja to posúvam ďalej. Preto navrhujem bod, že mestská časť odporúča mestu Košice odpredaj pozemkov ... . To je proti návrh.

p. Brixi, poslanec MČ. Faktická poznámka: Keďže pán inžinier tam plánoval ešte pred rokmi, keď začali tam sceľovať tie pozemky okolo, niečo ako také pamätné architektonické ..., architektonickú školu, tak by som povedal, ale nekomerčného charakteru, s tým, že projektovali aj CASSOVAR, aj kde aké iné prevádzky v okolí. Ja by som sa prihovoril možno, možno že nepoznám, čo je obsahom toho, lebo som neštudoval materiály, ale vzhľadom k osobe pána Ing. arch. Kobana, ktorú asi všetci poznáme a ktorú, si myslím, že môžeme považovať v Košiciach za osobnosť architektúry a urbanizmu, minimálne v súčasnosti, ako bývalého dekana fakulty umení, tak myslím si, že dobré projekty možno treba podporiť. Asi zvážme. Pokiaľ to má reálne kontúry a môže to tam ešte za jeho života vystavať, že to nie je projekt na dlhé lakte, tak by som to podporil určite.

p. Süli, poslanec MČ. Faktická poznámka: Chcel by som sa opýtať, čo je to zmäkčovacia stanica. Lebo tu je napísané, čítal som ... .

p. Grega, starosta MČ: Aby bolo chutnejšie pivo. 

p. Djordjevič, poslanec MČ: Čo sa týka bodu č. 19/. Keď nebude vôľa, tak ho nemusíme vyňať, samozrejme, ale aspoň v priestore využijem, že poviem k tomu, čo chcem. Na komisii bolo stanovisko hlavne preto, aby sme previedli novovybudované kontajnerovisko, ktoré sa samozrejme urobilo pre občanov do správy KOSIT. Pán Šarocký povedal správne, to aj potvrdili z KOSIT-u, že pod kontajnermi majú oni robiť údržbu. Ale bolo to hlavne z toho dôvodu, že my na mestskej časti nemáme aparát. To sú zámočníci. Niekto tam dá drievko, paličku. Jednoducho nemáme aparát na opravovanie, udržiavanie čistoty, máme čoraz menej verejno-prospešných pracovníkov. My keď budeme robiť kontajneroviská, my sa aj tak nevyhneme personálnej požiadavke. Pán starosta ... . 

p. Grega, starosta MČ: Ja viem, ale ešte sme neukončili toho Kobana. Bolo to vyňaté. 

p. Djordjevič, poslanec MČ: Dobre, ale tak už je to len desať sekúnd.

p. Grega, starosta MČ: Ja viem, ale veď sme ju neukončili hlasovaním.
p. Djordjevič, poslanec MČ: Ospravedlňujem sa.

p. Grega, starosta MČ: Dobre, len ja som nevedel, že sa to odkloní. Takže poprosím prečítať návrh na uznesenie. A bol tam proti návrh. 

p. Süli, poslanec MČ a člen návrhovej komisie: Miestne zastupiteľstvo mestskej časti Košice-Staré Mesto odporúča mestu Košice odpredaj pozemkov registra C KN parc. č. 3456/9, 3456/10, 3456/11 a pozemkov registra E KN parcely č. 4931/5 a č. 4931/13 k. ú. Huštáky, pre žiadateľov Ing. Danielu Kobanovú a Doc. Ing. arch. Juraja Kobana. 

p. Grega, starosta MČ: Prosím hlasujte.

Hlasovanie č. 25: za – 6, proti – 0, zdržalo sa – 3, nehlasovalo – 0

p. Grega, starosta MČ: Bolo to schválené. Poďme k tej 19/-tke. 

p. Djordjevič, poslanec MČ: Ja tu nemám ani proti návrh. Hovoril som, na mestskej časti Západ je zvykom ..., možno sa to aj vyjíma právomociam mestskej časti a kompetenciám, zabezpečujú poriadok pracovníci verejno-prospešných služieb pridelení na Západ. Aj ostatní členovia, nielen komisie, súhlasia s tým, že má to ísť do správy KOSIT-u. V poriadku. Bude to jediné v Starom Meste, ktoré bude v správe KOSIT. Na druhej strane, ak my im teraz ..., je to do istej miery ješitnosť, lebo oni nám vybudovali, dostali sme investičný dar. Neprijímame to do majetku, kontajnerovisko. Mesto dalo návrh, aby sme prijali do majetku. Potom by sme museli robiť nielen údžrbu zámkov, oplotenia, ale aj čistoty pod kontajnermi, aj v okolí, lebo je tam taký technický múrik zhruba pol metra. Tam tiež môžu byť nečistoty. Ale v budúcnosti môže byť taký istý prístup z druhej strany. Pani inžinierka hovorila, že budeme spolupracovať s KOSIT-om, ktorý by nám prispieval alebo spolu financoval výstavbu kontajnerovísk. Ak my teraz zachováme ješitné riešenie, že my sme to vlastne ani nechceli, ale urobili ste nám, tak potom aj oni sa môžu tak chovať. Stále má minca dve strany. Takže zvážte, či takto im striktne im odporučíme, mestu Košice, aby to zverilo KOSIT-u. Ak má niekto iné návrhy ..., ak nie, držme sa pôvodného návrhu komisie a nevynímajme tento bod z celku. 
 
p. Hulmečíková, zástupkyňa starostu MČ. Faktická poznámka: Doteraz vybudované uzamykateľné kontajneroviská upratuje KOSIT. 

p. Süli, poslanec MČ. Faktická poznámka: Pokiaľ sa nezmení systém financovania zberu, likvidácie tuhého komunálneho odpadu, my v tejto problematike by sme nemali prijímať žiadne úlohy a záväzné stanoviská, lebo nie sú na to finančné prostriedky. 

p. Grega, starosta MČ: Tak poďme en bloc. 

p. Süli, poslanec MČ a člen návrhovej komisie: Návrh na uznesenie k bodu programu č. 11. Miestne zastupiteľstvo mestskej časti Košice-Staré Mesto prijíma uznesenia k predmetnej problematike a predložených materiálov en bloc, okrem bodu 10, 13, 17. A to je všetko.

(pozn.: neriadená diskusia)

p. Süli, poslanec MČ a člen návrhovej komisie: Ešte raz prečítam, aby sme zmätočne neprijali niečo. Miestne zastupiteľstvo mestskej časti Košice-Staré Mesto zaujíma stanovisko podľa predloženého materiálu, s výnimkou bodu 10/, 13/, 17/. 
p. Grega, starosta MČ: A 18/.

p. Süli, poslanec MČ a člen návrhovej komisie: Ale 18/ sme stiahli. Vôbec ... . A teraz môžete hlasovať. 

p. Grega, starosta MČ: Bol stiahnutý. Dobre. Prosím hlasujte.

Hlasovanie č. 26: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený. 

Bod č. 12
Návrh na určenie rozsahu výkonu funkcie starostu mestskej časti Košice-Staré Mesto na funkčné obdobie 2018 - 2022

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu. Poprosím prečítať návrh na uznesenie.

p. Süli poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto určuje podľa ustanovenia § 14 ods. 3 písm. j) zákona SNR č. 401/1990 Zb. o meste Košice v znení neskorších predpisov rozsah výkonu funkcie starostu mestskej časti Košice-Staré Mesto na funkčné obdobie 2018 – 2022 na plný úväzok.

p. Grega, starosta MČ: Prosím hlasujte.

Hlasovanie č. 27: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

Bod č. 14
Návrh na zmenu Všeobecne záväzného nariadenia mestskej časti Košice-Staré Mesto č. 2/2014 o určení miest na umiestňovanie plagátov alebo iných nosičov v rámci volebnej kampane. 

p. Grega, starosta MČ: Otváram rozpravu k tomuto bodu.

p. Djordjevič, poslanec MČ: Na začiatku rokovania sme zvolili volebné obvody. Čiže vlastne musíme prečítať v návrhu na uznesenie schvaľuje zmenu určenia miest, lebo môj pôvodný návrh, ktorý som prezentoval na komisii, ktorý bol odobrený a ktorý je aj vlastne v súlade s touto dôvodovou správou, je že keď budú tri obvody, nech sú tri výlepné miesta, lebo určite že obyvatelia Kuzmányho, keď nechodia do McDonald´s-u, tak v živote tam neboli. Čiže k Tip-Top-u, ak má mestská časť nejaké pozemky vo vlastníctve, v správe tam. Ak nie, máte čas rokovať, zobrať do prenájmu, atď., však ešte je ešte 5 mesiacov do toho. Čiže vlastne len prečítať uznesenie v súlade s volebnými obvodmi.

p. Brixi, poslanec MČ. Faktická poznámka: Na návrh pána Djordjeviča. Nič osobné, ale je vadný. Čo je to v súlade s volebnými obvodmi? Tu nie sú vytvorené podmienky na to, aby mestská časť v každom obvode mohla rovnakou mierou a v rovnakom pomere vytvoriť priestor na prezentáciu kandidátov, lebo na to nemá technické možnosti. My nemôžeme zaviazať mestskú časť v zastupiteľstve, aby vytvorila, teraz investovala do propagačných a reklamných zariadení peniaze. Tam, kde mestská časť má, tam môže. Keď jej umožní súkromník, opäť, môže na to vytvoriť plochu, ale aby teraz mestská časť robila reklamnú agentúru, aby vykupovala pozemky na zriadenie reklamných tabúľ, tak to dávam na zváženie, že či na to máme kapacity. Ak na to kapacity nemáme, treba využiť tie reklamné nosiče, ktoré v rámci mestskej časti historicky boli dané a treba využiť tie, lebo si myslím, že v každom obvode niečo bolo. 

p. Djordjevič, poslanec MČ: Tiež to nemyslím osobne, ale nemá každý 10 000 eur na volebnú kampaň a sú naozaj kandidáti, ktorí môžu byť aj prospešní v budúcnosti, a nedá im štátostrana obrovské peniaze na kampaň, aby mohli vyletákovať a vydarčekovať, a vytaškovať každý jeden byt v Starom Meste. Čiže vlastne, keď má to byť kandidát z volebného obvodu, keby si čítal materiál, píše sa Kuzmányho. Tam sa dá aj prenajať plocha od tej reklamky, ktorá má aj plagáty v správe. Určite sa tu nebavíme v tisíckach eur, ale maximálne v stovkách. Bavíme sa tu raz za štyri roky a povedali sme, a to každý uznal za pravdivé, že výlepné miesto pri McDonald´s je absolútne ... . Toto je vadné, lebo je úplne mimo. Ako fajn, veď je  na našom, je zadarmo, ale tam si to nikto neprejde. Skôr by som ho dal na Štefánikovu alebo k Čižíku niekde, alebo požiadať Klas. Veď možno zadarmo nám dovolí vylepiť. Veď Sever improvizuje, majú na trhovisku. Západ má tiež v každom jednom volebnom obvode. Veď toto nás nič nemusí stáť. Príde niekto, pani Hulmečíková ..., príklad, alebo ja neviem kto, do Klasu, tam sa môže dať. Kuzmányho tiež, Tip-Top. Je tam jeden kvetináč, ktorý má, ktorý ..., si ešte minule robil cirkus kvôli tomu, že ho spíliš, lebo sme si tam niektorí lepili plagáty. Aj tam sa dajú dať nejaké plagáty, keď sa tu zväčší. A už potom len centrum mesta, tam kde bol návrh v tomto uznesení. Pán prednosta. Veď to som ja navrhol, veď samozrejme. Opäť zadarmo. No tak som zabudol. A viete, kde som ho navrhol? Na Dominikánskom námestí, kde je predsa úradná tabuľa, trhový poriadok. Čiže je to úplne zadarmo. Pán inžinier, aj pán doktor, o akých tisícoch tu rozprávate? O akých peniazoch? Veď na Dominikánskom je to zadarmo. Tak toto nás zruinuje, aby sa ľudia dozvedeli, kto kandiduje? Mne nikto nedá 50 000 eur na kampaň. 

p. Brixi, poslanec MČ. Faktická poznámka: ... ani cent na kampaň, nieto 50 000. Ale ja naozaj hovorím o tom, že mestská časť pokiaľ by si mala prenajať akékoľvek miesta od súkromníkov, je potrebné vypísať verejnú obchodnú súťaž na to, aby sa ktokoľvek, kto má reklamnú plochu, mohol do toho prihlásiť. No ako dôjde k tomu národný kontrolný úrad, že príde Grega a povie, že budú výlepné miesta v Klase alebo budú výlepné miesta tam. Veď ho zostrelia „z fleku“. Keď chce niekto prenajať a urobí to odplatne, veď to musí urobiť na základe nejakej súťaže. Nemôže prísť ona a povedať, že tu budú. A povie, tu budú a tu budeš len ty. Veď to tak nefunguje. 

p. Grega, starosta MČ: Ja môžem poprosiť.

p. Brixi, poslanec MČ: Môže mestská časť prísť a na svojich pozemkoch môže vybudovať reklamné nosiče na to, na ktorých budú môcť byť len úradné oznamy a budú tam môcť byť len prezentácie kandidátov v čase volieb podľa všeobecne záväzného nariadenia. Ale nemôže to byť u súkromníka. 

p. Grega, starosta MČ: Pozrite sa. Ja poznám už dosť podnikateľov za tie roky. Môžeme vedľa seba spolu visieť. Ja to vybavím. Veď hovorím, veď ponúkam. 

p. Süli, poslanec MČ. Faktická poznámka: Navrhujem ukončiť diskusiu k tejto problematike. Doporučujem každému do pozornosti, že koľko bude kandidátov. A aká veľká je tá plocha? Každý dostane 5 krát 5 centimetrov a môže visieť. Ale pokiaľ visí len na plagátoch, je to v poriadku. 

(pozn.: neriadená diskusia)

p.Pillár, hlavný kontrolór MČ. Faktická poznámka: Mestská časť nemôže zo svojich finančných prostriedkov si u súkromníka prenajímať nejaké plochy na to, aby ona podporovala kampaň súkromných osôb. Mestská časť môže urobiť, že na nejakých svojich nehnuteľnostiach vyčlení v čase tej kampane, vtedy umožní, že sa tam dá vyvesiť niečo. Každému, samozrejme. 

p. Brixi, poslanec MČ: Mám návrh pre pána prednostu, aj pána starostu, aby sme dali zadosť všetkým kandidátom. Ja dávam na zváženie, vytvoriť v každom volebnom obvode jednu plechovú tabuľu alebo jedno reklamné zariadenie rovnakého rozmeru, rovnakého typu v každom obvode, ktoré bude slúžiť na prezentáciu kandidátov. Zároveň hovorím o tom, že ak bude sto kandidátov, chcem vidieť ako bude zabezpečený rovnaký prístup kandidátov k výlepu na týchto tabuliach, lebo potom by to musel byť asi mega billboard, aby sa zmestil každý kandidát, lebo neplatí tu, že kto prv príde, ten prv melie. Keď príde pán Djordjevič ako prvý, predpokladám, že už by tam stál od večera predtým, keby sa lepili plagáty, aby sa mu ušlo. A ja prídem ako posledný, ale už bude vylepené. Mám niekoho prelepiť? Žrebujú sa čísla. Ale žrebovanie čísiel, pozor, neupravuje možnosť byť vylepený na tomto ... . Žrebovanie čísiel hovorí o tom, kto má aké číslo na kandidátnej listine.

p. Djordjevič, poslanec MČ: Nie, žrebovanie čísiel na výlepnú plochu.

p. Brixi, poslanec MČ: Ale dobre, v poriadku. 

p. Grega, starosta MČ: Dobre. Bol tu návrh na ukončenie diskusie. Dávam hlasovať. 

Hlasovanie č. 28: za – 8, proti – 0, zdržalo sa – 0, nehlasovalo – 1

p. Grega, starosta MČ: Takže končíme diskusiu. Ja ešte chcem povedať, že keď budú, nikdy som to nevyužil a aj teraz sa toho vzdávam. Takže rád to niekomu prepustím za jedno pivo. Môže mať dva plagáty. Takže ideme hlasovať. 

p. Süli poslanec MiZ a člen návrhovej komisie: Návrh na uznesenie: 
Miestne zastupiteľstvo mestskej časti Košice-Staré Mesto
1/ schvaľuje
zmenu Všeobecne záväzného nariadenia mestskej časti Košice-Staré Mesto č. 2/2014 o určení miest na umiestňovanie plagátov alebo iných nosičov v rámci volebnej kampane 
2/ splnomocňuje
starostu mestskej časti Košice-Staré Mesto k vydaniu úplného znenia Všeobecne záväzného nariadenia mestskej časti Košice-Staré Mesto č. 2/2014 o určení miest na umiestňovanie plagátov alebo iných nosičov v rámci volebnej kampane.

p. Grega, starosta MČ: Prosím hlasujte.

Hlasovanie č. 29: za – 6, proti – 0, zdržalo sa – 1, nehlasovalo – 2

Bod č. 15
Návrh na zmenu Všeobecne záväzného nariadenia mestskej časti Košice-Staré Mesto               č. 1/2006, ktorým sa vydáva Trhový poriadok trhoviska na Dominikánskom námestí a Hradbovej ulici

p. Grega, starosta MČ: Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje zmenu Všeobecne záväzného nariadenia mestskej časti Košice-Staré Mesto č. 1/2006 a jeho doplnkov, ktorým sa vydáva Trhový poriadok trhoviska na Dominikánskom námestí a Hradbovej ulici v Košiciach v predloženom znení.

p. Grega, starosta MČ: Prosím hlasujte.

Hlasovanie č. 30: za – 8, proti – 0, zdržalo sa – 1, nehlasovalo – 0

p. Grega, starosta MČ: Materiál bol schválený.

Bod č. 16
Zmena Záväzného dokumentu č. 41/2015 Rokovacieho poriadku Miestneho zastupiteľstva mestskej časti Košice-Staré Mesto v nadväznosti na zmenu zákona č. 369/1990 o obecnom zriadení

p. Grega, starosta MČ: Otváram rozpravu.

p. Djordjevič, poslanec MČ: Súhlasím s navrhovanými zmenami. Jasné, že to odsekne aj mňa, ale budiš. Chcem sa opýtať, čo v takom prípade, ako teraz čo tu bola tá pani. S ňou sme diskutovali, tam som tri príspevky vyčerpal. Potom som bol prihlásený, povedal som pánovi starostovi, že som prihlásený k inému bodu, tak on odňal slovo. Započítalo sa. Druhý krát znova. Reálne som štyri krát diskutoval a mal som napísaných 8. Čiže, myslím si, že toto rieši len faktické. Ale dúfam, že v budúcnosti, ale ono sa to dnes dalo veľmi jednoducho riešiť. Samostatná diskusia pre 13-tku mala byť, samostatná pre 17-tku. Nesvietili by mi tam také červené čísla. Toto som chcel, že či to bude ošetrené a inak súhlasím s navrhovaným. 

p. Grega, starosta MČ: Aj ja už tvrdím, že som si uvedomil pri tej šesťdesiatke, že niekedy je menej viac. Radšej povedať za pár minút všetko, a nie veľa a nič. 

p. Brixi, poslanec MČ. Faktická poznámka: Budúce zastupiteľstvo dospeje k tomu, že hovoriť veľa neznamená ešte povedať veľa. Ten, kto raz má kapacitu tu sedieť, mal by byť schopný sformulovať svoje myšlienky veľmi vecne a v krátkosti. Tak aby boli pochopiteľné a použiteľné. Hovoriť tu celý deň o ničom a odbavovať sa na tom, že som si doma robil štyri dni prípravu, že som pomaly nespal, podľa mňa nespeje k tomu, aby táto mestská časť fungovala dobre. Naozaj je dobre, že tu konečne po rokoch prišiel normálne manažment do tejto mestskej časti v živej podobe. 

p. Süli, poslanec MČ. Faktická poznámka: Upozorňoval som na začiatku, aby sme dodržiavali rokovací poriadok. Pánovi poslancovi, lebo reagujem na jeho prejav, keby bol hovoril len k tomu bodu, čo je na programe, nemal by tam osem príspevkov. On hovorí celkom iné a zaplietol sa tdo tých vecí, čo vôbec v danej problematike nebolo. To len preto. 
 
p. Grega, starosta MČ: Ďakujem. Pokiaľ sa nikto nehlási, uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje zmenu Záväzného dokumentu č. 41/2015 Rokovacieho poriadku Miestneho zastupiteľstva mestskej časti Košice-Staré Mesto v nadväznosti na zmenu zákona č. 369/1990 o obecnom zriadení v predloženom znení. 

p. Grega, starosta MČ: Prosím hlasujte.

Hlasovanie č. 31: za – 8, proti – 0, zdržalo sa – 1, nehlasovalo – 0

p. Grega, starosta MČ: Materiál bol schválený.

Bod č. 17
Návrh zmeny Záväzného dokumentu č. 48/2016 Štatútu Denného centra seniorov v mestskej časti Košice-Staré Mesto

p. Grega, starosta MČ: Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje zmenu Záväzného dokumentu č. 48/2016 Štatútu Denného centra seniorov v mestskej časti Košice-Staré Mesto v predloženom znení.

p. Grega, starosta MČ: Prosím hlasujte.

Hlasovanie č. 32: za – 8, proti – 0, zdržalo sa – 1, nehlasovalo – 0

p. Grega, starosta MČ: Bolo to schválené

BOD č. 18
Návrh kúpnej zmluvy na odpredaj parkovísk na Magurskej ulici v Košiciach

p. Grega, starosta MČ:  Otváram rozpravu. 

p. Blaškovičová, poslankyňa MČ: Veľmi krátko. Som rada, že to dopadlo takto ako to dopadlo. Pred časom, keď sa prijímalo toto nezmyselné uznesenie, tak som mala voči nemu výhrady. Som rada, že sa to vyrieši bez súdneho sporu. 

p. Grega, starosta MČ: Ďakujem. Keďže sa nikto nehlási, uzatváram rozpravu a poprosím prečítať návrh na uznesenie.

p. Süli poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto
1/ schvaľuje
zrušenie uznesenia Miestneho zastupiteľstva mestskej časti Košice-Staré Mesto č. 212 zo dňa 10.06.2013 a to v časti 1/ týkajúcej sa bezodplatného prevodu majetku mestskej časti Košice-Staré Mesto do majetku mesta Košice.
2/ schvaľuje
uzatvorenie kúpnej zmluvy na odpredaj parkovísk na Magurskej ulici, ktoré boli vybudované mestskou časťou Košice-Staré Mesto na pozemkoch mesta Košice, ktoré boli vybudované a užívané na základe Nájomnej zmluvy č. 2012001237 zo dňa 12.06.2012, z dôvodu hodného osobitného zreteľa za kúpnu cenu 1, Euro (slovom: Jedno euro). 
 
p. Grega, starosta MČ: Prosím hlasujte.

Hlasovanie č. 33: za – 8, proti – 0, zdržalo sa – 1, nehlasovalo – 0
p. Grega, starosta MČ: Materiál bol schválený.

BOD č. 19a
Občianske združenie ROVÁS, Kmeťova 34, Košice – žiadosť o vytvorenie sociálnych zariadení k ateliérom a o odrátanie výdavkov prestavby z nájomného

p. Grega, starosta MČ:  Otváram rozpravu. 

p. Djordjevič, poslanec MČ: Touto žiadosťou sa zaoberali obidve komisie. Na obidvoch som s rečníckym príspevkom vystúpil. Nikto nespochybňuje prácu tohto občianskeho združenia. Na druhej strane, si všetky náklady už roky dávajú do odpočtu na nájmu. Nič zlé na tom nevidím, ale všimol som si, že konštatovanie hlavného kontrolóra je, že schválenie žiadosti je neefektívne a neúčelné. Tak jeho sa chcem opýtať. Ja nič osobne proti tomu nemám. Dal také stanovisko k tomuto. 

p. Pillár, hlavný kontrolór MČ. Faktická poznámka: Bol som požiadaný o zaujatie stanoviska k žiadosti spoločnosti ROVÁS. V zmysle zákona, v zmysle nakladania s majetkom mestskej časti, máme vlastne vynakladať finančné prostriedky efektívne, účelne. Tu je treba povedať, že jedná sa vybudovanie nových troch sociálnych zariadení, pričom dve sociálne zariadenia tam už teraz existujú. Nie je to nejaká rekonštrukcia tých starých, že by vlastne toto sme, tejto spoločnosti, refundovali, ale je to vybudovanie úplne nových troch sociálnych zariadení, čo sa javí pre mestskú časť ako neúčelné a nehospodárne takéto vybudovanie uhradiť. 

p. Djordjevič, poslanec MČ. Faktická poznámka: V súlade so stanovami mestskej časti alebo ak by sme potom takéto uznesenie prijali, tak či by ste potom odporučili pánovi starostovi nepodpísať takéto uznesenie a zbytočne si tu budeme len prehadzovať do ďalšieho zastupiteľstva. Vyriešme to teraz. 

p. Pillár, hlavný kontrolór MČ. Faktická poznámka: Je to samozrejme na zvážení miestneho zastupiteľstva, či schváli takúto žiadosť alebo ju neschváli. Ja konštatujem, že z môjho pohľadu je to neúčelné a neefektívne vynaloženie finančných prostriedkov. Ale keď miestne zastupiteľstvo schváli túto žiadosť, tak ju schváli. 

p. Süli, poslanec MČ: Pre budúcnosť som uchoval aj darovaciu zmluvu, ktorú mám k dispozícii doma. U štátneho notára je to uložené. Má ju aj mestská časť. A je to tam  napísané, že prenajímať budeme môcť len pre tých, ktorí tam budú určitú činnosť vykonávať. Uzniesli sme sa aj na tom, že dlhé roky sme tam neinvestovali ani cent. Doteraz sa tam nič nezapočítalo. Teraz sme sa uzniesli nedávno na tom, že tú sochársku dielňu, kde padala strecha, dáme urobiť na vlastné náklady. Myslím okolo 10 až 12 tisíc eur to stálo, alebo 16 tisíc. To je jedno. Už je to pomaly hotové a chvalabohu bude to opravené. Sociálne zariadenia, ktoré tam sú, ktoré pán hlavný kontrolór povedal, sú v žalostnom stave, lebo to sú asi dvadsať rokov alebo aj štyridsať rokov staré veci, ktoré už dnes zďaleka nevyhovujú hygienickým požiadavkám pre to, čo tam je. Doporučujem do vašej pozornosti, že tento objekt, aj pozemok, je výlučným vlastníctvom mestskej časti a nie je prenajaté a nie je dané. Ja stále hovorím. Pokiaľ budeme dlho špekulovať, bude to stáť ešte viac. Chvalabohu, že sa našla organizácia, ktorá tam tie sociálne zariadenia chce dať do poriadku a vlastne zvyšuje hodnotu tejto budovy. Neviem čo bude v budúcnosti, či prežijú alebo neprežijú. Ale keď náhodou znova príde k tomu, že budeme chcieť predať túto budovu, nie je jedno, v akom stave budú tie sociálne zariadenia. Ďalej som sa dočítal, že oni tam chcú nejakú umeleckú školu vytvoriť, ale aby aj tam mohli byť ubytovaní ľudia a prednášatelia. Dokonca, keď sme hovorili s nimi, tak povedali, že keď sa tam tiež ubytovacie kapacity zvýšia, keď dáme dopredu vedieť, budeme mať tam rezervované ubytovanie pre tých našich hostí, ktorí prídu z Prahy, Brna, bohvie odkiaľ. Ja stále tvrdím. Uznesenie, ktoré máme, že máme vracať späť nájomné do tejto budovy, platí a osobne si myslím, že pán hlavný kontrolór sa mýli. On nie je stavbár. Či je efektívne, ekonomicky neefektívne, ja si stále myslím, že by sme do toho mali investovať. Pre príklad. Na Vrátnej ulici č. 50 bol jeden pekný dom v majetku mesta. Stále sa špekulovalo s predajom. Dovtedy špekulovali, že krov rozobrali Rómovia. Rozobrali aj tehly a teraz je tam rumovisko a vyzerá to ohavne. Nie je čo predať. 

p. Grega, starosta MČ: Ja len k tomu chcem dodať. Áno, to je všetko v poriadku. rekonštruovať to treba, len tam čítam, že je tam napísané „plus vytvorenie ďalších piatich sociálnych zariadení“. Či to nie je nejako veľa. 

p. Brixi, poslanec MČ. Faktická poznámka: Nechodím tam, len chcem povedať, že už som tu 12 rokov. 12 rokov poznám spoločnosť ROVÁS a 12 rokov počúvam o investíciách, o plánoch, o víziách. A dnes som sa dozvedel, že nebolo preinvestované nič. A 12 rokov tu počúvam, že majú tu nejaké záujmy, nejaké výhodné nájomné. Ja cením ich tvorbu, ale potom asi treba zvážiť, že aj pri zachovaní toho štatútu, ktorý tam je ..., lebo ROVÁS tu prišiel, ja si to živo pamätám, s tým, že idú celú budovu. Idú tam robiť dielne, umelecké školy. Ale to 12 rokov už ten proces trvá a teraz sa dozviem, že tam nebolo preinvestované nič. Už som pomaly pamätník v tom zastupiteľstve, ale možno by bolo dobré opýtať sa aj ich, že aká je reálna vízia s tou budovou, lebo keď sú tam dva záchody, ktoré sú v dezolátnom stave, na čo ideme robiť tri nové? 5 nových. To je jedno. Tak dva sú zlé a ideme robiť 5 nových namiesto toho, aby sme urobili tie dva pôvodné? Tak v mojej hlave to nejako nesedí. 

p. Grega, starosta MČ: Urobia aj dve, aj päť, čiže sedem. 

p. Hanesz, poslanec MČ: Čítal som aj tú žiadosť na zriadenie alebo založenie tej školy. Toto tu nemám. Čiže sú to dve rôzne žiadosti. Jedna s druhou vlastne súvisí. Keď potrebujú mať hygienickejšie a kultúrnejšie miesto, tak až potom môžu vlastne začať s takouto činnosťou, ktorá je stopercentne v súlade s tou darovacou zmluvou. To by sme si mali pamätať. Vlastne idú vyvíjať činnosť, ktorá je zakotvená v darovacej zmluve. Zhodou okolností, ja som tam v tej budove v minulosti bol viackrát, teraz už asi rok som tam nebol, ale do toho záchodu keď som vošiel, ktorý zrejme ani nemá význam zrekonštruovať, tak som sa hneď aj otočil. To znamená, ja sa vôbec nečudujem, že chcú vytvoriť nové miesta, lebo tie staré sú nenormálne, tam sa už nedá, nemá význam. Pre mňa je zárukou aj to, že v tej žiadosti sa uvádza meno renomovaného architekta pána Petra Pásztora. To znamená, že ja verím tomu, že keď je tam projekt, tak to nebudú vyhodené peniaze. Neboli tu teraz priložené tie dokumenty, ktoré sme na komisii videli. To znamená, že rozpočet, výmera, atď., ale mňa to presvedčilo. Zahlasujem za to.

p. Ondová Reiter, poslankyňa MČ: Preto tých 5, lebo dva sú dole na prízemí pre verejnosť a ubytovacie zariadenia sú hore na poschodí. Je to trošku také rozbité. A aby tam bol aj mužský, aj ženský, lebo momentálne je to také mix. A fakt je to také, že bez kúrenia. Ja som tam každý týždeň s mojimi deťmi, lebo utorky sú tam také detské aktivity a plienku vymeniť iba na koberci v bare sa dá, lebo v záchodoch nie je žiadne kúrenie. Len toľko, na margo, že fakt je to v dezolátnom stave. 

p. Süli, poslanec MČ: Doporučujem do vašej pozornosti, že v tejto budove máme niekoľko nebytových priestorov a dosť veľký problém je nájsť solventných a slušných nájomcov. Nielen tu, ale v celom meste. Všade vidím, priestory voľné. Buduje sa nesmierne veľa kancelárskych a nebytových priestorov, len nájomníkov je pomenej. Neviem, aký máte teraz stav? Je plný. Ale, keď je ešte ďalej obmedzený prenájom pre nejaké účely, nájsť schopného a dobrého nájomcu, je dosť veľký problém. A ten, keď chce ešte aj učiť, nejaké zmeny a chce tam urobiť niečo múdre, mali by sme to podporiť. 

p. Bílek, poslanec MČ: Vystúpil som aj na komisii pri tomto bode. Ja som povedal svoj názor. Nemám vôbec nič proti tomu investovať do našej budovy. Však sa investovalo. Podporím tento návrh. Ale naozaj, už mi bolo odpovedané aj od pani kolegyni poslankyne, že chcú tam urobiť tie ubytovacie priestory pre niekoho. Nevieme zatiaľ pre koho. Mne to aspoň zatiaľ nikto nepovedal. Jedine tu pán poslanec Süli povedal, pre nejakých koordinátorov alebo študentov a podobne. Tak isto sa prikláňam aj k tomu názoru, čo tu aj pán poslanec Brixi povedal, lebo vždy ten ROVÁS príde s takou veľkou bublinou, že čo všetko urobí a neurobil nič. Naozaj. Aj keď som ja bol zástupcom, mal som s nimi niekoľko tých stretnutí, chodil som tam určite pravidelnejšie, ako teraz, lebo mi to čas ani nedovoľuje. Ale naozaj u nich vznikol bar. Teraz vznikne hostel, potom hotel, potom neviem čo a vždy to bude po rúškom toho umeleckého. Tam mi to pripadá. To je môj názor. Preto hovorím. Som za rekonštrukciu. Zrekonštruujme nádvorie, dvor je veľký, všetko urobme. Nemám s tým žiadny problém, lebo tá nehnuteľnosť bude chátrať a bude upadať. Ale už aj z tej strany ROVÁS. Za mnou bol starosta, hovoril som to na komisii, Bodnár. On vtedy v mojom období prišiel, koľko tam preinvestuje. Orbán sám osobne to pomaly príde otvoriť a nič. Tak už tiež si trošku zvážte, že aspoň ten záchod mohli urobiť. Fakt. Ja nemám nič proti záchodu, ale fakt, urobte im tam štyri kúpeľne, nielen so záchodmi. Ale naozaj. Koľko žiakov tam chodí? Mne chýba táto analýza. Koľko žiakov chodí, koľko tam je? Či vôbec treba? A zrazu pre mňa je novinka, že ubytovanie. Máme málo hotelov? Dália je neďaleko. Hocikde si viete. V papieroch je napísané ubytovacie priestory. No mňa to akože dvihlo.

p. Ondová Reiter, poslankyňa MČ. Faktická poznámka: Stážisti umeleckého charakteru. Teraz tento rok tam bola grafička, fotografka a takýchto to som myslela, ktorí prichádzajú cez projekt. Pán Süli, si myslím, že povedal, že mestská časť by mohla svojich hostí tam ubytovať, lebo aj o tom sme sa rozprávali. Nejakých hudobníkov, umelcov, atď.

p. Brixi, poslanec MČ. Faktická poznámka: Žijeme v nejakom reálnom svete. Mne naozaj nevadí, že tu má nejaká regulárna maďarská lobby svoj objekt. Je to v poriadku. Žijeme v Košiciach, kde toto funguje 1 500 rokov. Majú svoj objekt, majú svoj priestor, kde sa stretávajú, kde tvoria. Je to pod rúškom odkazu Sándora Máraiho. Je to v poriadku. Nech sa tam koncentruje akákoľvek politická alebo spoločenská entita. Podstatné je naozaj to, aby sa ten objekt zveľadil, keď už sme im ho dali. Nech tam naozaj robia, čo je v ich silách, lebo mi nevadí čo odtiaľ vychádza, len aby to nebolo o tom, že vytvorili sme nejaké zázemie nejakej štruktúre, nejakej bunke. To je jedno, či politickej, či spoločenskej, či akejkoľvek inej, ktorá je v priestore, kde možno nedáva tomu až takú adekvátnu pridanú hodnotu akú by možno že mohla dávať. Mne naozaj nevadí, že je tam nikto, ale naozaj, už keď tam niečo robia ... . Mne nevadí ubytovanie, ani študenti. Nech tam bývajú aj hostia mestskej časti. Ale nech sa s tou budovou aspoň niečo robí, lebo to má byť odkaz zachovania. 
p. Hanesz, poslanec MČ. Faktická poznámka: V minulosti som chodieval na rôzne akcie, ktoré sa tam usporiadali a bolo pomerne veľa vernisáži. To znamená, že štatistiku, ktorú tu spomínal pán Bílek, určite sa tá urobiť, že aká čulá je tá aktivita. Teraz, priznám sa, už som tam minimálne rok nebol, a to práve preto som tam nebol, lebo táto budova bola niekedy možno centrom kultúrnych aktivít maďarskej menšiny v Košiciach, ale už nie je. A keď momentálne, podľa tohto nájomcu, nejakým spôsobom nebudeme motivovať, aby tam aj ostal, tak v tomto prípade sa naozaj môže stať, že už tá budova bude ďalej chátrať. To znamená, že toto je ten prvý impulz, aby sme sa vlastne dokázali s nimi dohodnúť a započítať tieto navrhované prostriedky. 

p. Blaškovičová, poslankyňa MČ. Faktická poznámka: Tiež by som len reagovala na Otta. Otto, je to kultúrno spoločenské centrum. Neviem, so Sándorom Máraiom to asi nemá nič spoločné. Ale robia sa tam podujatia nielen pre maďarskú spolu menšinu, ale robia sa tam rôzne podujatia. Dostávam pravidelne pozvánky. Veľmi ľutujem, že väčšinou nestíham tam ísť, ale myslím si, že akákoľvek kultúrna inštitúcia bez normálnych toaliet je nekultúrna a nemôže fungovať. A presne viem, čo sú to workshopy a presne viem, čo sú to rezidenčné pobyty. Ak príde nejaký hosť z Maďarska a vedie tam nejaký jedno, dvoj, trojdňový workshop, jednoducho musí niekde spať. A tie občianske združenia, veľmi dobre vieš, aký problém je získať akýkoľvek grant a iste musia makať, aby sa k nejakým peniazom vôbec dostali. Vďakabohu, že tá budova žije tým, čím žije.

p. Grega, starosta MČ: Pokiaľ sa nikto nehlási, poprosím prečítať návrh na uznesenie. 

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto
1/schvaľuje
žiadosť Občianskeho združenia ROVÁS, Kmeťova 34, Košice o vytvorenie sociálnych zariadení k ateliérom z vlastnej réžie občianskeho združenia, ako aj predložený projekt, ktorý tvorí súčasť žiadosti.
2/ súhlasí
s odrátaním výdavkov prestavby vynaložených nájomcom v zmysle príloh k žiadosti z nájomného, a k tomuto udeľuje povolenie.

Hlasovanie č. 34: za – 8, proti – 0, zdržalo sa – 0, nehlasovalo – 1

p. Grega, starosta MČ: Bolo to schválené.

BOD č. 19b
Občianske združenie ROVÁS, Kmeťova 34, Košice – žiadosť o súhlas s prevádzkovaním základnej umeleckej školy v budove Kmeťova 34, Košice

p. Grega, starosta MČ:  Otváram rozpravu. 

p. Hulmečíková, zástupkyňa starostu MČ: Na rokovaní finančnej komisie bola žiadosť Občianskeho združenia ROVÁS na povolenie založenia prevádzkovania súkromnej základnej umeleckej školy na Kmeťovej 34. Tá žiadosť bola, povedala by som, taká suchá. Nemali sme žiadne prílohy. Dohodli sme sa, že to odložíme a uvidíme ako dopadne hlasovanie o ubytovacej časti. Ja som s predsedom združenia, pánom Szabom, sa stretla a pýtala som sa ho ako to je. Prečo takú žiadosť podal? Či majú ďalšie žiadosti a stanoviská. Ako to vyzerá s tým založením tej súkromnej školy, lebo oni rozprávali aj minulého roku. Tak mi odpovedal, že oni už majú podané na ministerstve o zaregistrovanie tejto školy. Majú stanovisko regionálneho úradu verejného zdravotníctva, inšpektorátu práce, takže čaká sa len na stanovisko mestskej časti ako vlastníka nehnuteľnosti. Preto sme to vložili teraz na rokovanie miestneho zastupiteľstva a dávam ten návrh v dvoch alternatívach, že buď schvaľuje alebo neschvaľuje povolenie a prevádzkovanie súkromnej umeleckej školy. Prevádzkovali by to v tej časti, kde robia aj tie workshopy a výstavy. Aj teraz sa tam schádza tá umelecká obec. Len by to troška ešte rozšírili o tú činnosť tej umeleckej školy, aby predsa len vytvárali aj nejaké tie finančné zdroje, z ktorých by potom nám vedeli aj platiť nájmy. Takže toľko mi povedal. Ide len o jednu triedu, jednu miestnosť. Kto tam chodí, tak vie. Je to s odkazom majstra Löfflera.

p. Djordjevič, poslanec MČ. Faktická poznámka: Chcem k tomu podotknúť, že my sa vyjadrujeme z nášho pohľadu a samozrejme, že oni budú potrebovať asi aj súhlas ministerstva školstva, atď. Čiže my sa tu budeme len baviť o tom, či nám ten zámer nevadí. Mne určite nie.

p. Ondová Reiter, poslankyňa MČ. Faktická poznámka: Aj ja som bola tak informovaná, že bolo by to aj pre deti ako poobedňajší krúžok, tak dve až tri hodiny za týždeň, že by to bol ako nejaký doplnok. 

p. Grega, starosta MČ: Keďže sa nikto nehlási, poprosím prečítať návrh na uznesenie. 

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje povolenie a prevádzkovanie súkromnej základnej umeleckej školy v budove Kmeťova 34, Košice pre Občianske združenie ROVÁS, Kmeťova 34, Košice.

Hlasovanie č. 35: za – 6, proti – 0, zdržalo sa – 1, nehlasovalo – 1

p. Grega, starosta MČ: Materiál bol schválený. 

BOD č. 20
Žiadosť GENERAL REAL ESTATE s. r. o., Záhradnícka 74, Bratislava o doplnenie popisu ulice Žriedlová vo Všeobecne záväznom nariadení mesta Košice č. 111 o určení názvu ulice „Žriedlová“

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto
1/ berie na vedomie
žiadosť GENERAL REAL ESTATE s. r. o., Záhradnícka 74, Bratislava o doplnenie popisu ulice Žriedlová vo Všeobecne záväznom nariadení mesta Košice č. 111 o určení názvu ulice „Žriedlová“
2/ zaujíma kladné stanovisko 
k doplneniu popisu ulice Žriedlová vo Všeobecne záväznom nariadení mesta Košice č. 111 o určení názvu ulice „Žriedlová“ o úsek cesty spájajúcej Žriedlovú ulicu s ulicou Vojenskou, nachádzajúci sa na p. č. 1871/44 v k. ú. Huštáky
3/ žiada
mesto Košice o doplnenie popisu ulice Žriedlová vo Všeobecne záväznom nariadení mesta Košice č. 111 o určení názvu ulice „Žriedlová“.
p. Grega, starosta MČ: Prosím hlasujte.

Hlasovanie č. 36: za – 8, proti – 0, zdržalo sa – 0, nehlasovalo – 0
p. Grega, starosta MČ: Materiál bol schválený.

BOD č. 21
Návrh projektu 11. ročníka „Beh o pohár starostu mestskej časti Košice-Staré Mesto – Memoriál Milana Kováča“

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt projekt 11. ročníka „Beh o pohár starostu mestskej časti Košice-Staré Mesto – Memoriál Milana Kováča“ v predloženom znení. 

 p. Grega, starosta MČ: Prosím hlasujte.

Hlasovanie č. 37: za – 8, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 22
Návrh projektu „Plávajú celé Košice 2018“

p. Grega, starosta MČ:  Otváram rozpravu. 	

p. Hulmečíková, zástupkyňa starostu MČ: Keďže tento projekt je plánovaný na september, mali by sme sa dohodnúť na termíne, že v ktorom čase, alebo sa dohodneme na najbližšej komisii a potom to oznámime. Dobre? Čiže nezabudnime na komisii, lebo potom ide dovolenkové obdobie, pán riaditeľ si potrebuje aj plaváreň nejako zariadiť, aby sme si vyblokovali nejaký ten termín. 

p. Grega, starosta MČ: Čiže s tým, že to prenesiete na komisiu, že sa to bude akceptovať.

p. Ondová Reiter, poslankyňa MČ: Ešte sme sa rozprávali, či štyri dráhy, či osem, že sa to preráta. Hodiny alebo dráhy. 

p. Grega, starosta MČ: Keďže sa nikto nehlási, uzatváram rozpravu a poprosím prečítať návrh na uznesenie.

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt „Plávajú celé Košice 2018“ v predloženom znení.

p. Grega, starosta MČ: Prosím hlasujte.

Hlasovanie č. 38: za – 7, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

BOD č. 23
Návrh projektu „Kurz prvej zdravotnej pomoci pre žiakov 7. a 8. ročníka základných škôl“

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt „Kurz prvej zdravotnej pomoci pre žiakov 7. a 8. ročníka základných škôl“ v predloženom znení.

p. Grega, starosta MČ: Prosím hlasujte.

Hlasovanie č. 39: za – 8, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 24
Interpelácie a dopyty poslancov miestneho zastupiteľstva. 

p. Grega, starosta MČ:  Otváram rozpravu.

p. Hanesz, poslanec MČ: Prepáčte, nie je to možno až taká dôležitá vec, ale ja by som dal taký jeden návrh. Nepoznám, aké všelijaké právne predpisy nám predpisujú, aby sme mali poslanecké dni a kedy. Ale to, že na poslanecké dni nechodia ľudia, to asi je nejaký signál. Možno by sme mali vymyslieť nejaký iný režim. Napríklad dať niečo také, že keď je zastupiteľstvo, tak pred zastupiteľstvom hodinu sú tu všetci, takže vtedy poslanecký deň, alebo po zastupiteľstve. Myslím, že je to také neúčelné, bezvýznamné, aby sme tie poslanecké dni takto mali ako doteraz, lebo aj tak tam skoro nikto nepríde. Keď pozrieme štatistiku, tak neviem, či tam boli piati ľudia za rok. 

p. Djordjevič, poslanec MČ: Súhlasím s týmto názorom. Ako aj starosta v priebehu dnešného rokovania potvrdil, viac ako 5 000 registrovaných seniorov my máme v mestskej časti a na našej stránke máme zverejnené len emailové kontakty. Ja osobne som mal trochu problémy s doručovaním na kosice-city. Nie preto, že by nefungovalo, nevedel som si to nastaviť v mobile. Stalo sa mi, že jednej pani som odpísal po týždni, a dosť s aktuálnou vecou. Tak som sa jej ospravedlnil. Pán prednosta hneď reagoval, resp. niekto kto je na podateľni mestskej časti, v priebehu dvoch dní alebo nasledujúci deň ako som napísal email, mi to zmenili na gmail. A jediná cesta by bola potom, že kto by súhlasil s tým, tak by bolo jeho číslo zverejnené. Áno, moderná doba, maily, v poriadku. Ale zhruba dve tretiny seniorov nevedia používať. Nad sedemdesiat rokov málo kto je užívateľ internetu. Musíme vyšpekulovať, ako by sa s nami spojili. 

p. Bílek, poslanec MČ: Tento jav je dlhodobý, ale vďaka dnešnej dobe všetci fungujú. Facebook. Len tí seniori vám prídu. To je také. Zožeňte si, aby ste niekoho mali. Pomaly tak je to. Ale vážne, je to celospoločenská situácia. Nemajú ľudia záujem, pokiaľ sa ich to bytostne netýka. Koľkí prišli napr. výstavba toho domu, čo sa tu preberalo. Ale sa ich to týkalo. To je odpoveď. To je spoločenská objednávka, to je zrkadlový obraz ako ľudia vnímajú a o čom to je. Starosta, stačí, že je starosta, poznajú ho. My ostatní ..., to je systém demokracie, tak je to nastavené. Žijeme v takej spoločnosti. S tým, že by boli zase poslanecké dni pred a po zastupiteľstve, kategoricky odmietam. Neparíme sa tu už dosť? 

p. Petrovčik, poslanec MČ: Chcel som len reagovať, že ja osobne nemám taký pocit, aspoň ku mne chodili ľudia. Vždy som mal minimálne jednu stránku v rámci svojho poslaneckého dňa, takže neviem, môj názor je iný. 

p. Grega, starosta MČ: Ja by som doporučoval, aby sa to dobehlo a potom nové zastupiteľstvo nech si určí nové pravidlá a nové spôsoby komunikácie s občanom. Ak sa nikto nehlási, uzatváram rozpravu.

BOD č. 25
Rôzne.

p. Grega, starosta MČ: Otváram rozpravu.

p. Ondová Reiter, poslankyňa MČ: Ja len také informatívne. Mali sme komisiu kultúry, kde prišla požiadavka Košického samosprávneho kraja. Keď máme nejaký návrh na cenu Košického samosprávneho kraja a cenu predsedu Košického samosprávneho kraja, plaketa Košického samosprávneho kraja. Boli také tri rôzne kategórie. Ja som chcela in memoriam jednu cenu. Zomrel tréner. Súvisiace podklady som dala pánovi Petrovčikovi, predsedovi komisie kultúry, školstva a športu. On bol veľmi milý človek a žiaci ho mali veľmi radi. Ako 51 ročný tragicky umrel. Oživil šerm, ako tradičný košický šport. Obnovil memoriál pána Pačenovského, ktorý založil na území dnešného Slovenska prvý športový klub. Ja si myslím, keď sa k tomu dostanete, chcela by som vás poprosiť, aby ste tento návrh podporili. Druhý návrh, čo som tiež dnes odovzdala, je pre kolektív autorov. Tiež detský projekt. Sú to vedecké kaviarne a vedecký brloh pre menšie deti. Kaviarne pre väčšie. Už to roky beží, aj oni majú veľmi veľkých záujemcov. Dokonca prerástli už hranice Košického kraja. Treťou takou témou je pamätník Ľudovíta Feldu, kde sme s pánom Ráczom hneď na to reagovali, že pamätník je iba v slovenčine. A chcela som dať taký návrh, že napríklad ako má pán Jakoby Gyula alebo ten zvon na Zvonárskej, že s štvorjazyčným informatívnym charakterom aby tam bola nejaká malá tabuľa, aby vysvetlila domácim, aj turistom, že ide o košického výtvarníka. S tou maďarčinou by som chcela ešte toľko na margo povedať, že treba si to vážiť, že je to jeho vlastný materinský jazyk. Bola som sa poinformovať na niektoré veci, lebo informácie, ktoré boli podané, boli trošku protichodné s tými informáciami a materiálmi, hlavne ktoré sme mailom predtým dostali. Nechcú to dať do kasární. Chceli by to dať do toho parku pána Ľudovíta Feldu. Majú s tým problém, že je tam gramatická chyba, že na meste zle pomenovali, lebo je to Feldov park, a nie Park Ľudovíta alebo Lajosa Feldu. Slovosled by bolo treba navrhnúť vymeniť. Už každý dal stanovisko, že to môže stáť, aj vizualizácia je vo Feldovom parku. Mne osobne by vadila tá klietka pre psov a dať pomník vedľa toho. Ale ten priestor, ten nech je vyhovujúci, lebo parné kúpele tam boli a s najväčšou pravdepodobnosťou sa tam aj ten pán Feld objavil. Pokosené to nie je, lebo to je môj región. Nie často tam chodia a neudržiavajú. A chceli by tam zasadiť čerešňu, lebo na soche je jeden úryvok, čo s tým súhlasí. Tak v povolení majú nejaké štyri iné druhy stromov, ale aj to je detail. Ide o jeden meter štvorcový prenájom od mesta. A to by som vás chcela tiež poprosiť, aby sme to podporili, aby sa to konečne uzavrelo, lebo sa to už roky ťahá. Aký je váš názor, že čo by sme s tým mohli spraviť, aby sa to trošku posunulo trošku dopredu.

p. Djordjevič, poslanec MČ. Faktická poznámka: Ja mám vedomosť, z mestskej časti išlo súhlasné stanovisko. Tak isto zo správy mestskej zelene išlo súhlasné stanovisko. Túto plochu ja mám na starosti, hrabanie. Teda ja nie osobne, ale kontrolu. Robíme to 5 krát ročne Nie som si istý, že venčovisko, čo je v správe mestskej časti, ale ak áno, tak kosenie vnútri venčoviska. Ale myslím si, áno, kosenie venčoviska tým pádom mestská časť zabezpečuje. Tak isto pravidelne, dokonca, keď máme robotu, stíhame, zhrabneme to. Čiže 5 krát do roka je to až až. Uplynulé roky sa robilo 3 krát ročne. Je to súkromná investícia, to znamená, že do toho investujú manželia Teššerovci, ale resp. občianske združenie, čiže ich treba osloviť, či oni sú ochotní. Mestská časť s tým nemá de facto nič spoločné. Jedine, že bola autorom myšlienky. Preto sa to volá Feldov, tak isto Hvozdíkov, Račkov, lebo všeobecne záväzné nariadenie a názvoslovná komisia povedala, že musí byť prídavné meno, resp. určovacie, ja neviem, napr. Süliho park. Nemožno určovať Park Ľudovíta Felda. Oni nám dali stanovisko, musí sa to vola Feldov park. Toto meniť sa nedá, toto stačí vyjednať. Je pravda, veď on bol mojej prababičky bratranec. Dá sa povedať, že jeho materinský jazyk bol maďarský, ale bol to žid, čiže tam by sa už potom hodilo aj v hebrejčine. V poriadku. Ja to nefinancujem. Pomáhal som tam ako som vedel, vytypoval som plochu, atď. Kopec času sme s tým strávili. Veď my sme tu trikrát prekladali, to zase neviete. Najprv sme chceli robiť na Zvonárskej. Nevyhovovalo, lebo územie mesta. Potom sme to dali tam, kde je teraz Račkov park, tam to nevyhovovalo. Väzba na parné kúpele, keďže jeho mama tam pracovala, je v poriadku. Ale to Teššerovci musia, nie my. 

p. Süli, poslanec MČ. Faktická poznámka: Mám niekoľko poznámok k tomuto projektu. Predovšetkým urobiť pre takého významného umelca ako bol Ľudovít Feld, alebo Lajos Feld. To miesto vedľa venčoviska absolútne pre mňa nevyhovuje. Predovšetkým preto nevyhovuje, lebo je to špatné miesto. Teraz nechcem kritizovať ani Teššerovcov, ani židovskú náboženskú obec, ani aktivistov, ale je niekoľko miest. Bol som v jednom meste, kde som robil generálneho konzula a takú krásnu alej tam majú, vedľa riečky, na ktorej sú sochy všetkých významných umelcov, ktorí súvisia s týmto mestom. V Moyzesovom parku je jediná busta Štefana Moyzesa. Nikto iný. Tam by sa to krásne hodilo. Je to v centre a pasovala by tam. Ale vedľa venčoviska, nech sa na mňa nikto nehnevá, ani pán doktor Teššer, je to urážka in memoriam pre Felda. 

p. Ondová Reiter, poslankyňa MČ. Faktická poznámka: Pôvodný zámer bol taký, že namiesto koňa na ten podstavec, čo by tiež nebolo zlé. Ako socha, nebolo by námestie. Odôvodnili to, že je to len križovatka, nie je tam námestie. Aj keď nebude námestie, tá socha by tam mohla byť. Chceli tam pôvodnú sochu postavy, lebo tento pamätník je len vyrytý autoportrét. Trošku iný charakter. Ale možno, že by sme zabili dve muchy s jednou ranou, že aj ten priestor namiesto koňa by sme vyplnili. Urobili na to verejnú zbierku. 

p. Grega, starosta MČ: Keďže sa nikto nehlási, uzatváram tento bod. Myslím, že sme všetko vyčerpali, čo sme mali. 

BOD č. 26
Záver.

p. Grega, starosta MČ: Uzatváram XXI. rokovanie miestneho zastupiteľstva a ďakujem za účasť. 

V Košiciach, 14.06.2018

Zápisnicu vyhotovila: Mária Vidová 

Overovatelia zápisnice: 	Ing. Flóra Ondová Reiter  	Podpísala dňa: 03.07.2018

				Ing. Igor Petrovčik		Podpísal dňa: 02.07.2018

Podpísal dňa: 04.07.2018						Podpísal dňa: 04.07.2018
	Mgr. Karol Till 						Mgr. Ľubomír Grega
    prednosta Miestneho úradu 			            	starosta mestskej časti
mestskej časti Košice-Staré Mesto 				  	   Košice-Staré Mesto

Schválený program:

1.	Otvorenie a schválenie programu
2.	Určenie overovateľov zápisnice
3.	Voľba návrhovej komisie
4.	Informácia o činnosti starostu mestskej časti Košice-Staré Mesto od XX. zasadnutia Miestneho zastupiteľstva mestskej časti Košice-Staré Mesto
4b. Návrh na určenie volebných obvodov a počtu poslancov Miestneho zastupiteľstva mestskej časti Košice-Staré Mesto pre voľby do orgánov samosprávy obcí v roku 2018
4c. Stanovisko poslancov Miestneho zastupiteľstva mestskej časti Košice-Staré Mesto k počtu poslancov v Mestskom zastupiteľstve v Košiciach
5.	Informatívna správa o činnosti Komisie na ochranu verejného záujmy pri výkone funkcií verejných funkcionárov pri Miestnom zastupiteľstve mestskej časti Košice-Staré Mesto
6.	Informácia o plnení úloh vyplývajúcich z uznesení od XX. zasadnutia Miestneho zastupiteľstva mestskej časti Košice-Staré Mesto
6a. Prejednanie investičného zámeru výstavby bytového domu na ul. Kpt. Nálepku, Košice
7.	Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XX. rokovania Miestneho zastupiteľstva mestskej časti Košice-Staré Mesto
8.	Návrh plánu kontrolnej činnosti hlavného kontrolóra mestskej časti Košice-Staré Mesto na obdobie II. polroka 2018
9.	Záverečný účet mestskej časti Košice-Staré Mesto za rok 2017
9b. Žiadosť o každoročnú účelovú dotáciu na prevádzku Mestskej krytej plavárne v Košiciach
10.	Návrh na zmenu programového rozpočtu mestskej časti Košice-Staré Mesto na rok 2018
11.	Žiadosti o zmenu vzťahov k nehnuteľnostiam
12.	Návrh na určenie rozsahu výkonu funkcie starostu mestskej časti Košice-Staré Mesto na funkčné obdobie 2018 – 2022
13.	 (presunutý ako bod 4b)
14.	Návrh na zmenu Všeobecne záväzného nariadenia mestskej časti Košice-Staré Mesto č. 2/2014 o určení miest na umiestňovanie plagátov alebo iných nosičov v rámci volebnej kampane
15.	Návrh na zmenu Všeobecne záväzného nariadenia mestskej časti Košice-Staré Mesto č. 1/2006, ktorým sa vydáva Trhový poriadok trhoviska na Dominikánskom námestí a Hradbovej ulici
16.	Návrh na zmenu Rokovacieho poriadku Miestneho zastupiteľstva mestskej časti Košice-Staré Mesto
17.	Návrh na zmenu Štatútu Denného centra seniorov mestskej časti Košice-Staré Mesto
18.	Návrh kúpnej zmluvy na odpredaj parkovísk na Magurskej ulici v Košiciach
19.	a) Občianske združenie ROVÁS, Kmeťova 34, Košice – žiadosť o vytvorenie sociálnych zariadení k ateliérom a o odrátanie výdavkov prestavby z nájomného
b) Občianske združenie ROVÁS, Kmeťova 34, Košice – žiadosť o súhlas s prevádzkovaním základnej umeleckej školy v budove Kmeťova 34, Košice
20.	Žiadosť GENERAL REAL ESTATE s. r. o., Záhranícka 74, Bratislava o doplnenie popisu ulice Žriedlová vo Všeobecne záväznom nariadení mesta Košice č. 111 o určení názvu ulice „Žriedlová“
21.	Návrh projektu XI. ročníka „Beh o pohár starostu mestskej časti Košice-Staré Mesto – Memoriál Milana Kováča“
22.	Návrh projektu „Plávajú celé Košice“
23.	Návrh projektu „Kurz prvej zdravotnej pomoci pre žiakov 7. a 8. ročníka základných škôl“
24.	Interpelácie a dopyty poslancov miestneho zastupiteľstva
25.	Rôzne
26.	Záver